ދަތި ޙާލުގަ ކެތްތެރިވާ އަނބިމީހާ އަށް ދެރަ ގޮތެއް ނަހަދަން ﷲ ވަނީ އަންގަވާފަ!: ޑރ. ޝަހީމް\nތިމާ އަށް ދަތހާލަތެއް މިންވަރުކުރައްވަވައިފިނަމަ އެ ހާލަތުގައި ތިމާ އާއިއެކު ކެތްތެރިވާ އަނބިމީހާއަށް ދެރަ ގޮތެއް ނުހަދާށެވެ! އެފަދަ އަންތބަކު ދޫކޮށްނުލާށެވެ!\nދުނިޔެއަށް ކުރިމަތިވެފައި މިވަނީ ވަރަށް ދަތި ޙާލަތެކެވެ. މިޙާލަތުގައި ވަރަށް ބޮޑެތި ދަތިތައް އުފުލަން ޖެހިދާނެއެވެ. މުޞީބާތްތަކަށް ކެތްތެރިވާންޖެހޭނެއެވެ. ވީމާ މިފަދަ ދަތިޙާލަތުގައި ތިމާ އާއިއެކު ކެތްތެރިވާ އަނބިމީހާ ދޫކޮށްލުމަކީ އެއްގޮތަކަށްވެސް ކޮށްގެންވާނެ ކަމެއް ނޫނެވެ!\nމިއީ ހުރިހާ ފިރިހެނުންނަށް އަޅުގަނޑުކުރާ ވަޞިއްޔަތެކެވެ.\nއައްޔޫބްގެފާނުގެ ތަނަވަސްކަން ގެއްލިވަޑައިގެން އަދި އާލާސްކަންފުޅު ބޮޑުވުމުން އެކަލޭގެފާނު ދެކެ ވަރަށް ލޯބިފުޅުވާ އެންމެ އނބިކަނބަލަކު ފިޔަވައި އެހެން ހުރިހާ އަނބިކަނބަލުން އެކަލޭގެފާނު ދޫކުރެއްވެވިއެވެ. އެކަލޭގެފާނުގެ އަރިއަހުގައި ދެމިހުންނެވި އަނބިކަނބަލުން އެކަލޭގެފާނަށް ފަރިއްކޮޅު އެރުވުމަށްޓަކައި ގޭގޭގައި ނޯކިރީކޮށްދެއްވައިގެން ތަކެތި ހޯއްދެވިއެވެ.\nދެމަފިރިކަނބަލުންގެ މެދުގައި ޚިޔާލުފުޅު ތަފާތުވުމުގެ ކަމެއް ވެސް ހިނގިއެވެ. ﷲ ތަޢާލާ އައްޔޫބްގެފާނަށް އެންގެވީ އެކަމަނާއަށް ރަޙުމް ކުރެއްވެވުމަށެވެ. އެކަމަނާއަށް ދެރަ ގޮތެއް ނުހެއްދެވުމަށެވެ. އެކަމަނާ ދޫކޮށް ނުލެއްވެވުމަށެވެ.\nމިއީ އަހަރެމެން އެންމެންވެސް ޢިބްރަތް ޙާޞިލުކޮށް ޢަމަލުކުރަން ޖެހޭނެ އުޞޫލެވެ. ކަންކުރަންޖެހޭނެ ގޮތެވެ! ވީމާ މުޅި ދުނިޔެއަށް ވަރަށް ބޮޑު ދަތިކަމެއް ކުރިމަތިވެފައިވާ މިފަދަ ވަގުތެއްކައި މިފަދަ ކަންކަމަށް ސަމާލުކަން ދިނުމަށް ހުރިހާ ފިރިހެނުންނަށް ވަޞިއްޔަތް ކުރަމެވެ.\n- ޑރ. މުޙައްމަދު ޝަހީމް ޢަލީ ސަޢީދު\nޑރ. ޝަހީމް މިމޭރުމުން ނަޞޭޙަތްތެރިވެވަޑައިގެންފައިވާއިރު މީގެ ދުވަސްކޮޅެއް ކުރިން ފެނިގެން ދިއައީ ތިމާއަށް ސިޔާސީ ޕްލެޓްފޯމެއް ލިބުމުން ޝުކުރުވެރިވުމުގެ ބަދަލުގައި އަދިވެސް މަތީ އަންހެނަކާއި ކައިވެނިކުރަން ބޭނުންވެގެން ތިމާ ޙާލުގައި އުޅުނުއިރު ތިމާ އާއިއެކު ކެތްތެރިވި އަނބިމާ ދެއަންތބަށް ނަމަވެސް ބައިންދައިދިނުން އެދި އާދޭސްކުރަމުން ދަނިކޮށް ވަރިކޮށް އެއްލައިލި ތަނެވެ. ދުވަސްކޮޅެއް ފަހުން ފެނުނީ ދެމަފިރިންވެސް ބާކީވެގެން ދިއަ ތަނެވެ. އެއްވެސް ހައިޞިއްޔަތެއް ނެތް ބައަކަށް ބަދަލުވެގެން ދިއަ ތަނެވެ.\nމިހާރުވެސް ދަނީ ހަމަ އެފަދަ ގޮތްގޮތަށް ކައިވެނިތައް ކުރެވޭ މަންޒަރުތަކެވެ. މިއީ ތނަވަސްކަމާއި ސިޔާސީ ގޮތުން މަތީ މަޤާމުތައް ލިބުމުން ވިސްނައިލަން ޖެހޭނެ ކަންކަމެވެ.\nހުރިހާ ތަނަކަށް ލުއިދޭއިރު މިސްކިތްތައްވެސް ހުޅުވާލަން ޖެހޭނެ!: ޑރ. ޝަހީމް\nޢީދު ނަމާދުކުރާނެ ފަސޭހަ ގޮތާ ޢީދު ނަމާދުގެ ވަގުތު! ގޭގަ ޢީދު ނަމާދު ނުކޮށް ދޫކޮށްނުލާ!: ޑރ. ޝަހީމް\nރަމަޟާން މަހު ރޯދަ އަށްފަހު ފަސޭހަކަމާއިއެކު މުޅި އަހަރު އެކުގަ ރޯދަ ހިފުމުގެ ސަވާބު ލިބެން އޮތް ފުރުޞަތު ދޫކޮށްނުލައްވާ!: ޑރ. ޝަހީމް\nމުންކަރާތްތައް ނަހީކުރަން މަސައްކަތްކުރުމާ ހެޔޮ ނަޞޭޙަތް ދިނުމަކީ މުޖުތަމައުގެ މަސްއޫލިއްޔަތެއް!: ޑރ. ޝަހީމް\nގޭގަ ބަރަކާތް ލެއްވެވުމަށް އެދޭ މީހާ އަމިއްލަ ގެއަށް ވަންނަމުންވެސް ސަލާމް ގޮވާށެވެ!: ޑރ. ޝަހީމް\nވިތުރި އަކީ މަތިވެރިކަން ބޮޑު ނަމާދެއް! ރަސޫލް ޞޢވ، ވިތުރި ނުކުރައްވާ ދޫކޮށްލައްވަވާފައެއް ނުވޭ!: ޑރ. ޝަހީމް\n3 އޭޕްރީލް 2020


Marcelo Real gai Ithuru5Aharu Madukuran Ninmaifi\nމާސެލޯ ރިއާލްގައި އިތުރު5އަހަރަށް މަޑުކުރަން ނިންމައިފި\nރިއާލް މެޑްރިޑުގެ ޑިފެންޑަރ މާސެލޯ އެޓީމުގައި އިތުރު5އަހަރު މަޑުކުރުމަށް ނިންމައި ކްލަބާއި އެކު ހަދާފައިވާ އެއްބަސްވުން އާ ކޮށްފިއެވެ.\nބްރެޒިލްގެ 29 އަހަރުގެ ކުޅަދާނަ ޑިފެންޑަރ އަލަށް ސޮއި ކުރި މި އެއްބަސްވުމާއި އެކު އޭނާ 2022 ވަނަ އަހަރާއި ހަމައަށް ރިއާލް މެޑްރިޑުގައި މަޑުކުރާނެވެ.\n2007 ވަނަ އަހަރު ރިއާލް މެޑްރިޑާއި ގުޅުނު ފަހުން މާސެލޯ ވަނީ ރިއާލްއަށް 414 މެޗު ކުޅެދީފައެވެ.\nރިއާލް މެޑްރިޑުން މާސެލޯގެ ކޮންޓްރެކްޓް އާ ކޮށްފައިވާކަން ކަށަވަރުކޮށްދެމުން ބުނެފައިވަނީ އޭނާގެ ކޮންޓްރެކްޓް އާ ކޮށްފައިވާކަމާއި އެކަމާއި ގުޅިގެން މިއަދު ސެންޓިއޭގޯ ބާނެބިއުގައި ހާއްސަ ޕްރެސް އެއް ބާއްވާނެ ކަމަށެވެ.\n10 އަހަރު ދުވަހު ރިއާލްގައި ހޭދަކޮށްފައިވާ މާސެލޯއަކީ މިހާރު ވެސް ޓީމުގައި މުހިންމު ރޯލެއް އަދާކުރަމުން އަންނަ، ފުރަތަމަ 11 ކަށަވަރު ކުރާ ކުޅުންތެރިޔެކެވެ. އޭނާ އަކީ މިހާރު ރިއާލްގެ ކޯޗު، ޒިދާންގެ ޕްލޭނުގައި ހިމެނޭ މުހިންމު ކުޅުންތެރިޔެކެވެ. އެހެންކަމުން އޭނާ ކޮންޓްރެކްޓް އާކޮށް ކްލަބުގައި 2022 ވަނަ އަހަރާއި ހަމައަށް މަޑުކުރަން ނިންމުން ވެގެންދާނީ ޒިދާންއަށް ލިބޭނެ ބޮޑު ހިތްހަމަޖެހުމަކަށެވެ.


04 ފެބުރުއަރީ 2020 - 07:15\nމަޝްހޫރު ޑައިރެކްޓަރު ރޯހިތު ޝެޓީ ހޯސްޓްކުރާ މި ޝޯ މިދިޔަ އަހަރު ވަނީ ބަލްގޭރިއާގައި ޝޫޓްކޮށްގަ އެވެ. ބައިވެރިން ވަރުގަދަ އަދި އެހާމެ ނުރައްކާތެރި ސްޓަންޓްތަކެއް ދައްކުވައިދޭ ޝޯގައި މި ފަހަރު ވާދަކުރަނީ ބަތަލާ ކަރިޝްމާ ތަންނާ، އަދާ ހާން، ތޭޖާސްވީ ޕްރަކާޝް، ބޯޖްޕޫރީ ބަތަލާ ރާނީ ޗެޓަޖީ، އަމްރުތާ ހާންވިލްކަރު، އެކްޓަރު ކަރަން ޕަޓޭލް، ޝިވިން ނަރަންގް، ނެށުންތެރިޔާ ދަރުމޭޝް ޔެލަންޑޭ، އާރްޖޭ މަލިޝްކާ، ކޮމީޑިއަން ބަލްރާޖް ސަޔާލެވެ.\n"ހަތުރޯން ކޭ ކިލާޅީ 10" ދައްކަން ފަށަން ނިންމާފައި މި ވަނީ ކަލާޒުން މިހާރު ގެނެސްދޭ "ބިގް ބޮސް" ސީޒަން 13 ނިންމައިލުމަށް ފަހު އެވެ.\nއާޖެންޓީނާގައި ޝޫޓްކޮށް، މިދިޔަ އަހަރުގެ ޖެނުއަރީ5އިން މާޗް 10 އަށް ގެނެސްދިން "ހަތުރޯން ކޭ ކިލާޅީ" ސީޒަން9ކާމިޔާބު ކުރީ ނެށުންތެރިޔާ ޕުނީތު ޕަތަކެވެ.\n"ބާގީ 3" ގެ ޓްރެއިލާ ބުރާސްފަތި ދުވަހު\nއަންނަ މަހުގެ6ގައި ރިލީޒްކުރާ "ބާގީ 3" ގެ ޓްރެއިލާ މި މަހުގެ6ގައި ދައްކައިލަން ނިންމައިފި އެވެ.\nRONNIE is back! 💪🏻#SajidNadiadwala's #Baaghi3 trailer out on 6th Feb, Thursday 🔥🌪@iTIGERSHROFF @ShraddhaKapoor @Riteishd @khan_ahmedasas @foxstarhindi @WardaNadiadwala pic.twitter.com/MPhHl7KTCZ\nމި ފިލްމަކީ ސާޖިދު ނަދިއަދުވާލާ ޕްރޮޑިއުސްކޮށް ގެނެސްދޭ "ބާގީ" ފްރެންޗައިޒްގެ ތިން ވަނަ ފިލްމެވެ. ޓައިގާ ޝްރޮގް ވަރުގަދަ އެކްޝަން ރޯލަކުން ފެނިގެންދާ މި ސީރީޒްގެ ތިން ވަނަ ފިލްމު ޑައިރެކްޓްކޮށްފައި ވަނީ 2018 ގެ "ބާގީ 2" ވެސް ޑައިރެކްޓްކުރި އަހުމަދު ޚާނެވެ.\nމި ފަހަރު ޓައިގާއާ އެކު "ބާގީ 3" އިން ބަތަލާގެ ރޯލުން ފެނިގެންދާނީ 2015 ގައި ސަބީރު ޚާން ޑައިރެކްޓްކޮށް ގެނެސްދިން "ބާގީ" ގެ ބަތަލާ ޝްރަދާ ކަޕޫރެވެ.\nފިލްމުގެ އިތުރު ކާސްޓުންގެ ތެރޭގައި ރިތޭޝް ދޭޝްމުކް، އަންކިތާ ލޯކަންދޭ އަދި ޓައިގާގެ ބައްޕަ ޖެކީ ޝްރޮފް ހިމެނެ އެވެ.\n"ބޫތު" ގެ ޓްރެއިލާ ދައްކާލައިފި\nމި މަހުގެ 21 ގައި ރިލީޒްކުރާ ބިރުވެރި ފިލްމު "ބޫތު: ޕާޓްވަން-ހޯންޓެޑް ޝިޕް" ގެ ޓްރެއިލާ ދައްކާލައިފި އެވެ.\nAll aboard, including fear. This February - move, turn & blink at your own risk! #BhootTrailer OUT NOW! https://t.co/VEyNYtnm3x#Bhoot #TheHauntedShip @karanjohar @apoorvamehta18 @vickykaushal09 @bhumipednekar @Bps_91 @ShashankKhaitan @NotSoSnob @ZeeStudios_ @ZeeMusicCompany\n— Dharma Productions (@DharmaMovies) February 3, 2020\nކަރަން ޖޯހަރު ދަރުމާ ޕްރޮޑަކްޝަނުން ގެނެސްދޭ މި ފިލްމުގެ ޑައިރެކްޓަރަކީ ބާނޫ ޕްރަތާބް ސިންގެވެ. "ބޫތު" ގެ ކާސްޓުންނަކީ ވިކީ ކޯޝަލާއި ބޫމީ ޕެޑްނޭކަރެވެ. ރިޕޯޓްތައް ބުނާގޮތުން ފިލްމުގައި ބޫމީ ފެންނާނީ އެންމެ 10 ވަރަކަށް މިނިޓްގެ ރޯލަކުންނެވެ.\n"ބޫތު" އަކީ ދަރުމާ އިން މިހާރު ގެނެސްދޭ ފުރަތަމަ ފިލްމެވެ.\nސިފައިންގެ ވާހަކަ ކިޔައިދޭ ފިލްމެއް\nއިންޑިއާގެ އަސްކަރިއްޔާގެ ހިތްވަރުގަދަ އޮފިސަރުންތަކެއްގެ ވާހަކަ ކިޔައިދޭ އާ ފިލްމެއް އަނެއްކާ ވެސް އިއުލާންކޮށްފި އެވެ.\nކަރަން ޖޯހަރު ޓްވިޓާގައި އިއުލާންކުރި ފިލްމުގެ ވޯކިން ޓައިޓްލްއަކަށް ހަމަޖައްސާފައި ވަނީ "ސިއާޗިން ވޮރިއާޒް" އެވެ. މީގެ ޑައިރެކްޓަރަކީ ސަންޖޭ ޝޭކަރު ޝެޓީ އެވެ. ސްކްރީންޕްލޭ ލިޔެފައި ވަނީ ޕިޔޫޝް ގުޕްތާ އާއި ގޯތަމް ވެޑެވެ.\n"ސިއާޗިން ވޮރިއާޒް" ގެ ޕްރޮޑިއުސަރުންގެ ގޮތުގައި ހިއްސާވާ މީހުންގެ ތެރޭގައި ޑައިރެކްޓަރު ނިތޭޝް ތިވާރީ އާއި އަންހެނުން އަޝްވިނީ އައްޔަރު ތިވާރީގެ އިތުރުން މަހާވީރު ޖެއިން ހިމެނެ އެވެ. ނަމަވެސް މި ފިލްމާ ބެހޭ އިތުރު ތަފުސީލުތަކެއް އަދި ހިއްސާއެެއްނުކުރެ އެވެ.\n"ތާނަޖީ" އަށް 250 ކްރޯޑް\nރިލީޒްކުރިތާ 15 ދުވަހުގެ ތެރޭގައި 200 ކްރޯޑް (28 މިލިއަން ޑޮލަރު) ގެ އާމްދަނީއެއް ހޯދި އަޖޭ ދޭވްގަންގެ ތާރީހީ ހަނގުރާމަ ފިލްމު "ތާނަޖީ: ދި އަންސަންގް ވޮރިއާ" އަށް އިންޑިއާ އިން ލިބުނު އާމްދަނީ 250 ކްރޯޑް ރުޕީސް (35 މިލިއަން ޑޮލަރު) އަށް އަރައިފި އެވެ.\n₹ 250 cr: Day 24#India biz.\nމިދިޔަ މަހުގެ 10 ގައި ރިލީޒްކުރި ފިލްމަށް އިންޑިއާ އިން އެކަނި އެވަރުގެ އާމްދަނީއެއް ލިބުނީ 24 ދުވަހުގެ ތެރޭގަ އެވެ. އެގޮތުން އާދީއްތަ ދުވަހާ ހަމައަށް އިންޑިއާ އިން "ތާނަޖީ" އަށް ޖުމްލަ 251.40 ކްރޯޑް ރުޕީސް ލިބިފައިވެ އެވެ.\nބްލޮކްބަސްޓާއެއްގެ ދަރަޖަ ހޯދާފައިވާ "ތާނަޖީ" އަށް މިހާތަނަށް އިންޑިއާ އާއި އެ ގައުމުން ބޭރުގެ މާކެޓްތަކުން ޖުމްލަ 330.81 ކްރޯޑް ރުޕީސް (46 މިލިއަން ޑޮލަރު) ލިބިފައިވެ އެވެ.\nއޯމް ރައުތު ޑައިރެކްޓްކޮށްފައިވާ ފިލްމު ހަދާފައި ވަނީ 150 ކްރޯޑް (21 މިލިއަން ޑޮލަރު) ގެ ބަޖެޓަކުންނެވެ.\n"ތާނަޖީ" ގެ ކާސްޓުންގެ ތެރޭގައި އަޖޭގެ އަންހެނުން ކާޖޮލް އާއި ސައިފް އަލީ ޚާން ވެސް ހިމެނެ އެވެ. އަދި މިއީ މި އަހަރުގެ މިހާތަނަށް ރިލީޒްކުރި އެންމެ ކާމިޔާބު ފިލްމެވެ.\nއިތުރު ލިޔުންތައް ބޮލީވުޑް ބޮކްސް އޮފީސް ކާޖޮލް ޓްރެއިލާ ސައިފް އަލީ ޚާން ރިއަލިޓީ ޝޯ އަޖޭ ދޭވްގަން ޓައިގާ ޝްރޮފް


Gavaaidhaa hilaafah ulhey labourunnah Raajje in dhenee inaamu: Saudu | Mihaaru\nގަވާއިދާ ހިލާފަށް އުޅޭ ލޭބަރުންނަށް ރާއްޖޭން ދެނީ އިނާމު: ސައުދު\nސްވިފްޓް އިންޖިނިއަރިންގެ މެނޭޖިން ޑިރެކްޓަރު ސައުދުﷲ ހިލްމީ-- ފޮޓޯ: މިހާރު\n10 ޖޫން 2020 - 20:33\nގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލު ނުކުރެވެނީ ސަރުކާރުން އެ މީހުންނަށް "އިނާމް" ދޭތީ ކަމަށް ސްވިފްޓް އިންޖިނިއަރިންގެ މެނޭޖިން ޑިރެކްޓަރު އަދި ރައްޔިތުންގެ މަޖިލީހުގެ ތިނަދޫ އުތުރު ދާއިރާގެ ކުރީގެ މެމްބަރު ސައުދުﷲ ހިލްމީ ވިދާޅުވެއްޖެ އެވެ.\nރާއްޖޭގެ ކޮންސްޓްރަކްޝަން ދާއިރާގެ އިސް ބޭފުޅުން ބައިވެރިވެގެން ކުރިއަށްގެންދިޔަ ވެބިނާގައި ސައުދު ވިދާޅުވީ ބިދޭސީންގެ މައްސަލައަކީ ކޮންސްޓްރަކްޝަން ދާއިރާގެ ސަބަބުން ދިމާވެފައިވާ މައްސަލައެއް ނޫން ކަަމަށެވެ. އެ މައްސަލަ ރާއްޖޭގައި އިތުރުވީ އެއިރެއްގައި އޮންނަ ސަރުކާރަކުން ގަވާއިދާ ހިލާފަށް އުޅޭ ބިދޭސީންނަށް އަދަބު ދިުމުގެ ބަދަލުގައި "އިނާމެއްގެ" ގޮތުގައި ގައުމަށް ފޮނުވާލާތީ ކަމަށް އޭނާ ވިދާޅުވި އެވެ.\nސައުދު ވިދާޅުވީ ބައެއް ކުންފުނިތަކުން ބިދޭސީން ފިލުވާ ކަމަށާއި އެ ކުންފުނިތަކާ މެދު ވެސް ފިޔަވަޅު އަޅަން ޖެހޭ ކަމަށެވެ. އެކަން ކުރެވޭނީ ގަވާއިދާ ހިލާފުވާ ބިދޭސީން ގައުމަށް ފޮނުވާލުމުގެ ކުރިން އެ މީހުންނާއި އެމީހުން ގެނައި ކުންފުނީގެ މީހުން އެއްތަނެއްގައި ތިބެ ވާހަކަދައްކައިގެން ކަމަށް އެނާ ވިދާޅުވި އެވެ.\n"ފިލާ މީހުން އަށެއްކަ އަހަރު ފިލައިގެން އެކި ރަށްރަށުގައި މަސައްކަތް ކޮށްފައި އިމިގްރޭޝަނަށް ދިޔައިމަ އެމީހުން މި ފޮނުވާލަނީ. އެއަށްފަހު ކުންފުންޏަށް މި އަންގަނީ. މިއީ އަސްލު އެ މީހުންނަށް ދެވޭ އިނާމެއް. އެ މީހުން ގަވާއިދާ ހިލާފަށް އުޅެ ބޭނުންވަރަކަށް ލާރި އެއްކޮށްގެން ރާއްޖޭން މިދަނީ،" ސައުދު ވިދާޅުވި އެވެ.\nރާއްޖޭގައި ގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލު ކުރަން ހުރިހާ ސަރުކާރަކުން ވެސް އެކި މަސައްކަތްތައް ކުރެ އެވެ. ނަމަވެސް އެ މައްސަލަ ހައްލު ނުކުރެވެނީ ކޮންސްޓްރަކްޝަން ކުންފުނިތަކުގެ ސަބަބުން ކަމަށް ގިނަ ބަޔަކު ދަނީ ބުނަމުންނެވެ.\nސައުދު ވިދާޅުވި ގޮތުގައި ގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލު ކުރެވޭނީ ގާނޫނަށް ނުވަތަ ގަވާއިދުތައް ބަދަލުކޮށް ހަރުކަށި ފިޔަވަޅުތަކެއް އަޅައިގެންނެވެ. އެގޮތުން، ބިދޭސީއަކު ފިލައިފި ނަމަ އޭނާ ޖޫރިމަނާކުރާ ގޮތަށް ނުވަތަ އޭނާ ފިލުވައިފި ނަމަ އެ ކުންފުންޏެއް ޖޫރިމަނާ ކުރަން އޭނާ ވަނީ ހިޔާލު ހުށަހަޅުއްވައިފަ އެވެ. މީގެ އިތުރުން ފިލާ މީހުން އަނބުރާ ގައުމަށް ފޮނުވާލުމުގެ ކުރިން ހަ މަސް ދުވަހު ޖަލަށް ލާން ފެށުމުން ވެސް އެ މައްސަލަ ހައްލު ކުރެވޭނެ ކަަމަށް އޭނާ ވިދާޅުވި އެވެ.\n"ފިލާ މީހުންނާއި ފިލުވާ މީހުންނަށް ވެސް އަދަބު ދޭން ޖެހޭ. މިކަން މިގޮތަށް ކުރުމަށް ގާނޫނުތަކަށް ނުވަތަ ގަވާއިދުތަކަށް ވެސް ބަދަލު ގެންނަން ޖެހޭ،" ސައުދު ވިދާޅުވި އެވެ.\nކޮވިޑް-19އާ ގުޅިގެން ގިނަ އަދަދެއްގެ ބިދޭސީން އެ މީހުންގެ ގައުމުތަކަށް ފޮނުވަމުންދާއިރު މިއީ ރާއްޖެ އަށް ދިމާވެފައިވާ ބިދޭސީންގެ މައްސަލަ ހައްލު ކުރަން އެންމެ ރަނގަޅު ދަނޑިވަޅުކަމަށް މޯލްޑިވްސް ނޭޝަނަލް އެސޯސިއޭޝަން ފޯ ކޮންސްޓްރަކްޝަން އިންޑަސްޓްރީ (މަސީ)ގެ ރައީސް މުހައްމަދު އަލީ ޖަނާހު ވެސް ވަނީ ވިދާޅުވެފަ އެވެ.\n25 ކޮމެންޓް, 47 ރިއެކްޝަންސް\nމިއޮތް ޕޯސްޓް އޮފީސް ހަނި ގޯޅިގަނޑުތެރޭ ހުރޭ ސައުދުކިޔާ ފަހާތަނެއް. އެތާ އުޅޭ ބަންގާޅު މީހުން ކަރަންޓެއް ފެނެއް ނެތި ތިންމަސް ދުވަހު އުޅުނު. އަހާލީމާ ބުނަނީ ބޮސްބުނަނީ އަމިއްލައަށް ލާރި ހޯދަނީ. ފަހުން ބޮސް ފޯނު ނުނަގަނީ. ކޮންވައްތަރު. މި ވެސް ތަނެއްގެ ވާހަކަ ބުނެލީ\nވައްކަމާ ކޮރަފްސަނުން ކައިބޮއިގެން އުޅޭވެރިން ގިނަވީމަ ތިކަން އޮންނާނި ތިގޮތަށް. ވެބިނާއިން ތިކަން ވެސް ތި ނިމްނީ\nމިހާރު ވެސް ވަގަށް އުޅޭ ބިދޭސީން ގެންގުޅެނި ތިވާހަކަ ތި ދަށްކާމީހުން. އޮޅިފަކާނެތޭ ގޯނި ގޯނީގަ ފާސްފޯޓްތައް ފޮރުވައިގެން އުޅޭމީހުންނެއް. މުސާރަނުދޭތީ އައިސް މުޒާހަރާ ކުރަނީ ކޮން އޮފީސް ތަކެއް ކައިރީ ކަމެއް.\nއަސްލު މައްސަލައަކީ ރިޝްވަތާ ފަސާދަ އާ ޚިޔާނާތާ މަކަރާ ހީލަތް މިގައުމުގެ އެކިފެންވަރުގެ މަސްއޫލިވެރިން ގެ މެދުގައި އާންމުވުން. ވިޔަފާރިވެރިން އަޑީގައާ މަތީގަ ތިބެގެން ހިންގާ ޖަރީމާތައް.\nވިދުވަރު ދޯނީގެ އަލިގަދަ ދުރުމިން\nވަރަށް ރަނގަޅު ވާހަކައެއް އެކަމަކ ކީއްކުރާނި ވަކާޖެހި ވަށް ފާވެފަ ގަވައިދާ ޚިލާފަށް އެކަމަކު ބައިއަޅާ މީހުން މަދެއް ނުވޭ ބައިފަޅިވެސް ލިބޭ\nމިގައު މުގަ ވަގަށް އުޅެވޭކަން ބަންގާޅީންނަށް އެނގޭ އެމ މީހުނަން ބޭނުންރަށެއްގަ ބޭނުންކަ މެއް ކޮށްގެން ބޭނުންވަރަކަށް ފަައިސާނަގައިގެން އުޅެވޭ މި އިމިގްރޭޝަނާ ފުލުހުން ގުޅިގެން ކަޓްނަގައިގެން ކުރުވާކަ މެއް ދިވެއްސެއް ވެއްޖެއްޔާ ފުލުހުން ވެސް މޭ ފުއްޕާލާފަ ގާނޫނު ހިންގާލާނެ ބަންގާޅިއެއްވެއްޖެއްޔާ ހޭވެސް އަހާނުލާ ދޫކޮށްލާނީ\nމިބުނީއެއް ނޫންހޭ ދިވެއްސަކާއިންނަންވެސް ޖެހެނީ ރާއްޖެއިން ބިދޭސިމީ ފުރައިގެން ގޮއްސަ ވިސާއެއް ހިފައިގެން އަންނަން. އެކަމަކު ވަގަށް އެތެރެވެފަ ހުންނަ މީހާ ވިސާއި ހުރިހާކަމެއް ސަރުކާރުން އެބަ ހަމަޖައްސާ. މިގައުމުގެ ހުރިހާކަމެއް ހަލާކުވަނީ ސަރުކާރު ހިހޫތަނުން ކާލައިގެން އޮންނަގޮތަށް ގާވާއިދާއި ގާނުނުތައް ހަދާތީ.\nޖަނާމެން އަނގަ ހުޅުވައެއްނު އަދި................\nފިލާމީހުންނާއި ފިލުވާމީހުންނޭ ނުކިޔާ ސަރުކާރުން ހާހުން އެކިއިކި ކޯޓާ ތަކުގައި މީހުން މިތަނަށް އެތެރެކޮށްފައި ތިބި މީހުން ހިފާހައިޔަރު ކުރަންވީ ހިއުމަންޓްރެފިކިން ގާނޫނުގެދަށުން. އެއްވެސް ކަމެއް ނުކުރާ ކުންފުނިތަކަށް އެބަހުރި ހާހުން މީހުން އެތެރެކުރުމުގެ ހުއްދަދީފައި. މިފަދަ ކުންފުނީގެ ނަންތަށް ވެސް ހާމަ ކުރަންޖެހޭ އެބަ\nމިމީހުނާ ގުޅޭ ގޯތި ފޭރުމާ ހިޔާނާތުގެ މައްސަލަތައް ބަލާ ނިކަން ފިޔަވަޅު އަޅާ ބަލަ ....


America ge qaanoonasaaseege original copy akah record ageh | Mihaaru\nއެމެރިކާގެ ފުރަތަމަ ގާނޫނުއަސާސީގެ އޮރިޖިނަލް ކޮޕީއަކަށް ނީލަމެއްގައި ރެކޯޑް އަގެއް\nއެމެރިކާގަި 1787 ގައި އެކުލަވާލި ގާނޫނުއަސާސީގެ ޕްރިންޓްކޮށްފައިވާ ކޮޕީ ވިކުނީ 43.2 މިލިއަން ޑޮލަރަށް\n21 ނޮވެމްބަރ 2021 - 06:11\nއެމެރިކާގެ އެންމެ ފުރަތަމަ ގާނޫނުއަސާސީގެ އޮރިޖިނަލް މަދު ކޮޕީތަކުގެ ތެރެއިން އެއްޗެއް ބުރާސްފަތި ދުވަހު ނިއު ޔޯކްގައި ބޭއްވި ނީލަމެއްގައި ރެކޯޑް އަގަކަށް ވިކިއްޖެ އެވެ.\nނީލަން ކުރިއަށް ގެންދިޔަ އޮކްސްޝަން ހައުސް، ސޮދަބީޒް އިން ބުނި ގޮތުގައި އަށް މިނިޓަށް ކުރިއަށް ދިޔަ ނީލަމުގައި، 1787 ގައި އެކުލަވާލި ގާނޫނުއަސާސީގެ ކޮޕީ ވިކުނީ 43.2 މިލިއަން ޑޮލަރަށެވެ. މިއީ މިފަދަ ތާރީހީ ލިޔުމަކަށް ނީލަމެއްގައި މިހާތަނަށް ލިބުނު އެންމެ ބޮޑު އަގު ވެސް މެ އެވެ.\nގާނޫނުއަސާސީގެ ކޮޕީ އަށް ނީލަމުގައި ލިބޭނެ ކަމަށް ސޮދަބީޒް އިން ކުރިން އަންދާކުރި އަގަކީ 20 މިލިއަން ޑޮލަރެވެ. އެކަމަކު އޭގެ ދެ ގުނަ އަށް ވުރެ ވެސް ބޮޑުކޮށް އެ ވިކުނު އިރު، ނީލަން ކާމިޔާބުކުރި މީހާގެ ނަމެއް ސޮދަބީޒް އިން ހާމައެއް ނުކުރެ އެވެ.\nނަމަވެސް ފަހުން ނީލަން ކާމިޔާބުކުރި މީހާ އަމިއްލަ އަށް އެކަން އިއުލާންކޮށްފައިވެ އެވެ. އެއީ އެމެރިކާގެ އިންވެސްޓްމެންޓް ކުންފުންޏެއް ކަމަށްވާ ސިޓަޑެލްގެ ބާނީ އަދި ސީއީއޯ ކެން ގްރިފިން އެވެ.\nނީލަން ކާމިޔާބުކުރި ކެން ގްރިފިން.\nއޭނާ މި ނީލަން ކާމިޔާބުކުރީ މިހާތަނަށް ފައިސާ އެއްކުރަން ހިންގި އެންމެ ބޮޑު ކްރައުޑްފަންޑިން ކުރިއަށް ގެންދިޔަ ކްރިޕްޓޯކަރަންސީ ގްރޫޕެއް ކަމަށްވާ "ކޮންސްޓިޓިއުޝަން ޑީއޭއޯ" ވެސް ބަލިކުރުމަށް ފަހު އެވެ. ސަތާރަ ހާހަށް ވުރެ ގިނަ މީހުން ބައިވެރިވި ކްރައުޑްފަންޑިން އިން ޖުމްލަ 47 މިލިއަން ޑޮލަރު އެއްކުރެވުނަސް، ގާނޫނޫއަސާސީގެ ތާރީހީ ކޮޕީ ކާމިޔާބު ކުރުމުގެ ފުރުސަތު ގެއްލުމުން އެ ގްރޫޕުން ވަނީ އެކަމަށް ކުރި މަސައްކަތަށް ދިޔަ ޓްރާންސެކްޝަން ހަރަދު އުނިކޮށް، ފަންޑަށް އެހީވި މީހުންނަށް ފައިސާ ރައްދުކޮށްދޭން ވެސް ނިންމައިފަ އެވެ.\n"ކޮންސްޓިއުޝަން ޑީއޭއޯ" އިން ނީލަމަށް ބިޑްކުރީ ވައުދަކަށް، ފުރަތަމަ ގާނޫނުއަސާސީގެ ކޮޕީ ވީހާ ވެސް ގިނަ ބަޔަކަށް އެއްވެސް އަގަކާ ނުލައި ބަލާލެވޭ ގޮތަށް ބޭއްވުމުގެ އިންތިޒާމުތައް ހަމަޖައްސައިދޭނެ ކަމަށް ބުނެ އެވެ.\nނިލަން ކާމިޔާބުކުރި ކެން ވިދާޅުވި ގޮތުގައި އޭނާ އެކަން އިންތިޒާމުކޮށް ދެއްވާނެ އެވެ. އެގޮތުން ގާނޫނުއަސާސީގެ ކޮޕީ އާކަންސަސްގެ ބެންޓޮވިލްގައި ހުންނަ ކްރިސްޓަލް ބްރިޖެސް މިއުޒިއަމް އޮފް އާޓްގައި ހިލޭ ބަލައިލެވޭ ގޮތް އާންމުންނަށް ހައްދަވައި ދެއްވާނެ ކަމަށް ވިދާޅުވި އެވެ. ނީލަން ކާމިޔާބުކުރި ކެންގެ ސިޓަޑެލް އަކީ 16.1 މިލިއަން ޑޮލަރުގެ އަގުހުރި ކުންފުންޏެކެވެ.\nސޮދަބީޒް އިން ވިއްކާލި ގާނޫނުއަސާސީގެ އޮރިޖިނަލް ކޮޕީ އަކީ އެންމެ ފުރަތަމަ ޕްރިންޓްކުރި 11 ކޮޕީގެ ތެރެއިން އެކައްޗެވެ. އަދި އާންމު މީހެއްގެ އަތުގައި އޮތް ހަމައެކަނި ކޮޕީ ވެސް މެ އެވެ. އެ ކޮޕީ މިލްކުވެރިޔަކީ އެމެރިކާގެ ވިޔަފާވެރިޔާ ޑޮރޯތީ ޓެޕާ ގޯލްޑްމަން އެވެ. އޭނާ އަށް އެ ވާރުވަތީ މަރުވެފައިވާ ފިރިމީހާ ހޮވަޑް ގޯލްޑްމަންގެ ފަރާތުންނެވެ.\nނީލަމުގައި އެ ކޮޕީ ވިއްކައިލަން ނިންމިކަން އިއުލާންކިރީ ސެޕްޓެމްބަރު މަހުގެ ތެރޭގަ އެވެ. އެ ވިއްކައިގެން ލިބުނު ހުރިހާ ފައިސާއެއް ދާނީ ޑޮރޯތީ ޓެޕާ ގޯލްޑްމަން ފައުންޑޭޝަނަށެވެ. ޑޮރޯތީ ވިދާޅުވެފައިވާ ގޮތުގައި ފިރިމީހާ ހަނދާނާއި ތާރީހަށްޓަކައި ރައްކާކޮށްގެން ގެންގުޅުނު ގާނޫނުއަސާސީގެ އޮރިޖިނަލް ކޮޕީ އަކީ އޭނާގެ ކަލެކްޝަންގައި ހިމެނޭ ތަކެތީގެ ތެރެއިން އެންމެ ހާއްސަ އެއްޗެވެ. ހޮވަޑް އެ އޮރިޖިނަލް ކޮޕީ ގަތީ ފިލަޑެލްފިއާގެ މީހެއްގެ އަތުން 1988 ގައި 165،000 ޑޮލަރަށެވެ.\nމި ކޮޕީ އަކީ އެމެރިކާގެ 19 ވަނަ ރައީސް ރަދަފޯޑް ބީ ހޭޔެޒްގެ ދައުރުގައި އެކުލަވާލީ ގާނޫނުއަސާސީ އެވެ. އޭރު އޭގެ ފައިނަލް ޑްރާފްޓްގެ ޖުމްލަ 500 ކޮޕީ ޕްރިންޓްކޮށް، އޭގެ ތެރެއިން ގިނަ އެއްޗެހި ގާނޫނުއަސާސީ އެކުލަވާލި ކޮމިޓީގައި މެމްބަރުންގެ މެދުގައި ބަހާލި އެވެ.\nޤާނޫނު އަސާސީއަކީ ފައިސާއިން އަގުކުރެވޭނެ އެއްޗެއް ނޫން. ދެލި ކަރުދާސްގަނޑު ކިތަންމެ ބޮޑު އަގުގައި ވިކުނަސް، އޭގައިވާ ހައްޤުތައް ކަށަވަރު ނުކުރެވޭނަމަ އަދި އޭގައިވާ ހައްޤުތަކަކީ އެހެންމީހުންނަށް ލިބެންޖެހޭ ޙައްޤުތަކެއްކަމުގައި ނުވާނަމަ އޭގެ އަގެއްނެތް!\nރާއްޖޭގެ ފުރަތަމަ ގާނޫނު އަސާސީ ވީދާލާފައިވާއިރު، އޭގެ އަސްލު އޮތް މީހަކު މިކަހަލަ ކަމެއް ކުރާނެނަމަ އޭ ހިތައް އަރާ. ހަމަ ގައިމުވެސް އޭގެ ފުރަތަމަ ދެލިކޮޕީ ގެ ބައެއްނަމަވެސް އަދިވެސް ކޮންމެވެސްތަނެއްގައި އޮތުމަކީ އެކަށީގެންވާކަމެއް.


އަމިއްލައަށް މަރުވުމުގެ ނުބައިކަން – DhiSalafiyyah\nއަމިއްލައަށް މަރުވުމުގެ ނުބައިކަން\n25/04/2012 އެހެނިހެން, ޢަޤީދާއާއި ފިރުޤާތައްއަލް އުޚްތު އުންމު ޢަބްދިﷲ\nއިންސާނާގެ ނަފްސަކީ ވަރަށް ވެސް އަގުހުރި އެއްޗެކެވެ. އިންސާނާގެ ހަށިގަނޑުގައިވާ ކޮންމެ ގުނަވަނެއްވެސް އޭނާ ނުހަނު ފަރުވާތެރިކަމާއެކު ބަލަހައްޓަންޖެހެއެވެ. ކޮންމެ މީހަކުވެސް އެމީހެއްގެ ނަފްސަށް ގެއްލުންދިނުމުން ރައްކާތެރިވާންޖެހޭނެއެވެ.\nދުނިޔަވީ ޙަޔާތުގައި ވޭތުކުރާ ދުވަސްތަކަކީ ބޯހާސްވުމާއި ގޮތްހުސްވުމާއި ހިތާމަވެރިކަންކަމާއި ލަދުގަންނަންޖެހޭފަދަ ކަންކަމުން ފުރިގެންވާ ދުވަސްތަކެކެވެ. ނަމަވެސް އަޅުގަނޑުމެން ޤަބޫލުކުރަންޖެހޭނެ ޙަޤީޤަތަކީ ﷲ ތަޢާލާގެ މަދަދާއި ނަޞްރާއި އަދި ރަޙްމަތް އަބަދުވެސް ނުހަނު ގާތުގައިވާކަމެވެ. ރޭގަނޑު ކިތަންމެ ދިގުހެން ހީވި ނަމަވެސް އަބަދުވެސް ފަތިސްވަގުތުވަނީ ނުހަނު ގާތުގައެވެ.\nލޮބުވެތި އަޚުންނާއި އުޚްތުންނެވެ. އަމިއްލައަށް މަރުވުމަކީ ބޮޑު ފާފައެކެވެ. ﷲ ތަޢާލާ ވަޙީ ކުރެއްވިއެވެ.\n﴿ …وَلَا تَقْتُلُوا أَنفُسَكُمْ ۚ إِنَّ اللَّـهَ كَانَ بِكُمْ رَحِيمًا﴾ (سورة النساء ٢٩)\nމާނައީ: “… އަދި ތިޔަބައިމީހުންގެ އަމިއްލަ ނަފްސުތައް ތިޔަބައިމީހުން ޤަތުލުނުކުރާށެވެ. ހަމަކަށަވަރުން، ތިޔަބައިމީހުންގެ މައްޗަށް ރަޙީމްވަންތަ ރަސްކަލާނގެ ކަމުގައި ﷲ ވޮޑިގެންވެއެވެ.”\nމިއާޔަތާއި ބެހޭގޮތުން އިމާމު އައްޝައުކާނީ رحمه الله ވިދާޅުވިއެވެ.\n“وَلَا تَقْتُلُوا أَنفُسَكُمْ އެބަހީ: އެންމެހާ މުސްލިމުންނޭވެ. ޝަރުޢީ ޘާބިތު ސަބަބަކާއި ނުލާ ތިޔަބައިމީހުން އެއްބަޔަކު އަނެއްބަޔަކު ޤަތުލުނުކުރާށެވެ. ނުވަތަ ފާފަތަކަށް އަރައިގަނެ ތިޔަބައިމީހުންގެ ނަފްސުތައް ޤަތުލުނުކުރާށެވެ. ނުވަތަ މިއާޔަތުގެ މުރާދަކީ ޙަޤީޤަތުގައިވެސް އިންސާނާ އޭނާގެ އަމިއްލަ ނަފްސުމެރުން ނަހީވުމެވެ. މިހުރިހާ މާނައެއްދޭހަވާގޮތަށްވެސް މިއާޔަތް މާނަކުރެވިދާނެއެވެ.” [فتح القدير للشوكاني/ ص: ٢٩٢ / طبعة: دار المعرفة]\nދުނިޔޭގެ ދިރިއުޅުމަކީ އިމްތިހާނެކެވެ. އުފަލާއި ހިތާމަ އަދި ފަސޭހަ ކަންކަމާއި ދަތި އުނދަގޫ ކަންކަމާވެސް ކުރިމަތިލާން ޖެހޭނެއެވެ. ދަތިކަމާއި ހިތާމައިގައި އިންސާނާއަށް އޮތީ ކެތްތެރިވުމެވެ. ދިރިއުޅުމުގައި ކުރިމަތިވާ ކަމެއްގެ ސަބަބުން، އެކަމަށް ކެތްތެރިނުވެ، އޭނާ އަމިއްލައަށް މަރުވިއެއްކަމަކު އެއީ އެކަމުގެ ޙައްލެއްނޫނެވެ. އަމިއްލައަށް މަރުވުމަކީ އުޚްރަވީ ޙަޔާތުގެ ޢުޤޫބާތަށް ތިމާގެ އަމިއްލައަތުން ތިމާގެ ނަފްސުހުށަހަޅާލެވޭ ހުށަހަޅާލުމެކެވެ. ނަބިއްޔާ صلى الله عليه وسلم ޙަދީޘްކުރެއްވިކަމަށް ޘާބިތު ބުން އައްޟައްޙާކު رضي الله عنه ރިވާކުރެއްވިއެވެ.\n((…وَمَنْ قَتَلَ نَفْسَهُ بِشَىْءٍ عَذَّبَهُ اللَّهُ بِهِ فِى نَارِ جَهَنَّمَ))\nމާނައީ: “… ދުނިޔޭގައި އެއްޗަކުން އޭނާގެ ނަފްސު ޤަތުލުކޮށްލައިފިމީހާއަށް އެއެއްޗަކުން އޭނާއަށް ޤިޔާމަތްދުވަހު ޖަހައްނަމައިގެ އަލިފާނުގައި ޢަޛާބު ދެވޭނެއެވެ.” [رواه مسلم / كتاب: الإيمان / باب: بيان غلظ تحريم قتل الإنسان نفسه… / رقم: ١١٠]\nއަމިއްލައަށް މަރުވާމީހުންގެ މައްޗަށް ކަށުނަމާދު ކުރެއްވުމުން ނަބިއްޔާ صلى الله عليه وسلم ދުރުވެވަޑައިގެންނެވިއެވެ. އެއީ މީސްތަކުންނަށް މިކަމުގެ ނުރައްކާތެރިކަމުގެ އިންޛާރުދެއްވުމުގެ ގޮތުންނެވެ. ނަމަވެސް އެފަދަމީހާގެ މައްޗަށް ކަށުނަމާދުކުރުމުގެ އިޛުނަ އެކަލޭގެފާނު ދެއްވިއެވެ. އެހެންކަމުން ޚަލީފާއާއި، ޢިލްމުވެރިންނާއި، ވެރިންނާއި، ޤާޟީންނާއި، އަދި މިނޫނަސް ޤައުމުގެ އިސްފަރާތްތަކުން އެފަދަމީހާގެ މައްޗަށް ކަށުނަމާދު ކުރުމުން ދުރުހެލިވުމަކީ ސުންނަތެކެވެ. ޖާބިރު ބުން ސަމުރާ رضي الله عنه ވިދާޅުވިއެވެ.\n((أُتِىَ النَّبِىُّ -صلى الله عليه وسلم- بِرَجُلٍ قَتَلَ نَفْسَهُ بِمَشَاقِصَ فَلَمْ يُصَلِّ عَلَيْهِ))\nމާނައީ: “މިޝްޤަޞްތަކެއް ބޭނުންކޮށްގެން އަމިއްލައަށް މަރުވިމީހަކު ނަބިއްޔާ صلى الله عليه وسلمގެ އަރިހަށް ގެނެވުނެވެ. ފަހެ އެކަލޭގެފާނު އޭނާގެ މައްޗަށް (ކަށު)ނަމާދު ނުކުރެއްވިއެވެ. (އަލްމިޝްޤަޞް: އެއީ ތީރުގެ ކޮޅުގައި ހުންނަ ދަގަނޑުކޮޅު ދިގުކޮށް ހުރުމެވެ.)” [رواه مسلم / كتاب: الجنائز / باب: ترك الصلاة على القاتل نفسه / رقم: ٤٧٨]\nއަމިއްލައަށް މަރުވާމީހުންނާއިމެދު އަޅުގަނޑުމެންގެ ތެރެއިން ބައެއްމީހުން ދެކޭގޮތް ވަރަށްވެސް ތަފާތެވެ. އެބައިމީހުން ޤަބޫލުކުރަނީ މިފަދަ މީހުންނަކީ ކުފުރުމަރުން މަރުވާ މީހުންކަމަށެވެ. އަދި މިބައިމީހުން ހިނަވާކަފުންކުރަން ނުޖެހޭނެކަމެވެ. އަދި މިބައިމީހުންގެ މައްޗަށް ކަށުނަމާދުވެސް ކުރަންނުޖެހޭނެކަމެވެ. އަދި ބައެއް މީހުން ދެކޭގޮތުގައި ދަންޖެހިގެން އަމިއްލައަށް މަރުވާމީހުންނާއިމެދު ޢަމަލުކުރުން އެންމެ ރަނގަޅުގޮތަކީ އެބައިމީހުން ދަންޖެހުނުދިމާލުގައި ވަޅެއްކޮނެ، އެތާނގައި ވަޅުލުމެވެ.\n“އަމިއްލައަށް މީހަކު މަރުވެއްޖެނަމަ އޭނާ ހިނަވާ، ކަފުންކުރަންޖެހޭނެއެވެ. އަދި އޭނާގެ މައްޗަށް ކަށުނަމާދުވެސް ކުރަންޖެހޭނެއެވެ. އަދި އެމައްޔިތާ ވަޅުލާނީ މުސްލިމުންނާއެކު (މުސްލިމުންގެ ގަބުރުސްތާނެއް)ގައެވެ. އެއީ އޭނާއަކީ ފާފަވެރިއެކެވެ. ނަމަވެސް އޭނާއަކީ ކާފަރެއްނޫނެވެ. އަމިއްލަ ނަފްސު ޤަތުލުކުރުމަކީ ފާފައެކެވެ. ނަމަވެސް އެއީ ކުފުރެއްނޫނެވެ…”1 [مجموع فتاوى ومقالات متنوعة لسماحة الشيخ عبد العزيز بن عبد الله بن باز/ مجلد: ١٣ / ص: ١٢٢]\nދުޢާއަކީ ﷲ ތަޢާލާ މިފަދަ ފާފަތަކުން އަޅުގަނޑުމެން ރައްކާތެރިކޮށްދެއްވުމެވެ.\nމިލިޔުމުގެ މައިގަނޑު މަޞްދަރު ބެއްލެވުމަށް: http://islamqa.info/en/ref/70363


Living Expo 2021: Villa Hakatha in Villaa Cement adhi Gas ge mauloomaathu dhenee - vNews.mv\nލިވިން އެކްސްޕޯގައި ހުރި ވިލާ ހަކަތައިގެ ސްޓޯލް - ފޮޓޯ: ޒިދާން މުހައްމަދު/ ވީނިޔުސް\nލިވިން އެކްސްޕޯ 2021: ވިލާ ހަކަތައިން ވިލާ ސިމެންތި އާއި ގޭހާ ގުލޭ ތަފުސީލީ މަޢުލޫމާތު ދެނީ\nޒިދާން މުޙައްމަދު 20 November 2021, 10:15\nމިހާރު ހުޅުމާލޭގެ ސެންޓްރަލް ޕާކްގައި ކުރިއަށްގެންދާ ލިވިންގް އެކްސްޕޯގައި ވިލާ ހަކަތައިން އާއްމުންނަށް މައުލޫމާތު ދޭނީ އެ ކުންފުނިން ވިއްކާ ސިމެންތި އާއި ގޭހާ ގުލޭ ގޮތުން ކަމަށް ވިލާ ހަކަތައިން ބުނެފިއެވެ.\nމިހާރު ހުޅުމާލޭގެ ސެންޓްރަލް ޕާކްގައި ކުރިއަށްގެންދާ ލިވިންގް އެކްސްޕޯގައި ވިލާ ހަކަތައިން އާއްމުންނަށް މައުލޫމާތު ދޭނީ އެ ކުންފުނިން ވިއްކާ ކޮންސްޓްރަކްޝަން މެޓީރިއަލްގެ އިތުރުން ވިލާ ގޭހާއި ގުޅޭ މައުލޫމާތެވެ.\nވީލާ ހަކަތައިގެ ފަރާތުން އެކުންފުނީގެ ސޭލްސް މެނޭޖަރ ބާސިލް ނަފީސް ވިދާޅުވީ، ސްޓްލަށް ޒިޔާރަށް ކުރައްވާ ފަރާތްތަކަށް ވިލާ ހަކަތައިން މާކެޓަށް ނެރެފައިވާ، ވިލާ ސިމެންތި، ވިލާ ކޯރސް ސޭންޑް، ވިލާ އެގްރިގޭޓް، ވިލާ ފައިން ސޭންޑް، ވިލާ ރޫފިންގް ޕްރޮޑަކްޓްސް، ވިލާ ރެއިންފޯރސްޓް ބާރ، ވިލާ ޓިންބާރ ފަދަ ބާވަތްތަކުގެ ކޮލިޓީ ވަޒަންކޮށްލުމާއި، އެ ބާވަތަކާއި ގުޅޭ އިތުރު މައުލޫމަތު އެއްތަނަކުން ފޯރުކޮށްދިނުމަކީ އެ ސްޓްލްގެ އަމާޒެވެ.\nހުކުރު ދުވަހުގެ ހަވީރު ފެށި ލިވިންގް އެކްސްޕޯގައި މިއަދުގެ ނިޔަލަށް ކުރިއަށްދާނެއެވެ. ލިވިންގް އެކްސްޕޯ ކުރިއަށްދާއިރު، މި އެކްސްޕޯއަށް ޒިޔާރަތްކުރާ ފަރާތްތަކަށް ހާއްސަ އިނާމްތައްވެސް ލިބިގެންދާނެކަން ފާހަގަކޮށްލަން ޖެހެއެވެ.\nމި އެކްސްޕޯގައި 35 ކުންފުންޏަކުން ބައިވެރިވެފައިވާއިރު، އޭގެތެރޭގައި ވިލާ ހަކަތަ ހިމެނެއެވެ. ވިލާ ހަކަތައިގެ ސްޓޯލްގައި އެ ކުންފުނީގެ ތަކެތި ބޭނުންކޮށްގެން ހިންގާފައިިވާ ބޮޑެތި ޕްރޮޖެކްޓްތަކާއި، އެކުންފުނީގެ ގޭސް، ހިލަ، ހިލަވެލި، ދަގަނޑު، ސިމެންތި އަދި ޓިނު ފަދަ ތަކެތި ޑިސްޕްލޭކޮށްފައި ވެއެވެ.\nވިލާ ގޭސް ހޯދަން ރަޖިސްޓަރީ ކުރުމުން، ހިޔާ ފްލެޓުގެ ހަ މަސް ދުވަހުގެ މެއިންޓަނަންސް ފީ ލިބޭނެ ޕްރޮމޯޝަނެއް ވެސް ކުރިއަށްދާ ކަމަށް އޭނާ ވިދާޅުވިއެވެ.\nމި ޕްރޮމޯޝަނުގެ ދަށުން ކޮންމެ ޓަވަރަކުން ނަސީބުވެރިއަކު ހޮވާނެ އެވެ. މިގޮތަށް ހޮވޭ ކޮންމެ މީހަކަށް މެއިންޓަނެންސް ފީ ދައްކަން 6،000ރ. ލިބޭނެ އެވެ.\nމި ޕްރޮމޯޝަނުގެ ދަށުން ގޭސްފުޅިއަށް ރަޖިސްޓަރީކުރާ މީހުންނަށް ފުޅި ހިލޭ ލިބޭނެ އެވެ. އެހެންކަމުން ދައްކަން ޖެހޭނީ ހަމައެކަނި ރީފިލް ކުރަން ދައްކާ 200ރ. އެވެ.\nވިޔަފާރި ރާއްޖެ މޯލްޑިވްސް ލިވިން އެކްސްޕޯ ވިލާ ހަކަތަ


Vishka aadhaige filmakah nuvaane | Mihaaru\nފިލްމް "ވިޝްކާ" ގެ މަންޒަރެއްގައި ރިޝްމީ: ތަފާތު ރޯލަކުން ފެންނާނެ.\n31 މެއި 2016 - 11:285comments\nޔާރާ ޕްރޮޑަކްޝަންގެ ތައްގަނޑާ އެކު މި ފަހަރު އަންނަ ފިލްމަކީ "ވިޝްކާ" އެވެ. މިއީ މީގެ ކުރިން އެ ސްޓޫޑިއޯ އިން ހަދާފައިވާ ފިލްމުތަކާ މުޅިން ތަފާތު ރަހައެއްގެ ފިލްމެވެ. އެހެންވެ ޔާރާގެ "ހިތް ދީީފާ ޔާރާ" އާއި "ފަނާ" އަދި "ހުކުރު ވިލޭރޭ" ކަހަލަ ފިލްމަކަށް މި ފަހަރު އުންމީދުކޮށްގެން ނުވާނެ އެވެ.\nއެ ފިލްމުތަކަކީ ކޮމާޝަލް ރަހަތަކުން އައި ފިލްމުތަކެވެ. އެކަމަކު "ވިޝްކާ" އަކީ މުޅީ ތަފާތު ރަހައެއްގެ ފިލްމެކެވެ. ފިލްމަކީ ޓީޒާ ބަލާލުމުން ވެސް މިއީ "ޑާކް" ފިލްމެއްކަން އެނގެ އެވެ. ފިލްމުގެ ކޮންޓެންޓަކީ "ލައިޓް ހާޓެޑް" އެއްޗެއް ނޫންކަން އެނގެ އެވެ.\n"ވިޝްކާ" ގެ ސްކްރީންޕްލޭ ލިޔެފައި ވަނީ ސްކްރީންރައިޓަރެއްގެ ގޮތުގައި ބެލުންތެރިންގެ މެދުގައި ވަރަށް މަގުބޫލް މަހުދީ އަހުމަދެވެ.\nއެހެންވެ "ވިޝްކާ" ބަލަން އޮގަސްޓް މަހު ސިނަމާ އަށް ދާންވާނީ ކުލަ ގަދަ ކޮސްޓިއުމްތަކާ އެކު އެކްޓަރުން ގަސްތަކުގެ ވަށައިގެން ދުވެ، ނަށާ ކަހަލަ ލަވަތަކެއް ވެސް ނުހުންނާ ކަހަލަ ފިލްމެއްކަން އެނގި ތިބެ އެވެ.\n"ވިޝްކާ" އަކީ މުޖުތަމައުގެ މިހާރުގެ "އަނދިރި ފަރާތް" ފެނިގެން ދާނެ ފިލްމެއް ކަމަށް ބެލެވެ އެވެ. ފިލްމުގައި މުޖުތަމައު ތެރޭގައި ހުރި އެތައް ބަލިމަޑު ކަމެއް ފެނިގެން ދާނެ އެވެ.\nމީގެ ވާހަކަ ލިޔެފައި ވަނީ އަބުދުﷲ ވިޝާމެވެ. "ވިޝްކާ" ގެ ސްކްރީންޕްލޭ ލިޔެފައި ވަނީ ސްކްރީންރައިޓަރެއްގެ ގޮތުގައި ބެލުންތެރިންގެ މެދުގައި ވަރަށް މަގުބޫލް މަހުދީ އަހުމަދެވެ. އެހެންވެ މިއީ ވެސް މި ފިލްމް ހާއްސަވާ އެއް ސަބަބެވެ.\n"ވިޝްކާ" އަށް ކުރެވޭ އުންމީދުތައް މިހާރުން ފެށިގެން ވެސް މާ މަތީގައި އުޅޭ ސަބަބަކީ މިއީ އެވެ؛ މިއީ ރަވީ ފާރޫގްގެ ޑައިރެކްޝަނެކެވެ. އަނެއްކޮޅުން މި ފަހަރު އޭނާ ސްކްރީނުން ވެސް ފެނިގެން ދާނެ އެވެ. "ލޫދިފާ" ފަދަ ފިލްމުތަކުގައި ރަވީ ކުޅެފައިވާ ރޯލްތަކުން އޭނާއަކީ އާދައިގެ އެކްޓަރެއް ވެސް ނޫންކަން އެނގެ އެވެ.\nއޭނާގެ ޑައިރެކްޝަނަށް ބަލާ އިރު "އިނގިލި" އާއި "މިކޮއެ ބައްޕަ ބައޭބައޭ" އަކީ ހަމަ ވަރަށް ވަރުގަދަ ފިލްމުތަކެވެ. ސާކް ފިލްމް ފެސްޓިވަލްގައި 2014 ވަނަ އަހަރު "އިނގިލި" ބްރޯންޒް މެޑަލް ހޯދުމަށް ފަހު، ރަވީ އަނެއްކާ ވެސް ހަމަ އެ ފެސްޓިވަލުން މެޑެއްޔަކަށް އެބަ އުންމީދުކުރެ އެވެ.\nމި ފަހަރު "މިކޮއެ ބައްޕަ ބައޭބައޭ" އިންނެވެ. އެ ދެ ފިލްމަކީ ވެސް މަހުދީގެ ސްކްރީންޕްލޭ އެވެ. އެހެންވެ ރަވީ އާއި މަހުދީގެ ކޮމްބިނޭޝަނަކީ ސަމާސާއަކަށް ނުވާނެ އެވެ.\nރަވީ އާއި ރިޝްމީގެ ޖޯޑް އެކުގައި ފުރަތަމަ ފަހަރަށް ސްކްރީނަށް އައުމަކީ ވެސް ބެލުންތެރިންނަށް ލިބިގެން ދާނެ "ވިޝުއަލް ޓްރީޓެކެވެ."\n"ވިޝްކާ" އިން ރަވީ އެނބުރި ސްކްރީނަށް އަަންނަ އިރު، ފިލްމުގެ ވާހަކަ މައިގަނޑި ގޮތެއްގައި އެނބުރެނީ ތިން ކެރެކްޓާއެއްގެ މައްޗަށެވެ. ފިލްމުން ދެން ފެނިގެން ދާނީ ޔާރާ ޕްރޮޑަކްޝަންގެ އެއް ހިއްސާދާރު ރިޝްމީ ރަމީޒެވެ. "މިކޮއެ ބައްޕަ ބައޭބައޭ" އިން ރިޝްމީ ވެސް ވަނީ އޭނާ އަށް އެކްޓް ކުރެވޭކަން ވަރަށް ބޮޑަށް ސާބޮތުކޮށް ދީފަ އެވެ.\nއެހެންވެ ރަވީ އާއި ރިޝްމީ އެކުގައި ފުރަތަމަ ފަހަރަށް ސްކްރީނަށް އައުމަކީ ވެސް ބެލުންތެރިންނަށް ލިބިގެން ދާނެ "ވިޝުއަލް ޓްރީޓެކެވެ." "ވިޝްކާ" ޓީޒާ އިން އެކަން އެބަ ދައްކުވައިދެ އެވެ.\nއެ ދެ ތަރިންގެ އިތުރަށް އަހުމަދު ސައީދަކީ "ވިޝްކާ" މައިގަނޑު އެެއް ކެރެކްޓާ އެވެ. އޭނާއަކީ ވެސް އަބަދުވެސް ތަފާތު ރޯލްތަކުން ބެލުންތެރިން ބަލައިގެންފައިވާ އެކްޓަރެކެވެ. ކުރުކޮށް ބުނާ ނަމަ "ވިޝްކާ" އަކީ ބެލުންތެރިންނަށް މޮޅު އަދި ފުރިހަމަ އެކްޓިއެއް ފެނިގެން ދާނެ ފިލްމެކެވެ.\nއެހެންވެ މި ހުރިހާ ކަމަކަށް ބަލާ އިރު "ވިޝްކާ" އަކީ އާދައިގެ ފިލްމަކަށް ނުވާނެ އެވެ. އިންތިޒާރެއްކޮށްލަމާ ހިނގާށެވެ. މިިއީ މި އަހަރު ސްކްރީނަށް އަންނަ އެންމެ ވަރިގަދަ ފިލްމަށް ވެސް ވެދާނެ އެވެ.\nއިތުރު ލިޔުންތައް ރަވީ ފާރޫގު މަހުދީ އަހުމަދު އައިޝަތު ރިޝްމީ


Raajje halaakugethereah vahtaalanee Jjudiciary ge beyinsaafun: Shaheem\nރާއްޖެ ހަލާކުގެތެރެއަށް ވައްޓާލަނީ ޖުޑީޝަރީގެ ބޭއިންސާފުން: ޝަހީމް\nކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު -- ފޮޓޯ: އަވަސް\nރާއްޖޭގެ ކަންކަން އަބަދުވެސް ހަލާކުގެ ތެރެއަށް ވައްޓާލަނީ ރާއްޖޭގެ ޖުޑީޝަރީގެ ބޭއިންސާފު ކަމާއި ތަފާތު ކުރުންތަކުގެ ސަބަބުން ކަމަށް ކުރީގެ އިސްލާމިކް މިނިސްޓަރު އަދި މަޝްހޫރު ދީނީ އިލްމުވެރިޔާ ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވެފައިވަނީ އެމްއެމްޕީއާރުސީގެ ހިޔާނާތުގެ ފައިސާ ލިބުނު ކަމަށް ތުހުމަތުކޮށް ޔޫތު މިނިސްޓަރު އަހްމަދު މަހްލޫފްގެ މައްޗަށް ދައުލަތުން އުފުލާފައިވާ ދައުވާގެ ޝަރީއަތް ފަށާނީ ކޮވިޑްގެ ހާލަތު ރަގަޅުވުމުން ކަމަށް ކްރިމިނަލް ކޯޓުން ބުނެފައިވަނިކޮށް ވ. އާރަށުގައި ރިސޯޓެއް ތަރައްގީ ކުރުމަށް ކުންފުންޏަކަށް އެރަށް ވިއްކާލައިގެން ލިބުނު ފައިސާ އަމިއްލަފުޅު އެކައުންޓަށް ޖަމާކޮށް ފައިސާ ލޯންޑާ ކުރުމުގެ ތުހުމަތުގައި ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ ދައުވާގެ އަޑުއެހުމެއް މާދަމާއަށް ތާވަލުކުރުމާއި ގުޅިގެންނެވެ.\nމައްސަލަތައް ކުރިއަށް ގެންދިއުމުގައި ގެންގުޅޭ ތަފާތު ކުރުންތައް ފާހަގަ ކުރައްވާ ޝަހީމް ވިދާޅުވީ ރާއްޖޭގެ ކަންކަން އަބަދުވެސް ހަލާކުގެ ތެރެއަށް ވައްޓާލަނީ ރާއްޖޭގެ ޖުޑީޝަރީގެ ބޭއިންސާފު ކަމާއި ތަފާތު ކުރުންތަކުގެ ސަބަބުން ކަމަށެވެ. އަދި ދުނިޔޭގެ އެދުމާއި ފައިސާގެ ދަހިވެތި ކަމުގައި ޖެހިފައިވާ ފަނޑިޔާރުގެއެއްގެ ނަމަ އެއީ ގައުމެއްގެ ހަލާކު ކަމަށް ވިދާޅުވިއެވެ.\nމި ރާއްޖޭގެ ކަންކަން އަބަދުވެސް ހަލާކުގެ ތެރެއަށް ވައްޓާލަނީ ރާއްޖޭގެ ޖުޑީޝަރީގެ ބޭއިންސާފު ކަމާއި ތަފާތު ކުރުން. ދުނިޔޭގެ އެދުމާއި ފައިސާގެ ދަހިވެތިކަމުގައި ޖެހިފަައިވާ ފަނޑިޔާރުގެއެއް ނަމަ އެއީ ގައުމެއްގެ ހަލާކު\nމަހްލޫފްގެ މައްޗަށް ދައުލަތުން އުފުލައިފައި ވަނީ ރިޝްވަތު ހިފުމުގެ ދައުވާ އެވެ. އެ މައްސަލައިގެ ޝަރީއަތް ފެށުމަށް އެންމެ ފުރަތަމަ ތާވަލު ކުރީ މިމަހުގެ 19 ވަނަ ދުވަހު އެވެ. އެކަމަކު އިދާރީ މައްސަލައެއް ޖެހުމުން އެދުވަހުގެ އަޑުއެހުން ކެންސަލް ކޮށްލީ އެވެ.\nކްރިމިނަލް ކޯޓުން މިއަދު ބުނީ މި މައްސަލައިގެ އަޑުއެހުންތައް ކުރިއަށް ގެންދަން ނިންމާފައި ވަނީ މައްސަލައިގައި ހިމެނޭ ހުރިހާ ފަރާތްތައް ކޯޓަށް ހާޒިރުކޮށްގެން ކަމަށެވެ. އެހެންކަމުން ކޮވިޑް-19 ގެ ހާލަތު ރަގަޅުވުމުން މައްސަލަ ޝެޑިއުލް ކުރާނެ ކަމަށެވެ.\nކޯޓުން މިހެން ބުނި ނަމަވެސް މިހާރު ވެސް ގިނަ މައްސަލަތައް ކުރިއަށް ގެންދަނީ އޮންލައިންކޮށެވެ.\nރައީސް އަބްދުﷲ ޔާމީން ކްރިމިނަލް ކޯޓް އަހުމަދު މަހްލޫފު + ޝަރުއީ ދާއިރާ ޑރ. މުހައްމަދު ޝަހީމް އަލީ ސައީދު ޝަރުއީ ދާއިރާ ރިފޯމް ކުރުން


Athuli Hiyaa Flateh Ehen Meehaku Nudheyn Amuru Koffi - Vaguthu\nހިޔާ މަޝްރޫއުގެ ދަށުން އަޅާފައިވާ ފްލެޓްތަކުގެ ތެރެއިން ފްލެޓެއް ލިބިފައި އޮއްވާ އޭނާ ފްލެޓް ލިސްޓުން އުނިކޮށްފައި ވާތީ އެހެން މީހަކަށް އެ ފްލެޓް ނުދީ މަޑުޖައްސާލަން ހައި ކޯޓުން އިއްޔެ ވަގުތީ އަމުރެއް ނެރެފިއެވެ.\nހިޔާ މަޝްރޫއުގެ ދަށުން ސިވިލް ސާވިސް މުވައްޒަފުންނަށް ޚާއްސަކުރި ކެޓަގަރީން މީހަކަށް ފްލެޓް ލިބިފައިވާކަން އަންގާފައިވާ ވަނިކޮށް ސަރުކާރުން ފަހުން ވަނީ އޭނާއަށް ފްލެޓް ނުދޭން ނިންމައިފައެވެ. އޭނާ އަށް ފްލެޓް ދޭން ފުރަތަމަ ނިންމީ ކުރީގެ ރައީސް އަބްދުﷲ ޔާމީންގެ ސަރުކާރުގައެވެ. އަދި މިސަރުކާރުން ފުރަތަމަ އިއުލާން ކުރި ލިސްޓްގައި ވެސް އޭނާގެ ނަން ފްލެޓް ލިބޭ މީހެއްގެ ގޮތުގައި އޮތެވެ. ނަމަވެސް ފަހުން ފައިނަލް ލިސްޓް އިއުލާން ކުރިއިރު އޭނާގެ ނަން ވަނީ އުނިކޮށްފައެވެ.\nއެމައްސަލައިގައި އޭނާ ވަނީ އޭނާގެ މައްސަލަ އާއި މެދު ކޯޓުން ގޮތެއް ނުނިންމަނީސް އެހެން މީހަކަށް ފްލެޓް ނުދޭން ވަގުތީ އަމުރެއް ނެރެ ދިނުމަށް ސިވިލް ކޯޓުގައި އެދިފައެވެ. އެހެން ނަމަވެސް ސިވިލް ކޯޓުން ނިންމީ އެފަދަ އަމުރެއް ނެރެނުދެވޭނެ ކަމަށެވެ. ސިވިލް ކޯޓުން އެގޮތަށް ނިންމުމުން އެ މީހާގެ ފަރާތުން ހައި ކޯޓުގައި އެމައްސަލަ ވަނީ އިސްތިއުނާފް ކޮށްފައެވެ.\nހައިކޯޓުން އިއްޔެ ކުރި ހުކުމުގައި ބުނެފައިވަނީ އެމައްސަލަ ނިމޭ ގޮތަކުން އެ މީހާއަށް އަލުން ފްލެޓް ދޭން ޖެހިއްޖެނަމަ، އެ މީހާއަށް އަވަސް މުއްދަތެއްގެ ތެރޭގައި ފްލެޓެއް ދެވޭނެ ކަމުގެ ޔަގީންކަން ދައުލަތުން ދީފައި ނުވާ ކަމަށެވެ. އަދި އެފަދަ ހާލަތެއް ކުރިމަތިވެއްޖެނަމަ، އެއީ އެ މީހާއަށް އިއާދަ ނުކުރެވޭނެ ގެއްލުންތަކެއް ލިބިގެންދާނެ ކަމެއް ކަމަށާއި އެހެންވެ، އޭނާއަށް ހިމާޔަތް ލިބެންޖެހޭ މައުޟޫއީ ހައްގެއް އެބައޮތް ކަމަށް އެ ހުކުމުގައިި ވަނީ ބުނެފައެވެ.\nއެކަންކަމަށް ރިޔާއަތްކޮށް ތިން ފަނޑިޔާރުން ކުރި ހުކުމުގައިވަނީ ފްލެޓް ލިބޭނެ މީހުންގެ ލިސްޓުގައި އޭނާގެ ނަން އޮތް އޮތުން ތަންފީޒު ކުރަން ހުރަސް އެޅޭނެ އެއްވެސް ކަމެއް ނުކުރަން ހައުސިން މިނިސްޓްރީ އާއި ކަމާބެހޭ މުއައްސަސާތަކުގެ މައްޗަށް އަންގާ ކަމަށެވެ.\nމިމައްސަލަ ހައިކޯޓުން ބައްލަވާފައިވަނީ ފަނޑިޔާރު އަލީ ސަމީރުގެ އިތުރުން ފަނޑިޔާރު ޝުއައިބު ހުސައިން ޒަކަރިއްޔާ އާއި ފަނޑިޔާރު ހުސައިން ޝަހީދެވެ. ރިޔާސަތުގައި ހުންނެވީ ފަނޑިޔާރު އަލީ ސަމީރެވެ.\nސެޕްޓެމްބަރު 15, 2021 17:23\nތިވީ ވަރަށް ރަނގަޅަށް . މަގޭ ނަންވެސް އޮތް ފައިނަލް ލިސްޓުން ކަޓުވާލީ 50 އަށް ވުރެ މަތިން ޕޮއިންޓްވެސް ލިބިފަ އޮތީ . ތިމައްސަލަ ނިމޭ ގޮތަކުން ކޯޓަށް ވަންނާނަން\nސެޕްޓެމްބަރު 15, 2021 17:35\nޔާމީނުގެ ސަރުކާރުން ނެރެ ގެޒެޓް ކުރި ފްލެޓް ލިސްޓަކީ ވެސް ގާނޫނީގޮތުން ސައްހަ ލިސްޓެއް.އެލިސްތަށް ބަދަލުގެނައުމުގެ ހައްގެއް މިސަރުކާރަކަށް ލިބިގެނެއްނުވޭ.އެކަމަކު އެހުރިހާކަމެއް ނިމިގެން ދިޔައިރު އަޅާނުލާ ތިބުމަކީ ވެސް ހެދި ގޯހެއް؟


Kaiveni laskuraathee loabiveriyaa govaigen courtah\nކައިވެނި ކުރުން ލަސްކުރާތީ ލޯބިވެރިޔާ ގޮވައިގެން ކޯޓަށް\nލޯބިވެރިން ކައިވެންޏަށް އުންމީދު ކުރޭ\nބައެއް މީހުންނަށް ކައިވެންޏަކީ ކޮންމެހެން އެހާ އަވަހަށް ކުރަން ޖެހޭ އެއްޗެއް ކަމަކަށް ގަބޫލެއް ނުކުރެވެ އެވެ. އެމީހުން އެ ކުރާ ކަމެއް ކޮށްކޮށްލަ އެމީހުން ދިރިއުޅުމުގެ ދުވަސްތައް މަޑުމަޑުން ހޭދަ ކުރެ އެވެ. ނަމަވެސް އަނެއް ބަޔަކު ގަބޫލުކުރާ ގޮތުގައި ލޯބިވެގެން މާ ގިނަ ދުވަހު އުޅުމަކީ ބޭކާރު ކަމެކެވެ. މީހަކާ ލޯބީގެ ގޮތުން ގުޅުމަށްފަހު މިފަދަ މީހުން ދެން އިންތިޒާރު ކުރާނީ ކައިވެނި ކުރެވޭނެ ދުވަހަކަށެވެ.\nޒެމްބިއާގެ މި އަންހެންމީހާ އަށް ވެސް ދިމާވީ މިފަދަ ގޮތެކެވެ. އަށް އަހަރު ދުވަހު މީހަކާ ލޯބީގެ ގޮތުން ގުޅިގެން އަންހެންމީހާ ހޭދަ ކުރިއިރުވެސް ފިރިހެންމީހާ ކައިވެނިކުރާކަށް ނޫޅުނެވެ. އެ ވާހަކައެއް ނުވެސް ދައްކަ އެވެ. އެންމެ ފަހުން ހިތްހަލާކުވެ، ރުޅިއައިސްގެން އެމީހާ މިހާރު ވަނީ ލޯބިވެރިޔާ ގޮވައިގެން ކޯޓަށް ގޮއްސަ އެވެ.\nގާޓުރޫޑާ ނަގޯމާ ނަމަކަށް ކިޔާ މި އަންހެންމީހާ ބުނި ގޮތުގައި އޭނާ އަށް އަހަރުއްސުރެ ރައްޓެހިވެގެން އުޅުނު ލޯބިވެރިޔާ ހާބާޓް ސަލާލިކީ ކަކޫ މައްޗަށް ތިރިވެ ޕްރޮޕޯޒްކުރާނެކަމުގެ އިންތިޒާރުގައި ހުރެހުރެ މިހާރު އޭނާ ވަނީ މާޔޫސް ވެފަ އެވެ. އެހެންވެ އަށެއްކަ އަހަރު ވަންދެން އޭނާއާ ރައްޓެހިވެގެން އުޅެ އޭނާގެ ވަގުތުތައް ބޭކާރުކުރީތީ އައި ރުޅިން ކޯޓަށް ދިޔައީ އެވެ.\nނަގޯމާ ބުނި ގޮތުގައި ސަލާލިކީ އަކީ އޭނާގެ ލޯބިވެރިޔާގެ އިތުރުން ދަރިފުޅުގެ ބައްޕަ ވެސް މެއެވެ. އޭނާއާ ކައިވެނިކުރާނެ ކަމަށާއި ކައިވެނީގެ އަނގޮޓި އޭނާގެ އިނގިލީގައި އަޅުވާދޭނެ ކަމަށް ލޯބިވެރިޔާ ވައުދުވެފައިވާ ކަމަށް ނަގޯމާ ބުންޏެވެ. ނަމަވެސް ދޮގު ވައުދުތަކާއެކު ގިނަ ދުވަސްތަކެއް ބޭކާރުކުރީތީ މިހާރު އޭނާ ހުރީ ވަރަށް ރުޅިގަދަވެފަ އެވެ.\nނަގޯމާ ކޯޓަށް ވެއްދި މައްސަލައިގައި ސަލާލިކީ އޭނާއަށް މަކަރު ހަދާ ބޭވަފާތެރިވާ ކަމުގެ ތުހުމަތު ކޮށްފައި ވެއެވެ. އަދި ކައިވެނިކުރަން ނޫޅޭ ސަބަބު އޮޅުން ފިލުވައިދިނުމަށް ވެސް އެދިފައި ވެއެވެ.\n"އޭނާ އެއް އިރެއްގައި ވެސް ސީރިއަސް އެއް ނޫން. އެހެންވެ އަހަރެން އޭނާ ގޮވައިގެން ކޯޓަށް ދިޔައީ. އަހަންނަށް ވެސް އެނގެން ޖެހޭނެ އަހަރެންގެ ކުރިމަގަކީ ކޮބައިކަން. އެކަން ނޭނގި އަހަރެން ކުރިޔަށް ދާނީ ކިހިނެއް؟" ކެންޔާ ނޫހެއް ކަމަށްވާ އައުޓްލެޓް ޓޫކޯ އަށް ދިން އިންޓަވިއު އެއްގައި ނަގޯމާ ބުނެފައި ވެއެވެ.\nބައެއް ގައުމުތަކުގެ ސަގާފަތުގައި ޑައުރީ ދިނުންއޮވެ އެވެ.މިއީ ކައިވެނިކުރާ އަންހެންމީހާގެ ފަރާތުން ފިރިހެންމީހާއަށް ނުވަތަ ފިރިހެންމީހާގެ އާއިލާއަށް ދޭ ފައިސާއެއް މުދަލެވެ. ސަލާލިކީ މި ޑައުރީ ކަންތައް ވެސް ހަމަޖައްސާފައި ވެއެވެ. ނަމަވެސް އޭނާ ކޯޓުގައި ބުނީ ކައިވެނީގެ ކަންތައްތައް ކުރާ ވަރަށް މިވަގުތު އޭނާގެ އަތުގައި މާލީ ތަނަވަސްކަން ނެތް ކަމަށެވެ.\nނަގޯމާ އޭނާ ގޮވައިގެން ކޯޓަށް ދިއުމާ ގުޅިގެން ސަލާލިކީ ވެސް ހުރީ ހިތްހަމަނުޖެހިފަ އެވެ. އޭނާ ތުހުމަތުކުރާ ގޮތުގައި ނަގޯމާ ވެސް ލޯބިވެރިޔާގެ ހައިސިއްޔަތުން "އޭނާއަށް ދޭން ޖެހޭ ސަމާލުކަން"ނުދޭ ކަމަށެވެ.\nނަމަވެސް ނަގޯމާ ކޯޓަށް ހުށަހެޅި މައްސަލައަކީ އެ ކޯޓަށް ބެލޭނެ މައްސަލައެއް ނޫންކަމަށް އެ މައްސަލަ ބަލަން ހަވާލުވި ފަނޑިޔާރު ވަނީ ވިދާޅުވެފަ އެވެ. ސަބަބަކީ މި ދެ މީހުންނަކީ ގާނޫނީ ގޮތުން ދެމަފިރިންނަށް ނުވާތީ އެވެ. އެހެންވެ ކޯޓުން ބޭރުގައި ދެ މީހުން ވާހަކަ ދައްކައިގެން މައްސަލަ ހައްލުކުރަން ފަނޑިޔާރު ވަނީ މި ދެ މީހުންނަށް އަންގާފަ އެވެ.\nބޭނުމީ އެންމެ ކޯ ބޮޑު މީހާއަށް ވާން!\nކައިވެނިތައް އޮޅުވާލި އަންހެނަކަށް ގުރުއަތުލާން ޖެހިއްޖެ


ދަރަވަންދޫ ރައްޔިތުންގެ ކަންބޮޑުވުންތައް ރައީސާ ހިއްސާ ކޮށްފި\nދަރަވަންދޫ ރައްޔިތުންގެ ކަންބޮޑުވުންތައް ރައީސާ ހިއްސާ ކޮށްފި\nބ. ދަރަވަންދޫ ކައުންސިލުން ރަށުގެ ތަރައްޤީއަށް ރާވާފައިވާ މަސައްކަތްތަކާއި ރައްޔިތުންނަށް ކުރިމަތިވެފައިވާ ދަތިތައް ހިއްސާކުރެއްވުމަށް، އެރަށު ކައުންސިލުން ރައީސް އިބްރާހީމް މުހައްމަދު ސޯލިހު އާ މިއަދު ބައްދަލުކޮށްފި އެވެ.\nރައީސް އާ ބައްދަލުކުރި ބޭފުޅުންގެ ތެރޭގައި، ދަރަވަންދޫ ކައުންސިލުގެ ރައީސް އަލީ މާޖިދު އާއި ނައިބް ރައީސް އަލީ ޝަފީގު އަދި ކައުންސިލުގެ ޒިންމާދާރުވެރިޔާ މުހައްމަދު ނަޒީފް ހިމެނިވަޑައިގަންނަވަ އެވެ. މީގެ އިތުރުން އަންނަ މަޖިލިސް އިންތިހާބުގައި އެމްޑީޕީ ޓިކެޓްގައި އެ ދާއިރާއަށް ވާދަކުރައްވާ އަހްމަދު ލަތީފް ވެސް މި ބައްދަލުވުމުގައި ބައިވެރިވެ ވަޑައިގެންނެވި އެވެ.\nރައީސާ ބައްދަލުކުރެއްވުމަށް ފަހު، ދަރަވަންދޫ ކައުންސިލްގެ ރައީސް އަލީ މާޖިދު “އީޓީ” އަށް ވިދާޅުވީ، އެ ރަށުގައި ބަނދަރުގެ ދަތިކަމާއި ފެނާއި ނަރުދަމާ ނިޒާމު ޤާއިމުވެފައި ނެތުމުން ކުރިމަތިވާ އުނދަގޫތައް ރައީސާ ހިއްސާ ކޮށްފައިވާ ކަމަށެވެ. އަދި އެރަށަށް ކުރިމަތިވެފައިވާ ކަރަންޓުގެ ދަތިތަކާއި، ރަށުގައި މިވަގުތު ގެދޮރު ދޫކުރެވެން ނެތުމުން ރައްޔިތުންނަށް ކުރިމަތިވެފައިވާ އުނދަގޫތައްވެސް މެންބަރުން، ރައީސާ ޙިއްސާ ކޮށްފައިވާނެ ކަމަށް އޭނާ ވިދާޅުވި އެވެ.\nމީގެ އިތުރުން ދަރަވަންދޫ އެއާޕޯޓު މިހާރަށްވުރެ ތަރައްޤީކޮށް، އެ ރަށުގައި އިންޓަގްރޭޓެޑް ޓުއަރިޒަމް ޤާއިމުކުރުމަށް ސަރުކާރުން އެހީތެރިކަން ފޯރުކޮށްދިނުމަށްވެސް އެދިވަޑައިގެންފައިވާނެ ކަމަށް މާޖިދު ވިދާޅުވި އެވެ.\n“ޖުމްލަ ގޮތެއްގައި މަޝްވަރާ ކުރެވުނީ ރަށުގެ ޔުޓިލިޓީސް މައްސަލަތަކާ ދޭތެރޭ، އެގޮތުން ފެނާއި ނަރުދަމާ ކަރަންޓް އަދި ބަނދަރުގެ ހާލަތު މިހާރު އޮތްގޮތުން ކުރިމަތިވާ ދަތިތައްވާނީ ހިއްސާކޮށްފައި. ރައީސް ވިދާޅުވީ ކަމާގުޅޭ މިނިސްޓްރީތަކާއެކު މަޝްވަރާކުރެއްވުމަށްފަހު އެކަންކަމަށް ޙައްލެއް ހޯއްދަވައިދެއްވަން މަސައްކަތް ކޮށްދެއްވާނެ ކަމަށް،” މާޖިދު ވިދާޅުވި އެވެ.\nފެބްރުއަރީ 13, 2019 at 7:03 pm\nIbu ofeehuga indhe gen campane kuranee hurihaa council thakaa badhalu kuranee kon kame tho bey numee MDP ah vote dheegi nama bey nun kantha tha koh dhey ne kamah varah thaa hiru kame thi kuranee


31 މާރޗް 2016\nއޭޕްރިލް މަހުގެ 01 ން 27 އަށް ކުރިއަށް ގެންދިއުމަށް ހަމަޖެހިފައިވާ ޖުވެނައިލް ރިހެބިލިޓޭޝަން ޕްރޮގްރާމްގައި ބައިވެރިވުމަށް، މޯލްޑިވްސް ކަރެކްޝަނަލް ސަރވިސްގެ ހަތަރު ޕްރިޒަންސް އޮފިސަރުން ރޭ މެލޭޝިއާ އަށް ފުރައިފިއެވެ.\nމި ޓްރެއިނިންގ ޕްރޮގްރާމަކީ “މެލޭޝިއަން ޓެކްނިކަލް ކޯޕަރޭޝަން ޕްރޮގްރާމް” (އެމް.ޓީ.ސީ.ޕީ) ގެ ދަށުން ކޮންމެ އަހަރަކު ދެފަހަރު ކުރިއަށް ގެންދާ ޕްރޮގްރާމެކެވެ. މި ޕްރޮގްރާމްގެ ސަބަބުން ޖަލުތަކުގައި ބޭނުންކުރާ ސިސްޓަމްތަކާއި، ޖަލުތައް މެނޭޖްކުރާ ގޮތްތަކާއި، ގައިދީން ރިހެބިލިޓޭޓް ކުރުމަށްޓަކައި ބޭރު ގައުމުތަކުގެ ޖަލުތަކުގައި އަމަލުކުރަމުންގެންދާ ގޮތްތަކާއިބެހޭ މައުލޫމާތު ބައިވެރިންނަށް ލިބިގެންދާނެއެވެ. އަދި ރާއްޖޭގެ ޖަލުތައް މިހާރަށްވުރެން ބޮޑަށް ހަރުދަނާ ކުރުމަށް ބޭނުން ކުރެވިދާނެ ކަންތައްތަކުގެ މައުލޫމާތު ވެސް މި ޕްރޮގްރާމްގެ ބައިވެރިންނަށް ލިބިގެންދާނެއެވެ.\nމި ޓްރެއިނިންގ ޕްރޮގްރާމްގައި ބައިވެރިވަނީ ސީނިއަރ ޕްރިސަންސް އޮފިސަރ ޢަލީ ޒަމީލާއި ފަރސްޓް ކްލާސް ޕްރިސަންސް އޮފިސަރ އިބްރާހިމް ޚަލީލާއި ކޯޕްރަލް ފާތިމަތު ޒޫނާގެ އިތުރުން ލާންސް ކޯޕްރަލް މަރިޔަމް ޝަބީނާއެވެ.\nމި ޕްރޮގްރާމްގައި ބައިވެރިވާ ޕްރިޒަންސް އޮފިސަރުން މި ތަމްރީން ފުރިހަމަކުރުމަށްފަހު، ޖަލުތަކުގައި ހިންގުމަށް ބޭނުންވާ ތަފާތު ޕްރޮގްރާމްތައް ރާވާ، މޮޑިއުލް ތައްޔާރުކޮށް، ތަމްރީނާއި ގުޅުންހުރި ދާއިރާތަކަށް އަމާޒުކޮށް ޖަލުތަކުގައި ޕްރޮގްރާމްތައް ހިންގުމަށް މަސައްކަތް ކުރާނެއެވެ.


China ge gaumee airlinun Raajje ah dhathuru fashanee | Mihaaru\nރާއްޖެ އައި ޗައިނާގެ ދެ ޓޫރިސްޓަކު އެއާޕޯޓުގައި މަޑުކޮށްލައިގެން: ޗައިނާ މާކެޓް ވަނީ ވަރަށް ބޮޑަށް ދަށަށް ގޮސްފައި.-- ފައިލް ފޮޓޯ: ނިޝާން އަލީ/ މިހާރު\n04 ޖެނުއަރީ 2017 - 16:022comments\nޗައިނާގެ ގައުމީ އެއާލައިން ކަމަށް ވާ އެއާ ޗައިނާގެ ސީދާ ދަތުރުތައް ރާއްޖެ އަށް ފަށަން ނިންމައިފި އެވެ.\nރާއްޖޭގައި ހުންނަވާ ޗައިނާގެ ސަފީރު ވަން ފޫކާން މިއަދު ނޫސްވެރިންނަށް ވިދާޅުވި ގޮތުގައި އެ އެއާލައިނުން ޗައިނާގެ ވެރިރަށް ބެއިޖިން އާއި މާލެއާ ދެމެދު ސީދާ ދަތުރުތައް ފަށަން އަންނަނީ ތައްޔާރުވަމުންނެވެ. އެކަން ވަރަށް އަވަހަށް ފެށޭނެ ކަމަށް އުއްމީދު ކުރައްވާ ކަމަށާއި އެ ކަމުގައި ރާއްޖޭގައި ހުންނަ ޗައިނާގެ އެމްބަސީން ވެސް ވަރަށް ބޮޑަށް މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.\nޗައިނާގެ އެންމެ ބޮޑު އެއާލައިނުން ޗައިނާގެ ވެރިރަށާއި ރާއްޖެއާ ގުޅާލުމުން، ރާއްޖެ އަންނަ ޗައިނާގެ ޓޫރިސްޓުންގެ އަދަދު އިތުރުވާނެ ކަމަށް ސަފީރު ވިދާޅުވި އެވެ. އެއީ، އޭނާ ފާހަގަކުރެއްވި ގޮތުގައި، ގާތްގަނޑަކަށް ދެ މިލިއަނެއްހާ މީހުން އުޅޭ ބެއިޖިންގެ އާބާދީ ރާއްޖެ އަންނަ ޓޫރިސްޓުންގެ ޖުމްލަ އަދަދަށް ވުރެ އިތުރުވުމެވެ.\nބެއިޖިން އާއި ރާއްޖެއާ ދެމެދު މިހާރު ފްލައިޓް އޮޕަރޭޓް ކުރަނީ ދިވެހި އެއާލައިނެއް ކަމަށް ވާ މެގަ މޯލްޑިވްސް އާއި ޗައިނާގެ އަމިއްލަ އެއާލައިނެއް ކަމަށް ވާ ކެޕިޓަލް އެއާލައިނެވެ. ބެއިޖިންގެ އިތުރުން ވެސް ޗައިނާގެ ބައެއް ސަރަހައްދުތަކަށް އެ ދެ އެއާލައިނުން އުދުހޭ އިރު، އިތުރު 11 އެއާލައިނަކުން ވެސް ރާއްޖެ އާއި ޗައިނާއާ ދެމެދު ފްލައިޓް އޮޕަރޭޓް ކުރެ އެވެ. އެކަމަކު، އެއީ ބޮޑަށް ޗާޓަރު ފްލައިޓެވެ.\nރާއްޖެ އަށް އެންމެ ގިނައިން ޓޫރިސްޓުން އަންނަނީ ޗައިނާ އިން ކަމަށް ވިޔަސް، ޗައިނާ މާކެޓް ވަނީ ދަށަށް ގޮސްފަ އެވެ. އެ ގޮތުން، މިދިޔަ އަހަރުގެ އޮކްޓޯބަރު މަހު ޗައިނާ އިން 30،714 މީހުން ރާއްޖެ އައިސްފައި ވިޔަސް، މިދިޔަ އޮކްޓޯބަރު މަހު އެ އަދަދު ވަނީ 4.1 ޕަސެންޓް ދަށްވެ، 29،444 މީހުންނަށް ތިރިވެފަ އެވެ. އަދި ޗައިނާ އިން ރާއްޖޭގެ ޓޫރިޒަމްގެ މާކެޓުގައި ހިއްސާ ކުރާ މިންވަރު ވެސް ވަނީ 25.1 ޕަސެންޓަށް ދަށް ވެފަ އެވެ.\nރާއްޖޭގެ ޓޫރިޒަމްގައި ވެސް ޗައިނާގެ ބައެއް ކުންފުނިތަކުން ވަނީ އިންވެސްޓްކޮށްފަ އެވެ. އެ ގޮތުން، ޗައިނާގެ ތިން ކުންފުންޏަކުން ރާއްޖޭގައި ރިސޯޓް ތަރައްގީ ކުރަމުން އަންނަ އިރު، މި ފަހުން ވިއްކާލަން އިއުލާނު ކުރި ކ. ފޭދޫފިނޮޅު ވެސް ގަތީ ޗައިނާގެ ކުންފުންޏަކުންނެވެ.\nއިތުރު ލިޔުންތައް ވައިގެ ދަތުރުފަތުރު ޓޫރިސްޓުން ޓޫރިޒަމް ރާއްޖެ-ޗައިނާ ޗައިނާ ޓޫރިސްޓުން އިންޓަނޭޝަނަލް ފްލައިޓްތައް\nޗައިނާ ޒުވާނުންގެ އެންމެ މަގްބޫލް އެއް ތަނަށް ރާއްޖެ


Dhivehi Tag line thakaa eku "Shareacoke" campaign fashaifi\nކޮކާކޯލާގެ "ޝެއާ އަ ކޯކު" ކެމްޕެއިން ރާއްޖޭގައި ފަށައިފި\nކޮކާކޯލާގެ ޝެއާ އަ ކޯކު ކެމްޕެއިން އިތުރަށް ފުޅާކޮށް ދިވެހި ޓެގްލައިންތަކަކާއެކު ކޯކު ފުޅި ރާއްޖޭގެ ބާޒާރަށް ނެރެފި އެވެ.\nސޯލްޓު ކެފޭގައި ބޭއްވި ރަސްމިއްޔާތެއްގައި ޝެއާ އަ ކޯކުގެ އާ ކެމްޕެއިން ލޯންޗުކޮށް ތަފާތު އަށް ޓެގްލައިނެއްގައި ކޯކު ފުޅި ވަނީ ބާޒާރަށް ނެރެފަ އެވެ. އެޓެގްލައިން ތަކުގެ ތެރޭގައި ހިމެނެނީ އެންމެ ކެރޭ، އެންމެ ހިތްވަރުގަދަ، އެންމެ ލޯބިވާ، އެންމެ ސަކަ، އެންމެ ސަޅިމީހާގެ އިތުރުން ހަބޭސް އަދި ރީތި ހުސްކުރި ފަދަ ޓެގްލައިންތަކެކެވެ. މި ކޯކު ފުޅިތަކަށްވެސް ބޮޑު ތަރުހީބެއް ލިބޭނެ ކަމަށް ކޮކާކޯލާ އިން އުއްމީދު ކުރެއެވެ.\nޝެއާ އަ ކޯކު ކެމްޕެއިނުގެ ދަށުން ބޭރުގެ ބައެއް ގައުމުތަކުގައި ލަވައިގެ ނަމާއި ފިލްމުތަކުގެ ނަމާއެކުވެސް ކޯކު ފުޅި ބާޒާރަށް ނެރެފައިވެއެވެ. މިފަހަރު ލޯންޗު ކުރި ކެމްޕެއިނަކީ ގާތް މީހަކަށް އޭނާގެ ޕާސަނަލިޓީ އާއި ގުޅުވައިގެން ކޯކު ފުޅިއެއް ހަދިޔާ ކުރެވޭނެ ކެމްޕެއިނެކެވެ.\nޝެއާ އަ ކޯކް ކެމްޕެއިން ރާއްޖެއަށް އެންމެ ފުރަތަމަ ތައާރަފުކޮށްފައިވަނީ މިދިޔަ އަހަރުގެ އޮކްޓޯބަރު މަހުއެވެ. ކޮކާ ކޯލާގެ ކަންޓްރީ މެނޭޖަރު ޕަންކަޖު ސިންހަ ވިދާޅުވީ ފާއިތުވި އެއް އަހަރުގެ ތެރޭގައި ޝެއާ އަ ކޯކް ކެމްޕެއިން އަށް ރާއްޖެއިން ބޮޑު ސަޕޯޓެއް ލިބުނު ކަމަށެވެ.


SunOnline: Australia ge muvazzafun nah musaara dheyn 130 billion dollaruge package eh iulaankoffi\nއޮސްޓްރޭލިއާ މުވައްޒަފުންނަށް މުސާރަ ދޭން 130 ބިލިއަން ޑޮލަރުގެ ޕެކޭޖެއް އިއުލާންކޮށްފި\nރުގިއްޔާ މުހައްމަދު މޫސާ 31 Mar 2020, 18:44\nއޮސްޓްރޭލިއާއިން ވަނީ އެގައުމުގެ ގިނަ އަދަދެއްގެ މީހުންގެ ވަޒީފާ ގެއްލުން ހުއްޓުވުމަށްޓަކައި ވޭޖް ސަބްސިޑީއެއް ދޭން ނިންމާފަ -- ފޮޓޯ: ރޮއިޓާސް\nކެންބެރާ (މާޗް 31): ދުނިޔޭގައި މިހާރު ފެތުރެމުންދާ ކޮރޯނާވައިރަހުގެ ސަބަބުން ވަޒީފާ ގެއްލޭ މީހުންގެ އަދަދު މަދު ކުރުމަށް ޓަކައި، އޮސްޓްރޭލިއާގެ ވިޔަފާރިތަކުގެ މުވައްޒަފުންނަށް މުސާރަ ދިނުމަށް އެހީއެއްގެ ގޮތުން އެވިޔަފާރިތަކަށް ސަބްސިޑީއެއް ދޭން އެގައުމުގެ ސަރުކާރުން ނިންމައި 130 ބިލިއަން އޮސްޓްރޭލިއަން ޑޮލަރު (80.2 ބިލިއަން އެެމެރިކާ ޑޮލަރުގެ ސިތިމިއުލަސް ޕެކޭޖެއް އިއުލާންކޮށްފި އެވެ.\nއޮސްޓްރޭލިއާގެ ބޮޑުވަޒީރު ސްކޮޓް މޮރިސަން ވިދާޅުވި ގޮތުގައި އެގައުމުން ވަނީ ވޭޖް ސަބްސިޑީގެ ގޮތުގައި ކުރިއަށް އޮތް ހަ މަސް ދުވަހަށް ދެމިގެންދާ ގޮތަށް އެ ފައިސާ ދޫކުރުމަށް ނިންމައިފަ އެވެ.\nއެ ސަބްސިޑީ ދޭން ހަމަޖެހިފައި ވަނީ އަހަރަކު އެއް ބިލިއަން އޮސްޓްރޭލިއަން ޑޮލަރަށް ވުރެ ކުޑަ އާމްދަނީއެއް ލިބޭ އަދި ކޮރޯނާވައިރަހުގެ ސަބަބުން އާމްދަނީއަށް 30 ޕަސެންޓުގެ ގެއްލުމެއް ލިބުނު ކުންފުނިތަކަށެވެ. އަދި އަހަރަކު އެއް ބިލިއަން ޑޮލަރަށް ވުރެ ބޮޑު އާމްދަނީއެއް ލިބޭ ނަމަ، 50 ޕަސެންޓުގެ ގެއްލުމެއް ލިބުނު ކުންފުނިތަކަށެވެ.\nބޮޑުވަޒީރު މޮރިސަން ވިދާޅުވި ގޮތުގައި އެ ސަބްސިޑީ ހަ މިލިއަން މުވައްޒަފުންނަށް ލިބޭނެ ކަމަށް ބެލެވެ އެވެ. އަދި އެ ސަބްސިޑީ ދޭން ހަމަޖެހިފައިވާ ގޮތަކީ، ކުންފުނީގެ ކޮންމެ މުވައްޒަފަކަށް ކޮންމެ ދެ ހަފްތާއަކު 1،500 ޑޮލަރު (926 އެމެރިކާ ޑޮލަރު) ދެވޭ ގޮތަށެވެ. އެ ސަބްސިޑީ ލިބޭ މުވައްޒަފުންގެ ތެރޭގައި ފުލް ޓައިމް، ޕާޓް ޓައިމް އަދި މަދުވެގެން 12 މަސް ވަންދެން އެ ކުންފުނީގައި މަސައްކަތްކޮށްފައިވާ ވަގުތީ މުވައްޒަފުން ހިމެނެ އެވެ. އަދި އަމިއްލައަށް މަސައްކަތް ކުރާ އާޓިސްޓުންނާއި މިއުޒީޝަނުން ފަދަ މީހުން ވެސް އޭގެ ތެރޭގައި ހިމެނޭނެ އެވެ.\nމީގެ އިތުރުން ކޮރޯނާވައިރަހުގެ ސަބަބުން މި މަހުގެ އެކެއްގެ ފަހުން ވަޒީފާއިން ވަކި ކުރި މީހުންނަށް ވެސް އެ 1،500 ޑޮލަރު ދޭން ޖެހޭނެ އެވެ.\nއޮސްޓްރޭލިއާ އިން ވަނީ އެ ސަބްސިޑީ ޕްރޮގްރާމްގެ ދަށުން އަންނަ މެއި މަހުގެ ފުރަތަމަ ހަފްތާއިން ފެށިގެން މުވައްޒަފުންނަށް ފައިސާ ލިބެން ފަށާނެ ކަމަށް ބުނެފަ އެވެ.\nއޮސްޓްރޭލިއާގައި ކޮރޯނާވައިރަސް ފެތުރުން ހުއްޓުވުމުގެ ގޮތުން މިދިޔަ އާދިއްތަ ދުވަހު ބޮޑުވަޒީރު މޮރިސަން ވަނީ ގެއިން ބޭރުގައި ދެ މީހުންނަށް ވުރެ އިތުރަށް މީހުން އެއްވެ، އުޅުން މަނާ ކުރައްވައިފަ އެވެ.\nއޮސްޓްރޭލިއާ އިން މިދިޔަ ޖެނުއަރީ މަހުގެ 25ގައި ކޮރޯނާވައިރަސް ފެނުނު ފަހުން އެގައުމުގެ 4،559 މީހަކު ކޮރޯނާވައިރަހަށް ޕޮޒިޓިވްވެ، އޭގެ ސަބަބުން 18 މީހަކު ވަނީ މަރުވެފަ އެވެ.\nނިއުސް ކޯޕްއިން ގިނަ ނޫސްތަކެއް ޗާޕު ކުރުން ހުއްޓާލަނީ\nއޮސްޓްރޭލިއާގެ ބޮންޑައި ބީޗް ހުޅުވާލައިފި\nއޮސްޓްރޭލިއާގެ ކޮވިޑް ކޮންޓެކްޓް ޓްރޭސިން އެޕަށް ތަރުހީބު


Isthiufa dhinee maruge hukum thanfeezukuruma medhu hiyalu thafath vegen: Dunya\nއިސްތިއުފާ ދިނީ މަރުގެ ހުކުމް ތަންފީޒުކުރުމާމެދު ހިޔާލު ތަފާތުވެގެން: ދުންޔާ\nފޮރިން މިނިސްޓަރު ދުންޔާ: -- އަވަސް ފޮޓޯ: މުހައްމަދު އަޒާން\nފޮރިން މިނިސްޓަރުކަމުން އިސްތިއުފާ ދެއްވީ، މަރުގެ ހުކުމް ތަންފީޒުކުރުމާމެދު ސަރުކާރާ ހިޔާލު ތަފާތުވެގެން ކަމަށް ދުންޔާ މައުމޫން ވިދާޅުވެއްޖެ އެވެ.\nކުއްލި ގޮތަކަށް މަގާމުން އިސްތިއުފާ ދެއްވާ ދުންޔާ ނެރުއްވި ބަޔާނެއްގައި ވިދާޅުވެފައިވަނީ، މި ސަރުކާރުން މަރުގެ ހުކުމް ތަންފީޒުކުރަން ނިންމާފައިމިވަނީ ޝަރުއީ ނިޒާމާމެދު ގިނަ ބަޔެއްގެ ސުވާލުތައް އުފެދިފައިވާ ދަނޑިވަޅެއްގައި ކަމަށާއި އެކަމާމެދު ވަރަށް ގިނަ ބައެއްގެ ކަންބޮޑުވުންތަކެއް އެބަ ހުރި ކަމަށެވެ.\nދުންޔާ މިހެން ވިދާޅުވެފައިވަނީ ޑރ. އަފްރާޝީމް އަލީ އަވަހާރަކޮށްލި ހުސެއިން ހުމާމާއި ގާނޫނީ ވަކީލް ނަޖީބު މަރާލި މުއްރަތު މެރުމަށް ސުޕްރީމް ކޯޓުން ވަނީ ހުކުމްކޮށްފަ އެވެ. އަދި އެ ދެ މީހުންގެ މައްޗަށް އެ ހުކުމް ތަންފީޒުކުރުމުގެ މަސައްކަތް ވަނީ ފަށާފަ އެވެ. މިރޭ ގައުމާ މުހާތަބުކުރައްވާ ރައީސް ވެސް ވަނީ ބޭރުގެ ކިތަންމެ ބޮޑު ގޮންޖެހުމެއް އޮތްނަމަވެސް އެކަން ކުރައްވާނެ ކަމަށެވެ.\nދުންޔާ ވިދާޅުވީ، މިފަދަ ދަނޑިވަޅެއްގައި މަރުގެ ހުކުމް ތަންފީޒުކޮށްފިނަމަ ބައިނަލްއަގްވާމީ މައިދާނުގައި ރާއްޖޭގެ ތަސަައްވުރު ކިލަނބުވެގެންދާނެ ކަމަށެވެ. އަދި ރައީސް ޔާމީންގެ ހާރިޖީ ސިޔާސަތު ތަންފީޒުކުރުމަށް ވެސް ހުރަސްތަކެއް ކުރިމަތިވާނެ ކަމަށް ދުންޔާ ވިދާޅުވި އެވެ.\nއިތުރަށް ދުންޔާ ވިދާޅުވީ، ރައީސްގެ ހާރިޖީ ސިޔާސަތު ތަންފީޒުކުރުމުގައި މިހާރު ހުރި ގޮންޖެހުންތަކާއި ހުރަސްތަކަށް އަވަސް ހައްލެއް ލިބުމަކީ ކުރައްވާ އުއްމީދެއް ކަމަށެވެ. އަދި ރާއްޖޭގެ ވެރިކަން ހިންގާ ނިޒާމާއި އަދުލު އިންސާފުގެ ނިޒާމް އިތުރަށް ހަރުދަނާވެ ދިވެހިން ބާރުވެރިވުމަކީ ވެސް ކުރައްވާ އުއްމީދެއް ކަމަށެވެ.\nހާރިޖީ ވަޒީރުގެ މަގާމުގައި ހުންނެވި އިރު ރައީސް ޔާމީން ދެއްވި އިރުޝާދާއި ކުރެއްވި އިތުބާރަށް ދުންޔާ ޝުކުރު އަދާކުރައްވާފައިވެ އެވެ.


އިސްލާމީ ކަންތައްތަކަށް ފަތުވާދޭ މަޖިލީހުގެ ވެބްސައިޓް އިފްތިތާޙްކޮށްފިއެވެ.\nސަރުކާރުގެ އެހެން އިދާރާތަކުގެ ވެބްސައިޓު ދާދިއަވަހަށް އިފްތިތާޙްކުރިނަމަވެސް ފަތުވާދޭ މަޖިލީހުގެ ވެބްސައިޓް އިފްތިތާޙްކުރެވުނީ އެތައް އަހަރެއްފަހުން ކަމަށްވީނަމަވެސް އެ ވެބްސައިޓުގެ ސަބަބުން ފައިދާތަކެއް ކުރާނެ ކަމަށް ބެލެވެއެވެ.\nވެބްސައިޓް އިފްތިތާޙްކުރިއިރު އެންމެ މަތީގައި އަދިވެސް އޮތީ ޖަމާޢަތުގައި ގައިދުރުކޮށް ނަމާދުކުރާ ފަތުވާކަން ފާހަގަކުރެވެއެވެ.\nމިވެބްސައިޓް އިފްތިތާޙް ކޮށްދެއްވާފައި ވަނީ އެކަމަށްޓަކައި އިސްލާމީ މަރުކަޒުގެ ހޯލުގައި މިއަދު ބޭއްވި ރަސްމިއްޔާތުގައި މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒާހިރު ޢަލީ އެވެ. މިރަސްމިއްޔާތުގައި ވާހަކަ ދައްކަވަމުން މިނިސްޓަރ ވަނީ ދީނީ ކަންކަމުގެ މަޢުލޫމާތު ރައްޔިތުންނަށް ފޯރުކޮށްދިނުމުގައި ވެބްސައިޓެއްގެ މުހިންމުކަމުގެ މައްޗަށް އަލިއަޅުވައިލާފައެވެ. އަދި ރައްޔިތުންނަށް ފަސޭހައިން ޚިދުމަތް ހޯދޭނެ އިންތިޒާމް، ވެބްސައިޓް މެދުވެރިކޮށް ހަމަޖެއްސުމަށް އިސްލާމީ ފަތުވާދޭ އެންމެ މަތީ މަޖިލީހުގެ މުވައްޒަފުންގެ ކިބައިން އެދިލެއްވިއެވެ.\nމިވެބްސައިޓުގައި އިސްލާމީ ފަތުވާދޭ އެންމެ މަތީ މަޖިލީހުން އާންމުކުރާ ފަތުވާތަކާއި އިސްތިޝާރީ ލަފާތަކާއި، ފޯރުކޮށްދޭ ޚިދުމަތްތަކުގެ އެންމެ ފަހުގެ މަޢުލޫމާތާއި ފޮޓޯއާއި، އަދި ޝާއިޢުކޮށްފައިވާ ފޮތްތައް ހިމެނިފައި ވެއެވެ. ސްމާރޓް ފޯނުތަކާއި ޓެބްލެތްތަކުންނާއި އަދި ލެޕްޓޮޕާއި ކޮމްޕިޔުޓަރުންވެސް އުނދަގުލެއްނެތި ބެލޭނެ ގޮތަށް ތައްޔާރުކޮށްފައިވާ މި ވެބްސައިޓްގައި، އެ އިދާރާއިން ދެމުން ގެންދާ ޚިދުމަތްތަކާގުޅޭ ޚިޔާލާއި މަޝްވަރާ އަދި އެކިއެކި ދީނީ މައްސަލަތައް ސީދާ ވެބްސައިޓު މެދުވެރިކޮށް ހުށަހެޅޭ އިންތިޒާމް ހަމަޖެހިފައި ވެއެވެ.


Visa Hamajehunuhaa Avahah Qaumy team China Ah Furanee - Vaguthu\nވިސާ ހަމަޖެހުނުހާ އަވަހަށް ގައުމީ ޓީމު ޗައިނާއަށް ފުރަނީ\nފީފާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަނުގައި ރާއްޖެ ހިމެނޭ ގްރޫޕުގެ މެޗުތައް ޗައިނާގައި ކުޅެން ނިންމާފައިވުމާއެކު ވީ އެންމެ އަވަހަކަށް ގައުމީ ޓީމު ޗައިނާއަށް ފުރުމުގެ ކަންކަން ހަމަޖެއްސުމުގެ ކަންކަން ކުރަަމުން އަންނަ ކަމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ބުނެފިއެވެ.\nކޮލިފިކޭޝަނުގައި ރާއްޖެ ހިމެނެނީ ގްރޫޕް ޑީގައެވެ. ރާއްޖެ މިހާރު ނުކުޅެނީ ބާކީ ތިން މެޗެވެ އެއީ ޗައިނާ އާއި، ސީރިއާ އަދި ފިލިޕީންސާ ދެކޮޅަށް ކުޅެން އޮތް މެޗުތަކެވެ. މީގެ ތެރެއިން ސީރިއާ މެޗަކީ ރާއްޖޭގެ ހޯމް މެޗެކެވެ.\nމި ގްރޫޕުގެ މެޗުތައް ޗައިނާގައި ކުުޅުމަށް އޭއެފްސީން ހަމަޖައްސާފައިވާއިރު، މިގޮތަށް އެ ނިންމުން އޭއެފްސީން ނިންމީ ކޮވިޑް-19 ގެ ސަބަބުން ވީހާވެސް ދަތުރުފަތުރު މަދުން ކުރުމާއި ސަލާމަތީ ގޮތުން ކަމަށް އެއިދާރާއިން ބުނެއެވެ.\nރާއްޖެ ހިމެނޭ ގްރޫޕް ޑީގެ މެޗުތައް ކުޅުމަށް ތާވަލުކޮށްފައިވަނީ މި މަހުގެ 30 ވަނަ ދުވަހުން ފެށިގެން އަންނަ ޖޫން މަހުގެ 15 ގެ ނިޔަލަށެވެ. މި މެޗުތައް ޗައިނާގައި ކުޅޭއިރު މިހާރު އެފްއޭއެމުން މަސައްކަތްކުރަނީ ޓީމު ވީހާވެސް އަވަހަކަށް ޗައިނާއަށް ފުރުވާލާށެވެ.\n"ވަގުތު" އަށް މައުލޫމާތުދެއްވަމުން އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވީ ގައުމީ ޓީމު ޗައިނާއަށް ދިއުމާއި ގުޅޭގޮތުން މާދަމާގެ ވަގުތެއްގައި ނިންމުންތަކެއް ނިންމާނެ ކަމަށެވެ. އިތުރު ތަފްސީލެއް ނުދެއްވައެވެ.\nމެޗުތައް ފެށުމުގެ ކުރިން ގައުމީ ޓީމު ޗައިނާއަށް ދަނީ ރަނގަޅު ފެންވަރެއްގެ ތަމްރީނުތަކެއް ހެދުމަށެވެ.އަދި ފުރުސަތު ލިބިއްޖެ ނަަމަ ރާއްޖޭގައި ފަރިތަކުރުންތައް ކުރިޔަށްގެންދާނެ ކަމަށް އެފްއޭއެމުން މައުލޫމާތުދެއެވެ.\nއެފްއޭއެމުން އެންމެ ފުރަތަމަ މަސައްކަތްކުރީ އޭއެފްސީ ކަޕުގައި ވާދަކުރާ ރާއްޖޭގެ ދެ ޓީމު ކަމަށްވާ އީގަލްސް އާއި މާޒިޔާގެ ކުޅުންތެރިން ނުލާ މިމަހުގެ6ގައި ފަރިތަކުރުންތައް ފެށުމަށެވެ. ނަމަވެސް ކޮވިޑުގެ ހާލަތާއި ގުޅިގެން އެކަން އެގޮތަށް ނުވެއެވެ. ފަހުން އޭއެފްސީ ކަޕް ކެންސަލްކުރުމާއި އެކު އެފްއޭއެމުން ދެން އަވަސްވެގަތީ މާޒިޔާ އާއި އީގަލްސް ކުޅުންތެރިން ހިމެނޭގޮތަށް ގައުމީ ޓީމުގެ ފަރިތަކުރުންތައް ފެށުމަށެވެ.\nމެއި 12, 2021 14:56\nއެޑަމް ބާސްކެޓް ޓީމް ފޮނުވާ ކައް ގަސްތެއް ނުކުރަންތަ ،


28 މާޗް 2019 - 07:27 1 comment\nއެ ފިލްމު ޕްރޮޑިއުސްކުރާ ރާނީގެ ފިރިމީހާ އަދިތިޔާ ޗޯޕްޅާގެ ފިލްމު ކުންފުނި ޔާޝްރާޖް ފިލްމްސް (ވައިއާރްއެފް) އިން އުފައްދާ ފިލްމުގެ ޝޫޓިންގެ ތެރެއިން ނަގާފައިވާ ފޮޓޯއެއް ވެސް ވަނީ ޓްވިޓާގައި ހިއްސާކޮށްފަ އެވެ.\nމިއީ މިދިޔަ އަހަރު ރިލީޒްކުރި ކާމިޔާބު ފިލްމު "ހިޗްކީ" އަށް ފަހު ރާނީ ކުޅޭ ފުރަތަމަ ފިލްމެވެ. "މަރުދާނީ 2" އަކީ 2014 ގައި ރާނީ ފުލުހެއްގެ ރޯލު ކުޅުނު ފިލްމު "މަރުދާނީ" ގެ ދެވަނަ ބައެވެ.\nމި ފަހަރު ފިލްމު ލިޔެ، ޑައިރެކްޓްކުރަނީ ޕްރިކްއެލްގެ ސްކްރީން ރައިޓަރު ގޯޕީ ޕުތުރާން އެވެ. "މަރުދާނީ" ޑައިރެކްޓް ކުރީ ޕްރަދީޕް ސަރުކާރެވެ.\nރިޕޯޓްތައް ބުނާ ގޮތުން "މަރުދާނީ 2" އިން އެކްޓަރު ޗަންކީ ޕާންޑޭ އަށް ބޮޑުބޭބެ ކިޔާ އަހާން ޕާންޑޭ ބޮލީވުޑަށް ލޯންޗް ކުރާނެ އެވެ. އެކަމަކު ވައިއާރްއެފުން އެކަން އަދި ކަށަވަރެއް ނުކޮށްދެ އެވެ.\nމި ފިލްމު ސިނަމާތަކަށް ގެންނަން ނިންމާފައި ވަނީ މި އަހަރުގެ މެދުތެރޭގަ އެވެ.\nރަންބީރާއި އަޖޭގެ ފިލްމުގެ ޝޫޓިން ޑިސެމްބަރުގައި\nއަޖޭ ދޭވްގަން އާއި ރަންބީރު ކަޕޫރް މިދިޔަ އަހަރު ސޮއިކުރި ޑައިރެކްޓަރު ލަވް ރަންޖަންގެ ފިލްމުގެ ޝޫޓިން މި އަހަރު ޑިސެމްބަރުގައި ފަށަން ނިންމައިފި އެވެ.\n— Luv Films (@LuvFilms) July 8, 2018\nބޮލީވުޑް ހަންގާމާ އިން ބުނި ގޮތުގައި އަދި ނަން އިއުލާންކޮށްފައި ނުވާ އެކްޝަން ފިލްމުގެ ޝޫޓިން ޑިސެމްބަރުގައި ފެށުމަށް ފަހު، އަންނަ އަހަރުގެ އެޕްރީލް މަހުގެ ތެރޭގައި ޝޫޓިން ނިންމާލައި އަންނަ އަހަރުގެ ތެރޭގައި ފިލްމު ސިނަމާތަކަށް ގެންނާނެ އެވެ. ކުރިން އިއުލާންކޮށްފައިވާ ގޮތުގައި ފިލްމު ރިލީް ކުރާނީ ޑިސެމްބަރު، 20، 2020 ގަ އެވެ.\nމީގެ ކުރިން ޕްރަކާޝް ޖާގެ ޕޮލިޓިކަލް ތުރިލާ "ރާޖްނީތީ" ގައި ވެސް އެކުގައި މަސައްކަތްކޮށްފައިވާ އަޖޭ އާއި ރަންބީރާ އެކު ލަވްގެ ފިލްމުގައި ބަތަލާގެ ރޯލް ކުޅޭނެ ތަރިއަކު އަދި ނުނިންމަ އެވެ. އެކަމަކު ފިލްމު ދީޕިކާ އަށް ހުށަހަޅާފައިވާ ކަމުގެ އަޑުތަކެއް އަރާފައިވެ އެވެ.\nލަވް އެންމެ ފަހުން ބެލުންތެރިންނަށް ގެނެސް ދިން ފިލްމަކީ މިދިޔަ އަހަރުގެ އެންމެ ކާމިޔާބު އެއް ފިލްމު ކަމަށްވާ "ސޯނޫ ކޭ ޓިޓޫ ކީ ސްވީޓީ" އެވެ.\nއާމިރުގެ ދަރިފުޅު އީރާ ލޯބިވެރިޔާއާ އެކު\nއާމިރުގެ ފުރަތަމަ ކައިވެންޏަށް ލިބުނު ދެ ކުދިންގެ ތެރެއިން ދޮށީ އަންހެން ދަރިފުޅު އީރާ ހާން އޭނާގެ ލޯބިވެރިޔާއާ އެކު ނަގާފައިވާ ފޮޓޯތަކެއް އިންސްޓަގްރާމްގައި ހިއްސާކޮށްފި އެވެ.\nއެމެރިކާގެ ކެލިފޯނިއާގައި ނަގާފައިވާ ފޮޓޯތަކުގައި އީރާ ފެންނަނީ ލޯބިވެރިޔާއާ އެކު ވަރަށް ގައިގޯޅިކޮށެވެ. ފިލްމީ މަސައްކަތްތަކާ އެއްވެސް ވަރަކަށް ނޫޅޭ އީރާ ރައްޓެހިވެގެން އުޅެނީ މިޝާލް ކިރްޕަލާނީ ކިޔާ ޒުވާނަކާ އެވެ.\nއުމުރުން މިހާރު 22 އަހަރުގެ އީރާގެ އިތުރުން އާމިރުގެ އަލަތު ކައިވެންޏަށް ލިބިފައިވާ ދޮށީ ފިރިހެން ދަރިފުޅަކީ މިހާރު 26 އަހަރުގެ ޖުނައިދު ހާނެވެ. އާމިރު ދާދި ފަހުން ބުނެފައިވާ ގޮތުގައި ޖުނައިދު ވަނީ އެކްޓިން އަށް ނުކުންނަން ނިންމައިފަ އެވެ. ނަމަވެސް އޭނާ ފިލްމު ކުޅޭނީ ސްކްރީން ޓެސްޓް ހަދައި އެއިން ފާސްވެއްޖެ ނަމަ، ރަނގަޅު ސްކްރިޕްޓަކަށް ހަދާ ފިލްމަކުން ކަމަށް ބުންޏެވެ.\nއާމިރާއި އޭނާގެ މިހާރުގެ އަންހެނުން ކިރަން ރާއޯގެ ވެސް ދަރިއަކު ވެސް ހުރެ އެވެ. އެއީ ސަރޮގޭޓްކޮށްގެން ހޯދި މިހާރު 8 އަހަރުގެ އާޒާދު ރާއޯ ހާނެވެ.\nޝޭކަރު ސީރީޒެއް ޑައިރެކްޓް ކުރަނީ\nބޮލީވުޑްގެ ފިލްމުތައް ކަމަށްވާ "މިސްޓަ އިންޑިއާ" އާއި ހޮލީވުޑްގެ ފިލްމުތައް ކަމަށްވާ "އެލިޒަބަތު" ފަދަ ފިލްމުތައް ގެނެސް ދިން ޑައިރެކްޓަރު ޝޭކަރް ކަޕޫރް ސިލްސިލާއެއް ގެނެސް ދޭން ނިންމައިފި އެވެ.\n.@shekharkapur is all set to directaseries on @GhoshAmitav's Ibis Trilogy -- Sea of Poppies, River of Smoke, and Flood of Fire -- to be produced by Endemol Shine Group. pic.twitter.com/6n4b2V9BSd\n— t2 (@t2telegraph) March 25, 2019\nމީޑިއާތަކުން ބުނި ގޮތުގައި އޭނާ ސިލްސިލާއެއްގެ ގޮތުގައި ގެނެސް ދޭން ނިންމާފައި ވަނީ އިންޑިއާގެ ލިޔުންތެރިޔާ އަމީތާވް ގޯޝް ގެނެސް ދިން ކާމިޔާބު ވާހަކަ ސިލްސިލާ "އިބީޒް ޓްރިލޮޖީ" އަށް ބިނާކޮށް ހަދާ ސިލްސިލާއެކެވެ. މިއީ 19 ވަނަ ގަރުނުގެ ތެރޭގައި އިނގިރޭސީންނާއި ޗައިނާ އާއި އިންޑިއާގެ މެދުގައި އޯޕިއަމްގެ ވިޔަފާރީގެ ތެރޭގައި އޮތް ވާދަވެރިކަމާއި ކޯޅުންގަނޑުގެ ހާދިސާތައް ކިޔައިދޭ ވާހަކައެކެވެ.\nބޮލީވުޑް ލައިފުން ބުނި ގޮތުގައި ޝޭކަރް މި ވާހަކަ ސިލްސިލާއެއްގެ ގޮތުގައި ގެނެސް ދޭނީ އެންޑެމޯލް ޝައިން އިންޑިއާ އާއި ޑޯވްޓޭލް މީޑިއާއާ ގުޅިގެންނެވެ.\n"އިބީޒް ޓްރިލޮޖީ" އަށް ސިލްސިލާއެއް ހަދާ އިރު، މީގެ ތާރީހާ ބެހޭ ކޮންސަލްޓަންޓެއްގެ ގޮތުގަ އާއި ސްޓޯރީ އެޑިޓަރެއްގެ ގޮތުގައި މަސައްކަތް ކުރާނީ "ޕައިރޭޓްސް އޮފް ދަ ކެރީބިއަން" އާއި "ދަ ޓިއުޑޯޒް" ފަދަ ސިލްސިލާތަކުގައި ހިއްސާވި ޖަސްޓިން ޕޮލާޑެވެ.\nނަމަވެސް "އިބީސް ޓްރިލޮޖީ" ގެ ކާސްޓާއި މީގެ އިތުރު ތަފުސީލެއް އަދި ހާމައެއް ނުކުރެ އެވެ.\nއިތުރު ލިޔުންތައް ބޮލީވުޑް އާމިރު ޚާން ދީޕިކާ އަޖޭ ދޭވްގަން ރަންބީރް ކަޕޫރު ޔާޝްރާޖް ފިލްމްސް ރާނީ މުކަރުޖީ\nއަދިތިޔާއާ ކައިވެނިކުރި ސަބަބު ރާނީ ކިޔައިދީފި


Saudi Aramcoge IPO aaieku Alibaba vattalaifi | ThePress\nސައުދީ އަރަމްކޯގެ އައިޕޯއާއެކު އަލީބާބާ ވައްޓާލައިފި\n06 December 2019, 10:48\nސައުދީ އަރަބިއްޔާގެ ރަސްމީ ތެޔޮ ކުންފުނި ސައުދީ އަރަމްކޯގެ ހިއްސާ، ފުރަތަމަ ފަހަރަށް އާންމުންނަށް ވިއްކައިގެން 25.6 ބިލިއަން ޑޮލަރުގެ ރެކޯޑް އަދަދަކަށް ވިޔަފާރި ކުރިއަށް ޖައްސާލައިފިއެވެ.\nމިއީ ދުނިޔޭގެ އެންމެ ބޮޑެތި ކުންފުނިތަކުން އައިޕީއޯ ނުވަތަ ފުރަތަމަ ފަހަރަށް އަންމުންނަށް ހިއްސާ ވިއްކައިގެން ހޯދާފައިވާ އާމްދަނީއަށް ބަލާއިރުވެސް ރެކޯޑް މިންވަރަކެވެ. މިއާ އެންމެ ގާތް ކުރާ އަދަދަކަށް އާމްދަނީ ހޯދީ އަލީބާބާ ކުންފުނިން 2014 ވަނަ އަހަރުއެވެ. އަލީބާބާގެ އައިޕީއޯއަށް އެކުންފުންޏަށް ލިބުނީ ގާތްގަނޑަކަށް 25 ބިލިއަން ޑޮލަރެވެ.\nބައިނަލްއަގުވާމީ ފަރާތްތަކުން މާ ބޮޑު ސަމާލުކަމެއް ލިބިފައި ނުވި ނަމަވެސް، ސައުދީ އަރަމްކޯގެ އާންމު ހިއްސާގެ ވިޔަފާރި އާމްދަނީ ރެކޯޑް މިންވަރަކަށް އުފުލާލީ، ސަރަހައްދީ އިންވެސްޓަރުންގެ އިތުރުން ސައުދީގެ ދޭސީ އިންވެސްޓަރުންނަށް ބަރޯސާވެގެންނެވެ.\n25.6 ބިލިއަން ޑޮލަރުގެ ހިއްސާ ވިއްކާލާފައި ވާއިރު، މި ހިއްސާތަކުގެ ވިޔަފާރި މުއާމަލާތްތައް ފެށުމާއެކު، އައިޕީއޯގެ އަގު 1.7 ޓްރިލިއަން ޑޮލަރަށް އުފުލިގެންދާނެ ކަމަށް ބެލެވެއެވެ. ނަމަވެސް މިއީ ސައުދީއިން ކަނޑައެޅި2ޓްރިލިއަން ޑޮލަރަށްވުރެ ގާތްގަނޑަކަށް 300 ބިލިއަން ޑޮލަރުގެ ފަރަގެކެވެ.\nސައުދީ އަރަމްކޯގެ ހިއްސާގެ ވިޔަފާރި ފުޅާކުރުމަކީ ސައުދީގެ އިގުތިސޯދީ ޒަމާނީ ފެންވަރަށް ތަރައްގީކޮށް، ތެލަށް ބަރޯސާވެފައި އޮންނަ އޮތުން ކުޑަކުރުމަށް އެގައުމުގެ ނުފޫޒު ގަދަ ވަލީއަހުދު މުޙައްމަދު ބިން ސަލްމާން ގެންގުޅުއްވާ ވަރުގަދަ އަމާޒެކެވެ.


ޞިއްޙަތު | Page 22\nބަރަބޮލުގައި ވިޓަމިން އީ، ވިޓަމިން ސީ އަދި އެހެނިހެން ބައެއް އެންޓިއޮކްސިޑެންޓް ތަކާއި، ބީޓާ ކެރޮޓީން އެކުލެވިގެންވެއެވެ. މިބުނި މާއްދާތައް ހިމެނުމުގެ ސަބަބުން ކެންސަރު، ހިތުގެ ބަލިތައް، ލޯފުސްވުން، އަދި ސްޓްރޯކް ޖެހުން ފަދަ ބަލިތަކާއި ދުރުކޮށްދެއެވެ.\nބަށީގެ ތަފާތު ވައްތަރުތައް ހުރެއެވެ. ހުދު، ކަޅު، އަދި ރަތް ކުލައިގައި ވެސް ބަށިހުރެއެވެ. ކަޅު ކުލައިގެ ބަށީގައި ޕްރޮޓީން މަތީ އަދަދަކަށް އެކުލެވޭ އިރު، ހުދު ކުލައިގެ ބަށީގައި މަތީ އަދަދަކަށް ހުންނަނީ ކާބޯ ހައިޑްރޭޓް އެވެ. ކަޅު ބަށީގެ ބޭރުގައިވާ ތޮށި ފަށަލައިގައި ވިޓަމިން އޭ، ވިޓަމިން ބީ އަދި ވިޓަމިން ސީ އެކުލެވިގެންވެއެވެ. އެހެން ކަމުން ބަށި ކައްކާއިރު ބޮޑަށް ރަގަޅުވާނީ ތޮށި ނުމަށައި ކައްކާނަމަ އެވެ.\nބަނބުކޭލުގައި ކާބޯހައިޑްރޭޓް، ވިޓަމިން ބީ، ވިޓަމިން ސީ، އެކުލެވިގެން ވެއެވެ. ހަމަމިހެން ބަނބުކޭލަކީ ކެލްސިއަމް ލިއްބައިދޭ ރަގަޅު މަސްދަރެކެވެ. ތަފާތު އެކިއެކި ގޮތްގޮތަށް ބަނބުކޭލުން ކާތަކެތި ތައްޔާރުކޮށްގެން ބޭނުންކުރެއެވެ.\nވައިނޮޅީގެ ކަފި ދުޅަވުން، އަދި ބޭރަށް ހިންގުމުގެ ބައެއް ނުރައްކާތެރި ވައްތަރުތަކާއި ގުޅިގެން ދިމާވާ އުދަގޫތައް ކުޑަކުރުމަށް ބޯށި ބޭނުންކުރެވެއެވެ. ހަމަމިހެން ހަކުރު ބަލީގެ މީހުން ކައްކާފައި ހުންނަ ބޯށި ބޭނުންކުރުން ރަގަޅު ކަމުގައި ބުނެވެއެވެ. ފަތްޕިލާވެލީގެ ބޭސްވެރިކަމުގައި ފާރުގަނޑު ފަސޭހަކުރުމަށް ބޯށި މުގުރައި ޗިސްކޮށްގެން ފާރުގަނޑުގައި އަޅައި ހަދައެވެ.\nތަފާތު ވައްތަރުގެ ސަލަޑްތައް ހެދުމުގައި ބޭނުންކުރެވޭ ބޮޑި ކޮޕީ އަކީ ހިތަށް ފައިދާހުރި، ލޭ ސާފުކުރުމުގައި އެހީތެރިވެދޭ ބާވަތެކެވެ. ކެއްސުމާއި، ހަންގަޑު ހުދުވުން ފަދަ ކަންތައްތަކަށް އިސްތިއުމާލުކުރުމަށް ބޭނުންތެރި ބާވަތެކެވެ. ކޮންމެ ވެސް ވަރަކަށް ވައި އުފެދުމަކީ ބޮޑި ކޮޕީ ކެއުމުން ވެދާނެ ގޮތެކެވެ. ބޮޑި ކޮޕީ ބޭނުން ކުރުމުގައި އެންމެ ފައިދާ ހުރި ގޮތަކީ ޖޫހުގެ ގޮތުގައި ބޭނުން ކުރުން ކަމަށް ބުނެވެއެވެ.\nޖުމްލަ ޞަފްޙާ 22 ގެ 28


March mahu 214 massala eh court ah, emme gina ee masthuvaathaketheege massala - vNews.mv\nމިދިޔަ މަހު 214 މައްސަލައެއް ކޯޓަށް، އެންމެ ގިނައީ މަސްތުވާތަކެތީގެ މައްސަލަ\nފާތިމަތު ނަހުދާ ފާއިޒް Male' | 12 April 2022, 18:54\nނިމުނު މާރޗް މަހު ޕްރޮސިކިއުޓަރ ޖެނެރަލްގެ އޮފީހުން ޖުމްލަ 214 މައްސަލައެއް ކޯޓުތަކަށް ހުށަހެޅިއިރު، އޭގެތެރޭގައި އެންމެ ގިނައީ މަސްތުވާތަކެތީގެ މައްސަލަ ކަމަށް އެ އޮފީހުން ހާމަކޮށްފިއެވެ.\nޕީޖީ އޮފީހުން ހާމަކޮށްފައިވާ މާރޗް މަހުގެ ތަފާސްހިސާބުތަކުން ދައްކާގޮތުގައި، މިދިޔަ މަހު އެއޮފީހަށް 244 މައްސަލައެއް ހުށަހަޅާފައިވާއިރު، އޭގެތެރެއިން ދައުވާކުރުމަށް ފޮނުވާފައިވަނީ 214 މައްސަލައެވެ. ދިވެހި ފުލުހުންގެ ޚިދުމަތުން 241 މައްސަލަ އާއި، ހިއުމަން ރައިޓްސް ކޮމިޝަނުން2މައްސަލަ އަދި މޯލްޑިވްސް ކަސްޓަމްސް ސަރވިސްއިން 1 މައްސަލަ ޕީޖީ އޮފީހަށް ހުށަހަޅާފައިވެއެވެ.\nކޯޓުތަކަށް ހުށަހެޅި މައްސަލަތަކުގެ ތެރެއިން 82 މައްސަލައަކީ މަސްތުވާތަކެއްޗާއި ގުޅުންހުރި މައްސަލައެވެ. މިއީ ހުށަހެޅުނު މައްސަލަތަކުގެ 38.3 އިންސައްތައެވެ.\nމަސްތުވާތަކެތީގެ މައްސަލަތައް އަބަދުވެސް ފެންމަތިވަމުން އަންނައިރު، މިދިޔަ މަހު ޑްރަގް ކޯޓުން ޖުމްލަ 68 މައްސަލައެއް ބަލައި ނިންމާފައިވެއެވެ. އެގޮތުން، 36 މައްސަލައެއްގައި ފުރަތަމަ ހުކުމް އިއްވާފައިވެއެވެ. މިއީ އެކޯޓުން ބެލި މައްސަލަތަކުގެ 52.9 އިންސައްތަ މައްސަލައެވެ. 22 މައްސަލައެއްގެ ޝަރުތަކާނުލައި ފަހުގެ ހުކުމް އިއްވާފައިވާއިރު،4މައްސަލައެއްގެ ޝަރުތާއެކު ފަހުގެ ހުކުމް އިއްވާފައިވެއެވެ. އަދި،6މައްސަލައެއް ވަނީ ފަރުވާއިން ވަކިކޮށްފައެވެ.\nމީގެއިތުރުން، ޑްރަގް ކޯޓު ފިޔަވައި އެހެން ކޯޓުތަކުން ޖުމްލަ 149 މައްސަލައެއް ބަލާފައިވާއިރު، އޭގެތެރެއިން 113 މައްސަލައެއް ވަނީ ސާބިތުވެފައެވެ. 31 މައްސަލައެއް ސާބިތުނުވާއިރު،5މައްސަލައެއްގެ ދައުވާ މަދަނީ މިންގަނޑުން ބާތިލްކޮށްފައިވެއެވެ.\nމިދިޔަ މަހު އެންމެ ގިނަ ދައުވާތައް ހުށަހަޅާފައިވަނީ ކްރިމިނަލް ކޯޓަށެވެ. 69 މައްސަލައެއް އެ ކޯޓަށް ހުށަހަޅާފައިވާއިރު، 47 މައްސަލައާއެކު ދެވަނައަށް އެންމެ ގިނަ ދައުވާ ހުށަހަޅާފައިވަނީ ޑްރަގް ކޯޓަށެވެ. ދެން އެންމެ ގިނަ ދައުވާ ހުށަހަޅާފައިވަނީ ކ. މާފުށީ މެޖިސްޓްރޭޓް ކޯޓަށެވެ.\nޤާނޫނީ ރާއްޖެ ޕްރޮސެކިއުޓާ ޖެނެރަލްގެ އޮފީސް


Male' ge enme raiy sarahahdhu thah!\n19th September 2018 | Last update: 14:32\nއައިޖީއެމްއެޗް ކުރިމަތީގައި ހުންނަ މެމޯރިއަލް ހޮޓާ ކުރިމަތި: މިތަނަށް ރަތް ކުޅުޖެހުން ގިނަ--\nސުއިޒަލޭންޑާއި ނިއުޔޯކަށް ރާއްޖެ ހަދަން މަސައްކަތް ކުރަނީ އެވެ. އެކަން ކުރަން ބޮޑެތި އިމާރާތްތައް މައްޗަށް ނަގަނީ އެވެ. މަގުތައް ހަދަނީ އެވެ. އެކަމަކު އެ ގައުމުތަކުގައި މި ފަދަ "ތަފާތު ކުލަ" ތަކެއް ފެނުން ވާނީ ވަރަށް ތަދު ކަމަށެވެ. މާލެ ވަށައިގެން ދުއްވާލުމުން ފެންނަ ކަންކަމާއި ސަރަހައްދު ތަކުން އެނގެނީ ނިއުޔޯކާއި ޓޯކިއޯ އާ ހަމައަށް ދާން އަދި ލައްކަ މަސައްކަތް ކުރަން ޖެހޭ ކަމެވެ. މިއީ މާލޭގައި މިހާރު ހުރި އެންމެ "ރަތް ކުލަގަދަ" ސަރަހައްދު ތަކެވެ.\n1- މެމޯރިއަލް ކެފޭ ކުރިމަތި\nހޮސްޕިޓަލަކީ އެންމެ ސާފުތާހިރު ތަނެވެ. އެހެން ހޮސްޕިޓަލްތައް ކައިރި ޓޯކިއޯ ފަދަ ގައުމުތަކުގައި އާދަޔާ ހިލާފަށް ސާފުކޮށް އޮންނަނީ އެހެންވެ އެވެ. އެކަމަކު ވެރިރަށް މާލޭގެ، އައިޖީއެމްއެޗް ހޮސްޕިޓަލުގެ ކުރިމައްޗަށްވާ ގޮތަށް އިންނަ ހޮޓަލުގެ ދޮރުމަތީގައި އިންނަ ފެން ހިންދާ ކާނުގެ ކުލަ ވަރަށް ތަފާތުވާނެ އެވެ. އެ ހޮޓަލުން ނުކުންނަ މީހުން ރަތް ކުޅު ޖެހުމުން މުޅި ސަރަހައްދު އޮންނާނީ ރަތްވެފަ އެވެ. މިއީ މާލޭގައި އެންމެ ފާހަގަ ކޮށްލެވޭ ރަތް ސަރަހައްދެވެ.\nބާޒާރު މަތީގެ ބައެއް ފާރުތައް--\n2- ބޭރު މަގު، ތާސީރު ކެފޭ ދޮރުމަތި\nތާސީރު ކެފޭއަކީ އެންމެ މީރުކޮށް ކެއުންތައް ލިބޭ އެންމެ މަގުބޫލު އެއް ހޮޓަލެވެ. އެކަމަކު މި ހޮޓަލުން ނުކުންނަ މީހުން ކެފޭގެ ދޮރުމައްޗަށް ރަތް ކުޅު ޖަހަނީ ވަކިވަރެއް ބަލައިގެނެއް ނޫނެވެ. އެކަމާހުރެ އެތަން އޮންނަނީ ރަތްވެފަ އެވެ. ކުޅު ޖެހުމަކީ ނުރައްކާތެރި ބަލިތައް ޖެހޭ ކަމެއްކަން ފަހަރުގައި ނޭނގެނީ ކަމަށްވެސް ވެދާނެ އެވެ. ކޮންމެއަކަސް މިއީ މިހާރު މާލޭގައި ހުރި އެންމެ ރަތް އެއް ތަނެވެ.\n3- ބާޒާރުމަތި، އެތަން މިތަން\nސާފު ތާހިރުކަމަށް އެންމެން އިސްކަން ދޭން ޖެހޭނެ އެވެ. އަދި އެކަމަކުގެ ހޭލުންތެރިކަން އުފެއްދުމަކީ ކަމާބެހޭ ދާއިރާތަކުގެ ވާޖިބަކެވެ. ބާޒާރު މައްޗަށް ފިހާރަތަކުގެ ފާރަށްވެސް ރަތް ކުޅު ޖަހާފައި ހުންނަތަން ފެނެ އެވެ. ހާއްސަކޮށް ސައި ހޮޓާތަކުގެ ދޮރުމައްޗަކީ ބާޒާރުމަތީގައި އެންމެ ރަތް ސަރަހައްދުތަކެވެ.\n4- އެއް ނަމްބަރު ފާލަން ދޮށް\nއެއް ނަމްބަރު ފާލަން ސަރަހައްދުގައި ކުރިން ރަތްކުޅު ޖަހާފައި ހުންނަ ގަސްދަށް. މިހާރު ވަނީ ދޮންވެލި އަޅާފައި--\n"ގްރީންޒޯން" އަކީ އެންމެ ސެކިއުރިޓީ ވަރުގަދަ އެއް ސަރަހައްދެވެ. ވެރިރަށް، މާލޭގެ ޖުމްހޫރީ މައިދާންއަކީ އެންމެ ގިނަ މެހުމާނުން ގޮސް އުޅޭ އެއް ތަނެވެ. ޓޫރިސްޓު އެޓްރެކްޝަނެވެ. އެކަމަކު އިއްޒުއްދީން ފާލަން ފޮށުގައި ހުރި ގަސްތަކުގެ ބުޑުން ފެންނާނީ ރަތް ކުލަ އެވެ. ރޯދައަށް އެތަނަށް ދޮންވެލިލާފައި ހުއްޓަން މިތަން އާއްމުކޮށް ވަނީ ޑަސްބިން ތަނަށެވެ. ރެޑްބުލް ދަޅުތަކާއި ހުސްފުޅިތައް ހުންނާނީ މި ތަނުގަ އެވެ. އަދި އޭގެ މައްޗަށް ހުންނާނީ ރަތް ކުޅު ޖަހާފަ އެވެ. މިއީ ވެސް މާލޭގެ ރަތް ސަރަހައްދެކެވެ.\nސައުދީ ޕްރިންސުގެ ލޯންޗު ފަރަށް، ޖަމްބެގެ ހަޔާތް އުހަށް!\nދިވެހިންނަށް ޒަކާތް ވާޖިބު ނޫން އަހަރެއް!\nއަގު ހެޔޮކުރަން ވިޔަފާރިވެރިޔާގެ ޒިންމާ ކޮބާ؟


Adhuge dhuniye: Australia ge verikamah rayyithun egenaee varah bodu badhalekeve. - One Online\nއެންތަނީ އަލްބަނޭޒީ ވަނީ ހޮނިހިރުދުވަހުގެ އިންތިޚާބުގައި ވަރަށް ފުރިހަމަ ވަރަށް ބޮޑު ކާމިޔާބީއެއް ހޯއްދަވާފައި. ފޮޓޯ ގެޓީ އިމޭޖަސް\nއޮސްޓްރޭލިޔާއަކީ ދުނިޔޭގެ އިގްތިސާދީ ބޮޑު ބާރެކެވެ. ދުނިޔޭގެ ކަންކަމުގައި ބަސްބުނާ ނުފޫޒުގަދަ ގައުމެކެވެ. ވަކިން ޚާއްސަކޮށް އޭޝިޔާ އާއި ޕެސިފިކް ސަރަހައްދުގައި އޮސްޓްރޭލިޔާ ބަހަކީ ބަރުދަން ހުންނަ ބަހެކެވެ. އެހެންވީމާ އޮސްޓްރޭލިޔާގެ ވެރިކަމަށް އަންނަ ކޮންމެ ބަދަލަކަށް ދުނިޔޭގެ ޝައުގުވެރިކަން ވަރަށް ބޮޑުވެއެވެ. އޮސްޓްރޭލިޔާގައި މިމަހު އެކާވީސް ވަނަ ދުވަހު ވަނީ އާއްމު އިންތިޚާބު ބާއްވައިފައެވެ. މި އިންތިޚާބުން ބޮޑުވަޒީރު ސްކޮޓް މޮރިސަނާއި އޭނާގެ ކޮންޒަރވެޓިވް ކޯލިޝަން ބަލިވެ ލޭބަރ ޕާޓީ ވަނީ ކާމިޔާބު ހޯދައިފައެވެ. ލޭބަރ ޕާޓީގެ ލީޑަރަކީ އުމުރުފުޅުން 59 އަހަރުވީ އެންތަނީ އަލްބަނޭޒީއެވެ. މިއީ 2013 ވަނަ އަހަރުގެ ފަހުން އޮސްޓްރޭލިޔާގެ ވެރިކަމަށް ލޭބަރ ޕާޓީ އަންނަ ފުރަތަމަ ފަހަރެވެ.\nއޮސްޓްރޭލިޔާގައި އޮންނަނީ ކޮންކަހަލަ ނިޒާމެއް؟\nއޮސްޓްރޭލިޔާއަކީ ޕާލަމެންޓަރީ ޑިމޮކްރަސީއެކެވެ. ސަރުކާރެއްގެ ދައުރަކީ ޕާލަމެންޓެއްގެ ދައުރެވެ. އެއީ ތިން އަހަރެވެ. ޕާލަމެންޓްގައި ތިއްބަވަނީ 151 މެންބަރުންނެވެ. ސަރުކާރު ހިންގަވާ އިސްވެރިޔަކީ ބޮޑުވަޒީރެވެ. ބޮޑުވަޒީރަކީ އާއްމު ގޮތެެއްގައި މެޖޯރިޓީ ޕާޓީ ނުވަތަ މެޖޯރިޓީ ކޯލިޝަނުގެ ލީޑަރެވެ. ދައުލަތުގެ އެންމެ އިސްވެރިޔާ ނުވަތަ ހެޑް އޮފް ސްޓޭޓަކީ އިނގިރޭސިވިލާތުގެ ތަޚުތުގައި އިންނަވާ ބޭފުޅެކެވެ. އޮސްޓްރޭލިޔާގެ ބޮޑުވަޒީރުގެ ލަފާފުޅާއެކު އިނގިރޭސި ރާނީގެ ފަރާތްޕުޅުން އޮސްޓްރޭލިޔާގައި ހުންނަވާ ގަވަރުނަރ ޖެނެރަލް ކަނޑައަޅުއްވަނީ އިނގިރޭސިވިލާތުގެ ޝާހީ ގަނޑުވަރުންނެވެ. ގަވަރނަރ ޖެނެރަލްއަކީ ހުރިހާ ގޮތަކުންވެސް ރަމްޒީ ބޭފުޅެކެވެ. އެހެންވީމާ ހުރިހައި އާރަކާއި ބާރެެއްގެ ވެރިޔަކީ ބޮޑުވަޒީރެވެ.\nއެންތަނީ އަލްބަނޭޒީ (އަލްބޯ) އަކީ ކާކު؟\nއެންތަނީ އަލްބަނޭޒީއަކީ ކައިވެނިން ބޭރުގައި އުފަންވެފައިވާ ބޭފުޅެކެވެ. މަންމަޔަކީ އަޔަލެންޑުގެ އާއިލާއަކަށް ނިސްބަތްވާ އޮސްޓްރޭލިޔާގެ އަންހެނެކެވެ. ބައްޕަޔަކީ އިޓަލީގެ ރައްޔިތެއް ކަމަށްވާ ކާރްލޯ އަލްބަނޭޒީއެވެ. ކުޑަދުވަސްކޮޅަކަށް ކާރްލޯ އަލްބަނޭޒީ އޮސްޓްރޭލިޔާއަށް ގޮސްގެން އުޅުމުގެ ތެރޭގައި މެރިޔަން އެލެރީއާ ބައްދަލުވެގެން ގުޅުމެއް ހިނގީއެވެ. އުމުރުން 14 އަހަރާ ހަމަޔަށް ބައްޕަޔަކީ ކާކުކަމާއި ދުނިޔޭގައި ހުރި މީހެއްކަންވެސް އެންތަނީއަށް އެނގިވަޑައިގެންފައެއް ނެތެވެ. ބައްޕަ ދުނިޔޭގައި އެބަހުރިކަމާއި އުޅެނީ އިޓަލީގައިކަމާއި އެހެން އަންހެން ކުއްޖަކާއި ފިރިހެން ކުއްޖަކުވެސް ލިބިފައިވާކަން އެނގިވަޑައިގެންނެވި ހިސާބުން ބައްޕަޔާ ބައްދަލު ކުރެއްވުމުގެ މަސައްކަތް ފެއްޓެވިއެވެ. މިކަން ކާމިޔާބުވީ 2009 ވަނަ އަހަރުގައެވެ.\nއަލްބޯގެ ޅަދުވަސް ހޭދަވީ ކޮންގޮތަކަށް؟\nމެރިއަން އެލެރީއަކީ ނުކުޅެދުންތެރިކަން ހުރި އަންހެނެކެވެ. އޮސްޓްރޭލިޔާގެ އެންމެ ބޮޑު ސިޓީކަމަށްވާ ސިޑްނީގައި އެންތަނީ ބޮޑުފުޅުވެގެން އައީ އިންތިހާ ދަރަޖައިގެ ފަގީރުކަމުގައެވެ. އެންތަނީގެ ސްކޫލް ޚަރަދާއި ފަހުން ޔުނިވަރސިޓީ ޚަރަދާއި ކެއިންބުއިމާއި އަންނައުނާއި ތިބުމާއި މިހުރިހާ ކަމަކަށްވެސް ޚަރަދުކުރަން ލިބޭ ފައިސާޔަކީ އެކަނިވެރި އަދި ނުކުޅެދުންތެރި މަޔަކަށްވާތީ ސަރުކާރުން މަރިއަން އެލެރީއަށް ދެމުންދިޔަ ޕެންޝަނެވެ. އިނާޔަތެވެ. ކިތަންމެ ދަތި ހާލުގައި ބޮޑުފުޅުވިޔަސް ކޮންމެވެސް ދުވަހަކުން އޮސްޓްރޭލިޔާގެ ބޮޑުވަޒީރަކަށް ވުމަކީ އެންމެ ޒުވާން އުމުރުން ފެށިގެންވެސް އެންތަނީގެ ހުވަފެންފުޅެކެވެ. މިހުވަފެން ހަގީގަތަކަށްވީއިރު މަންމަ ދުނިޔޭގައި ނެތުމަކީ އެންތަނީގެ ވަރަށް ބޮޑު ހިތާމައެކެވެ. މަންމަ ދުނިޔެއިން ވަކިވީ 2002 ވަނަ އަހަރުގައެވެ.\nއަލްބޯގެ ސިޔާސީ ތަޖުރިބާޔަކީ ކޮބާ؟\nއޮސްޓްރޭލިޔާގެ ޕާލަމެންޓްގެ ގޮނޑިއަކަށް ލޭބަރ ޕާޓީގެ ޓިކެޓްގައި އެންތަނީ އަލްބަނޭޒީ އެންމެ ފުރަތަމަ އިންތިޚާބުވެ ވަޑައިގެންނެވީ 1996 ގައެވެ. އެހެންކަމުން ޕާލަމެންޓްގައި މެދުނުކެނޑި 26 އަހަރު މަސައްކަތް ކުރެއްވުމުގެ ތަޖުރިބާ އޭނާއަށް ލިބިވަޑައިގެންފައިވެއެވެ. މީގެ ކުރިން ލޭބަރ ޕާޓީން ވެރިކަން ކުރި ދައުރުތަކުގައި އެންތަނީ އަލްބަނޭޒީ ވަނީ ތަފާތު އެތަކެެއް މިނިސްޓްރީ ހިންގަވައިފައެވެ. އަދި ބޮޑުވަޒީރުގެ ނާއިބުކަންވެސް ކުރައްވައިފައިވެއެވެ. އެހެންކަމުން އޭނާއަކީ ވެރިކަމުގެ ކަންކަމާއި ސިޔާސީ ކަންކަމަށް އައު ބޭފުޅެއް ނޫނެވެ. އޮސްޓްރޭލިޔާގެ ރައްޔިތުން އެގައުމުގެ ވެރިޔަކަށް އިންތިޚާބު އެކުރީ ސިޔާސީ ކަންކަމުގެ ތަޖުރިބާކާރެކެވެ. އަމާނާތްތެރިއެކެވެ. ވައުދުތައް ފުއްދަވާ ބޭފުޅެކެވެ. ބަހާއި އަމަލު ދިމާކުރައްވާ ބޭފުޅެކެވެ.\nއޮސްޓްރޭލިޔާގެ ސިޔާސަތަށް އަންނާނީ ކޮންކަހަލަ ބަދަލުތަކެއް؟\nބޮޑުވަޒީރު ސްކޮޓް މޮރިސަނާއި އޭނާގެ ކޮންޒަރވެޓިވް ކޯލިޝަން ބަލިވެ އެންތަނީ އަލްބަނޭޒީގެ ލޭބަރ ސަރުކާރެއް އައުމުގެ މާނަޔަކީ އޮސްޓްރޭލިޔާގެ ޚާރިޖީ ސިޔާސަތަށް އިންގިލާބީ ބަދަލުތަކެއް އައުމެއް ނޫނެވެ. އެފަދަ ބަދަލުތަކެއް ނާންނާނެއެވެ. ދެންވެސް އޮސްޓްރޭލިޔާ އޮންނާނީ ޗައިނާއާ ދެކޮޅު ހެދުމުގައި އެމެރިކާޔާއި ހުޅަނގު ޔޫރަޕުގެ ބައިވެރިއެއްގެ ގޮތުގައެވެ. އޭޝިއާ ޕެސިފިކްގައި ހަރަކާތްތެރިވާ ހުޅަނގުގެ ފުލުސްމީހާގެ ދައުރު ދެންވެސް އަދާކުރާނެއެވެ. ބަދަލު އަންނާނީ ދާޚިލީ ސިޔާސަތަށެވެ. ގައުމުގެ އިގްތިސާދު ބައްޓަންކޮށް ހިންގުމާއި ތިމާވެށި ހިމާޔަތްކުރުމާއި ސިއްހީ ނިޒާމު ހަރުދަނާކޮށް ހިންގުމުގެ ކަންކަމުގައި ގިނަގުނަ ބޮޑެތި ބަދަލުތައް އަންނާނެއެވެ. އަދި ނަސްލީ ތަފާތުކުރުންތައް ނައްތައިލުމުގެ ރޮނގުންވެސް އައު ފިޔަވަޅުތަކެއް ފެނިގެންދާނެ ކަމަށް ހީކުރެވެއެވެ.\nގުޅޭ ޓެގު ަުއޮސްޓްރޭލިޔާ


SunOnline: Hangaa kuraa manzaru fenna video ge massala fuluhun thahugeegu kuran fashaifi\nގަނާ ކުރާ މަންޒަރު ފެންނަ ވީޑިއޯގެ މައްސަލަ ފުލުހުން ތަހުގީގު ކުރަން ފަށައިފި\nނަޖާހު މަސްއޫދު 23 Aug 2018, 17:12\nގަނާ ކުރާ މަންޒަރު ފެންނަ ވީޑިއޯގެ ސްކްރީންޝޮޓެއް---\nއަންހެން ކުއްޖަކަށް ގަނާ ކުރާ މަންޒަރު ފެންނަ ވީޑިއޯއެއް މީސް މީޑިއާގައި ވައިރަލް ވުމާއެކު އެ މައްސަލަ ފުލުހުން ތަހުގީގު ކުރަން ފަށައިފި އެވެ.\nމީސް މީޑިއާގައި ދައުރުވަމުންދާ ވީޑިއޯގައި ފެނިގެން ދަނީ ދިވެހި ތިން އަންހެން ކުއްޖަކު ގްރޫޕު ހަދާލާފައި އެހެން އަންހެން ކުއްޖަކަށް އަނިޔާކޮށް، ހުތުރު ބަހުން ވާހަކަ ދައްކައި، އިންޒާރުދޭ މަންޒަރެވެ. އެ މީހުންގެ މެދުގައި މައްސަލަ ޖެހުނު ސަބަބު ސާފުވާ ގޮތް ވަނީ ނުވެފަ އެވެ.\nފުލުހުންގެ މީޑިއާ އޮފިޝަލު މިއަދު ވަނީ އެ މައްސަލަ ތަހުގީގު ކުރާކަން "ސަން" އަށް ކަށަވަރު ކޮށްދެއްވާފަ އެވެ. ނަމަވެސް، އެ މައްސަލައާ ގުޅިގެން އިތުރު އެއްވެސް ތަފްސީލެއް ދެވެން ނެތް ކަމަށް އޮފިޝަލު ވިދާޅުވިއެވެ.\nވީޑިއޯއިން ފެނިގެން ދަނީ ކުޑަކުދިންތަކެއް ކަން ނުވަތަ ނޫންކަން ވެސް ފުލުހުން ކަށަވަރުކޮށް ނުދެއްވަ އެވެ. ނަަމަވެސް، އެ ވީޑިއޯގައި ފެނިގެން ދަނީ ހުޅުމާލޭގައި ހިނގައި ދިޔަ ހާދިސާއެއް ކަމަށް މީސް މީޑިއާގައި ދަނީ ވާހަކަ ދެކެވެމުންނެވެ.\nއެ ވީޑިއޯ ދައުރުވާން ފެށުމާ އެކު ގިނަ ބަޔަކު ދަނީ އެ މައްސަލަ ތަހުގީގު ކުރުމަށް، ފުލުހުންނަށާއި ކަމާ ބެހޭ އެހެން ފަރާތްތަކަށް ގޮވާލަމުންނެވެ.\nފުލުހުންގެ މަސައްކަތް ހަރުދަނާ ކުރަން ޔޫކޭގެ ތަޖުރިބާކާރެއް\nފަޅަށް ވަންނަނިކޮށް ފެޅުނު ލޯންޗެއް އަޑިއަށް ދަނީ


ވެރިކަމުން އަޒުލުކުރުން ނުވަތަ އެމެންޑްމަންޓް 14 - ޓްރަމްޕަށް...\nޓްރަމްޕުގެ ކުރިމަގާމެދު ކުރެވޭ ބަހުސް\nވެރިކަމުން އަޒުލުކުރުން ނުވަތަ އެމެންޑްމަންޓް 14 - ޓްރަމްޕަށް އަނބުރާ ވެރިކަމަށް ނާދެވޭގޮތް ހެދިދާނެތަ؟\nވެރިކަމުން ދުރުކުރުމަށްފަހު އިނާޔަތްތައް ކަނޑާލެވިދާނެ ކަމާމެދު ޤާނޫނީ ބަހުސްތަކެއް އަންނަނީ ކުރަމުން\nފަހު ބަސް ބުނުމުގެ ބާރު ލިބެނީ ސެނެޓަށް\nޖެނުއަރީ މަހުގެ 13 ވަނަ ދުވަހު ހައުސްއިން ވަނީ ޓްރަމްޕް ވެރިކަމުން އަޒުލުކުރުމަށް ފާސްކޮށްފައި\n15 ޖެނުއަރީ 2021 | ހުކުރު 17:41\nވެރިކަމުން ދެވަނަ ފަހަރަށް އަޒުލުކުރުމަށް ހައުސްއިން ފާސްކުރި އެމެރިކާގެ ރައީސް ޑޮނަލްޑް ޓްރަމްޕް\nއެމެރިކާގެ ޤާނޫނު ހަދާ މަޖިލީހުގެ ބައެއް މެމްބަރުން ދެކެވަޑައިގަންނަވާ ގޮތުގައި އެމެރިކާގެ ރައީސްކަމުގައި މިހާރު ހުންނެވި އަދި ހައުސްއިން ދެފަހަރަށް ވެރިކަމުން އަޒުލުކުރުމަށް ފާސްކޮށްފައިވާ ޑޮނަލްޑް ޓްރަމްޕަށް ދެން އަނބުރާ ވެރިކަމަށް އައުމުގެ ފުރުސަތު ދެވިގެންނުވާނެއެވެ.\nޖެނުއަރީ މަހުގެ6ވަނަ ދުވަހު ކެޕިޓޮލްގައި ހިނގާދިޔަ ހަމަނުޖެހުންތަކާއި ގުޅިގެން ޖެނުއަރީ މަހުގެ 13 ވަނަ ދުވަހު ހައުސްއިން ވަނީ ޓްރަމްޕް ވެރިކަމުން އަޒުލުކުރުމަށް ފާސްކޮށްފައެވެ. ޓްރަމްޕް ނިސްބަތްވެވަޑައިގެންނަވާ ރިޕަބްލިކަން ޕާޓީގެ މެމްބަރުންގެ ވޯޓާއެކު ޓްރަމްޕް ވެރިކަމުން އަޒުލުކުރުމަށް ހައުސްއިން ފާސްކޮށްފައިވާއިރު އެކަމުގެ ފަހު ބަސް ބުނުމުގެ ބާރު ލިބެނީ ސެނެޓަށެވެ. ސެނެޓުން އެކަމާއި ގުޅިގެން ޓްރެއަލް ކުރިޔަށް ގެންދިޔުމަށްފަހު ޓްރަމްޕް ވެރިކަމުން އަޒުލުކުރާނީތޯ ނުވަތަ ނޫންތޯ ނިންމާނެއެވެ. އަދި ކުރިޔަށް އޮތްތަނުގައި ޓްރަމްޕް އަލުން ވެރިކަމަށް އައުމުގެ ފުރުސަތު ސެނެޓަށް ގެއްލުވާލެވިދާނެއެވެ.\nޤާނޫނީ މާހިރުން ބުނާގޮތުގައި ވެރިކަމަށް އަލުން އަނބުރާ ނާދެވޭގޮތް ހެދުމަށް ވެރިކަމުން އަޒުލުކުރުމުގެ ކަންކަން ކުރިޔަށްދާގޮތަށް އެކަން ކުރެވިދާނެއެވެ. ނުވަތަ އެމެންޑްމަންޓް 14 ގައިވާ ގޮތަށް އެކަން ކުރެވިދާނެއެވެ.\nވެރިކަމުން އަޒުލުކުރުމަށް ފާސްކޮށްގެން ރައީސްކަން ކޮށްގެން ލިބޭ އިނާޔަތްތަކުން މަހުރޫމްކުރެވިދާނެތަ؟\nއެމެރިކާގެ ޤާނޫނު އަސާސީ ބުނާގޮތުން މަގާމުން އަޒުލުކުރެވޭ އޮފިޝަލުންނަށް ދެ ގޮތަކަށް އަދަބު ދެވިދާނެއެވެ. އެއީ އެއޮފިޝަލެއް ނިސްބަތްވާ އޮފީހުން ދުރުކުރުމާއި ހުރި މަގާމުގެ ގޮތުން ލިބިދޭ އިނާޔަތްތަކާއި ފައިދާތަކާއި ދޭންޖެހޭ ގަދަރު ކަނޑާލުމެވެ. އެހެން ގޮތަކަށް ބުނާނަމަ އެމީހަކު އަދާކުރި މަގާމުގެ ގޮތުން ލިބޭ އިނާޔަތްތައް ކަނޑާލުމެވެ.\nޑިމޮކްރަޓުން ޓްރަމްޕް ވެރިކަމުން އަޒުލުކުރުމަށް ހައުސް އަށް ހުށަހެޅި އަރޓިކަލްގައި ބުނެފައިވަނީ ޓްރަމްޕަށް ލިބިވަޑައިގަންނަވާފައިވާ ބާރުގެ ބޭނުން ޤާނޫނާއި ޤާނޫނު އަސާސީއާ ޚިލާފަށް ބޭނުންކުރައްވާ ސަރުކާރުގެ މައި މުއައްސަސާއެއްގެ ތެރޭގައި ހަމަނުޖެހުން އުފެއްދުމަށް މަސައްކަތްކުރެއްވި ކަމަށެވެ. އެއީ ކެޕިޓޮލްގައި ހިނގާދިޔަ ހަމަނުޖެހުންތައް ހިނގާދިޔައީ ޓްރަމްޕްގެ ސަޕޯޓަރުންނާ ބައްދަލުކުރެއްވިތާ ކުޑަ ވަގުތުކޮޅެއްފަހުން ކަމަށްވާއިރު ވައިޓް ހައުސް ކައިރީގައި ހުންނަވާ ޓްރަމްޕް ސަޕޯޓަރުންނާ މުޚާތަބުކުރެއްވި އިރު ވަނީ ކެޕިޓޮލްގެ ތެރެއަށް ވަދެ ހަމަނުޖެހުން އުފެއްދުމަށް ހިތްވަރުދޭ މޭރުމަކުން ވާހަކަދައްކަވާފައެވެ.\nސެނެޓްގައި ޓްރަމްޕް ވެރިކަމުން އަޒުލުކުރުމާއި ގުޅޭގޮތުން ކުރިޔަށްދާނެ ޓްރެއަލްގައި ޓްރަމްޕް ޖެނުއަރީ މަހުގެ6ވަނަ ދުވަހު ދެއްކެވި ވާހަކަފުޅު ދިފާއުކުރައްވާ އެންމެ ބޮޑަށް ނަންގަވާނީ ޤާނޫނު އަސާސީން ލިބިދޭ ޚިޔާލުފާޅުކުރުމުގެ މިނިވަންކަން ކަމަށް ގަބޫލުކުރެވެއެވެ. ޓްރަމްޕް ވިދާޅުވަމުން ގެންދަވަނީ އެދުވަހު ސަޕޯޓަރުންނާ ވާހަކަދައްކަވަމުން ހަމަނުޖެހުން އުފެއްދުމަށް ހިތްވަރުދެއްވާ ވާހަކަ ނުދައްކަވާކަމުގައެވެ. "ފައިޓް" އެބަސް ބޭނުންކުރެއްވީ ހަމަނުޖެހުން އުފެއްދުމަށް ގޮވާލާ ގޮތަށް ނޫންކަމަށާއި އެއީ އެކަމާދެކޮޅު ހަދާކަން ހާމަކުރެއްވުމަށް ބާރުއެޅުމުގެ ގޮތުން ވިދާޅުވި ބަސްފުޅެއްކަމަށް ޓްރަމްޕް ވިދާޅުވިއެވެ.\nއޮފިޝަލަކު އޮފީހުން ވަކިކުރުމަށް ސެނެޓްގެ ތިންބައިކުޅަ ދެބައި ވޯޓު ބޭނުންވާނެއެވެ. އެހެންނަމަވެސް އެމީހަކު އަދާކުރާ މަގާމެއްގެ ގޮތުން ލިބިދޭ އިނާޔަތްތައް ނުލިބޭގޮތް ހެދުމަށް ބޭނުންވަނީ ސެނެޓްގެ ދެބައިކުޅަ އެއްބައި ވޯޓެވެ. މިހާތަނަށް މިވޯޓު ނަގާފައިވަނީ މަގާމުން އަޒުލުކުރުމަށް ނަގާ ވޯޓު ނެގުމަށްފަހުއެވެ.\nއެމެރިކާގެ ތާރީޚު ބުނާގޮތުން މިހާތަނަށް އައިއިރު ތިން ފެޑެރަލް އޮފިޝަލުން ވަނީ މަގާމުން އަޒުލުކުރުގެ ތެރޭގައި އެމީހަކަށް ލިބިދޭ އިނާޔަތްތައް ނުލިބޭގޮތަށް ފާސްކޮށްފައެވެ. އެގޮތަށް ނިންމާފައިވަނީ ފެޑެރަލް ތިން ޖަޖުންނާއި މެދުއެވެ.\nއެންމެފަހުން މިފަދަ ހާދިސާއެއް ހިނގާފައިވަނީ 2010 ވަނަ އަހަރުއެވެ. އެއީ ލުއިޒިއާނާގެ ޖަޖެއް ކޮރަޕްޝަންގެ އަމަލެއްގައި ބައިވެރިވެގެން މަގާމުން އަޒުލުކުރުމުގެ އިތުރުން ކުރިޔަށް އޮތްތަނުގައި ވެސް އެމަގާމަށް ނާދެވޭގޮތަށް ސެނެޓުން ފާސްކުރުމެވެ.\nމިޗިގަން ސްޓޭޓް ޔުނިވަރސިޓީގައި ލޯ ޕްރޮފެސަރެއްގެ ގޮތުގައި މަސައްކަތްކުރައްވާ ބްރައަން ކަލްޓް ވިދާޅުވާގޮތުން މަގާމުގެ ހައިސިއްޔަތުން ލިބޭ އިނާޔާތްތައް ކަނޑާލުމާއި އަލުން އެމަގާމަށް އައުމުގެ ފުރުސަތު ނުދިނުން ރައީސް އަޒުލުކުރުމުގައި އަމަލުކުރެވޭނެތޯ އެއީ ބަހުސްތަކެއް ކުރެވޭނެ ކަމެކެވެ.\nތާރީޚުގައި ހިނގާފައިހުރި މިފަދަ ކަންކަމާއި ލިޔެފައިހުރި ލިޔުންތަކަށް ބަލާ ޤާނޫނީ މާހިރުން ބުނަނީ ރައީސަކު އޮފީހުން ދުރުކުރުން ނުވަތަ ވަކިކުރުން އެއީ އޭނާއަށް ލިބޭ އިނާޔަތްތައް ކަނޑާލުންކަމުގައި ނުބެލެވޭކަމަށެވެ. އެހެންނަމަވެސް އަނެއް ބައި މާހިރުން ވިދާޅުވަނީ އެގޮތަށް މާނަކުރެވޭކަމަށެވެ.\nޓްރަމްޕްގެ މައްޗަށް ކުރާ ދައުވާތައް ސެނެޓުން ސާބިތުނުވެއްޖެނަމަ ރައީސްކަމުގެ އިނާޔަތްތައް ކަނޑާލެވިދާނެތަ؟\nމާހިރުން ވިދާޅުވާ ގޮތުގައި މިކަމަކަށް ސީދާ ޖަވާބެއްނެތެވެ.\nޔުނިވަރސިޓީ އޮފް ކެލޮރާޑޯގެ ޕްރޮފެސަރ އޮފް ކޮންސްޓިޓިއުޝަނަލް ލޯވ ޕައުލް ކެމްޕޮސް ވިދާޅުވާ ގޮތުގައި އެމަނިކުފާނު ގަބޫލުފުޅުކުރައްވާ ގޮތުގައި ޓްރަމްޕްގެ މައްޗަށް ކޮށްފައިވާ ދައުވާތައް ސެނެޓުން ސާބިތު ނުކުރެވުނު ނަމަވެސް ރައީސްކަން ކުރެއްވުމުން ލިބިވަޑައިގަންނަވާ އިނާޔަތްތައް ކަނޑާލުމަށް ސެނެޓުގައި ވޯޓު ނެގޭނެއެވެ.\nއެއީ ޓްރެއަލް ކުރިޔަށް ގެންދިޔުމުގެ ގަވާއިދުތަކާއި ހުރިހާ ގޮތްތަކެއް ކަނޑައެޅުމުގެ ވަރަށް ފުޅާ ބާރެއް އެމެރިކާގެ ސުޕްރީމް ކޯޓުން ސެނެޓަށް ދީފައިވާތިއެވެ. އެހެންނަމަވެސް ކަލްޓް ވިދާޅުވަނީ އިނާޔަތްތައް ކަނޑާލެވޭނީ ކުރާ ދައުވާތައް ސާބިތުވުމުން ކަމަށެވެ. އެނޫން ގޮތަކަށް އެކަންކޮށްފިނަމަ އެވަނީ ސާބިތުނުވާ ކުށަކަށް އަދަބު ދިނުންކަމަށް ކަލްޓް ވިދާޅުވިއެވެ.\nސެނެޓުން މިހާތަނަށް އައިއިރު އިނާޔަތްތައް ކަނޑާލި ތިން ޖަޖުންވެސް ވަނީ ފުރަތަމަ އެޖަޖުންގެ މައްޗަށް ކުރާ ދައުވާތައް ސާބިތުވާކަމަށް ސެނެޓުން ނިންމާފައެވެ.\nއެމެންޑްމަންޓް 14 ގެ ބޭނުން ކުރެވެނީ ކިހިނެއް؟\nއިނާޔަތްތައް ކަނޑާލުމުގައި އެމެރިކާގެ ޤާނޫނު އަސާސީގެ ސެކްޝަން3ގެ އެމެޑްމަންޓް 14ން އެހެން ގޮތަކަށް ޖާގަދެއެވެ.\nއެމެންޑްމަންޓް 14 ގައި ބުނަނީ ސަރުކާރާއި ނުވަތަ ސަރުކާރުގެ އޮފިސަރުންނާއި ދެކޮޅަށް ހަމަނުޖެހުން އުފެއްދުމުގައި ބައިވެރިވެފައިވާ އެއްވެސް މީހަކަށް އޭނާގެ ރަސްމީ އޮފީހަކަށް ނާދެވޭނެއެވެ. މިކަމަށް އަމަލުކުރަން ފަށާފައިވަނީ ސިވިލް ހަނގުރާމައާ ގުޅިގެންނެވެ.\nމިކަން ކުރުމަށްޓަކައި ބޭނުންވަނީ އެމެރިކާގެ ޤާނޫނުހަދާ މަޖިލީހުގެ ދެ ގޭގެވެސް ދެބައިކުޅަ އެއްބައި ވޯޓެވެ. އެއަށްފަހު ކޮންގްރެސް އަށް އިނާޔަތްތައް ފަހުން ކަނޑާލެވިދާނެއެވެ. އެހެންނަމަވެސް އެއީ ދެ ގެއިންވެސް ތިންބައިކުޅަ ދެބައި ވޯޓު އެކަން ކުރުމަށް ވޯޓުދީގެންނެވެ.\n1919 ވަނަ އަހަރު ކޮންގްރެސް އިން ވަނީ އެމެންޑްމަންޓް 14 ގެ ބޭނުންކޮށްފައެވެ. އެހެންނަމަވެސް ސެކްޝަން3ގެ އެމެންޑްމަންޓް 14 ގައި މިކަން ކުރާނެ ގޮތުގެ ތަފްސީލުތަކެއް ދީފައެއްނުވެއެވެ.\nއެމެޑްމަންޓް 14 ގެ އެހެން ސެކްޝަނެއް ކަމުގައިވާ ސެކްޝަން5ގެ ދަށުން ކޮންގްރެސްއަށް މުޅި އެމެޑްމަންޓްގައި ހުރިކަންކަން ކުރުމުގެ ބާރު ލިބިދެއެވެ. އެހެންނަމަވެސް ބައެއް ސްކޯލަރ އިން ބުނާގޮތުގައި އޭގެ މާނައަކީ ވަކި މީހަކަށް ލިބިދޭ އިނާޔަތްތައް ކަނޑާލުމާއި މަގާމުން އަޒުލުކުރުމަށް ކަނޑައެޅުމަށް ނިންމޭނީ ކޮންގްރެސްގައި ހިމެނޭ ދެ ގޭގެ ވެސް މެޖޯރިޓީ ވޯޓުންނެވެ. މިސާލަކަށް ޓްރަމްޕް ވެރިކަމުން އަޒުލުކޮށް ލިބޭ އިނާޔަތްތައް ކަނޑާލުމަށް ދެ ގޭގެ ވެސް މެޖޯރިޓީ ވޯޓު ބޭނުންވާނެއެވެ.\nއެހެންކަމުން ކަލްޓް ދެކެވަޑައިގަންނަވާ ގޮތުގައި އެމެޑްމަންޓް 14ގެ ދަށުންވެސް މިކަން ކުރިޔަށް ގެންދާނެ ސީދާ ގޮތްތަކެއް ސާފެއްނޫނެވެ. އެހެންކަމުން ޓްރަމްޕްގެ ކަންތަކުގައި ބޭނުންވަނީ އެކަމަށްޓަކައި ހަދާފައިހުރި ޤާނޫނުތަކާއި ޤާނޫނު އަސާސީގައި ކަނޑައަޅާފައިވާ ގޮތްތަކާއި މިހާތަނަށް ޤާނޫނީގޮތުން މިފަދަ ކަންކަމުގައި އަމަލުކޮށްފައިވާ ގޮތްތަކަށް ބެލުމަށްފަހު އެދެބައިގެ މައްޗަށް ރިޢާޔަތްކުރުމަށްފަހު ގޮތެއް ނިންމުންކަމަށް ކަލްޓް ވިދާޅުވިއެވެ.\nއިނާޔަތްތައް ކަނޑާލުމާއި ދެކޮޅަށް ޓްރަމްޕަށް ކޯޓަށް ވަޑައިގެންނެވިދާނެތަ؟\nކަލްޓް ވިދާޅުވަނީ އެފުރުސަތު ލިބިދޭކަމަށެވެ.\n1993 ވަނަ އަހަރު އެމެރިކާގެ ސްޕްރީމް ކޯޓުން ވަރަށް ސާފުކޮށް ކަނޑައަޅާފައިވާ ކަމަކީ ސެނެޓުން މީހަކު މަގާމުން އަޒުލުކުރުމުގެ ކަންކަމުގައި އަމަލުގޮތްފައިވާ ގޮތުގެ ނިޔަތާމެދު ކޯޓުން ގޮތް ކަނޑައަޅަން ބޭނުންވާނެ ކަމުގައެވެ. އެއީ ސިޔާސީ ގޮތުން މަންފާއެއް ހާސިލްކުރުމަށް ސެނެޓުން ކުރާކަމެއްތޯ ނުވަތަ ޤާނޫނީ ގޮތުން ކޮށްފައިވާ ކަމެއްތޯ ކޯޓުން ބަލާނެއެވެ.\nއެހެންކަމުން ޓްރަމްޕް މަގާމުން އަޒުލުކޮށް އިނާޔަތްތައް ކަނޑާލުމަށް ސެނެޓުން ނިންމައިފިނަމަ އެއީ ޤާނޫނާއި އެއްގޮތަށް ކުރިކަމެއްތޯ ސުޕްރީމްކޯޓުން ސާފުކުރަން ބޭނުންވެދާނެއެވެ.\nޓްރަމްޕް ވަނީ ސުޕްރީމް ކޯޓުގައި ތިއްބަވާ9މެމްބަރުންގެ ތެރެއިން3މެމްބަރުން ދާދިފަހުން އައްޔަނުކުރައްވާފައެވެ.\nކަލްޓް ވިދާޅުވަނީ ރައީސަކު މަގާމުން އަޒުލުކުރުމަށްފަހު ދެން ވެރިކަމަށް ކުރިމަތިނުލެވޭނެކަމަށް ބުނާނަމަ އެކަން ކުރަންވާނީ ޤާނޫނާއި އެއްގޮތަށް ކަމަށެވެ. އަދި އެކަން ވީއެންމެ އަވަހަކަށް ކުރަންވާނެކަމަށެވެ.


Fuvahmulaku "Foakaidhookoe aaro" aa gulhifaivaa Foakaidhoo koi ge vaahaka - One Online\nފޯކައިދޯކޮއި ކެނޑި އާރު --- ވަން ފޮޓޯ: މުނީރު ހަސަން\nޤައުމަށް ނުވަތަ ރަށަށް ބަޔަކު ކޮށްދީފައިވާ ޚިދުމަތްތަކަކީ ކޮންމެ މީހަކު ކުރިނަމަވެސް އެ ކަންތައްތަކުގެ މަތިން ހަނދާން އާ ކުރަން ޖެހޭ ކަންތައްތަކެވެ. އަދި އެ ޚިދުމަތުގެ ވާހަކަ ދައްކައި ފަހުގެ ޖީލުތަކަށް ގެނެސްދިނުމަކީ ވެސް ކުރާން ޖެހޭނެ ކަމެކެވެ.\nފުވައްމުލަކަކީ ރަށް އުފެދިފައި އޮންނަ ގޮތުން މެދަށް އަޑިކޮށް މެދުގައި ޗަސްބިން އޮންނަ ރަށެކެވެ. މިހެންވުމުގެ ސަބަބުން އިހު ޒަމާނުގައި ވެސް ބޯކޮށް ވާރޭ ވެހި ރަށުގައި ފެން ބޮޑުވުމުގެ ޙާދިސާތައް ހިނގާފައި ވެއެވެ. ފަހުގެ ތާރީޚުގައި ސަރުކާރުގެ ފަރާތުން ރަށުގެ އެކި ހިސާބުތަކުގައި ފެން ބޭރުކުރުމަށް އާރުތައް ހެއްދެވުމުގެ ކުރިން ފެން ބޮޑު ވުމުން އެ ފެންގަނޑު މޫދަށް ބޭރުކުރަނީ ޗަސްބިމުން ފެށިގެން މޫދާ ހަމަޔަށް އޮންނަ "ފޯކައިދޫކޮއެ އާރޮ" ކިޔާ އާރުންނާއި "ބޯދާ އާރޮ" ކިޔާ ކިލެގެފާނު އާރުންންނެވެ. ކިލެގެފާނަކީ ސުލްތާން މުޙައްމަދު ޣިޔާސުއްދީނުގެ އިބްރާހިމް ފާމުލަދޭރި ކިލެގެފާނެވެ.\nމިހެން މިކަން އޮތުމުން، ފޯކައިދޫކޮއެ އާރު ކެނޑި ދުވަސްވަރަކާއި ފޯކައިދޫކޮއަކީ ކާކުތޯ ބެލުމުގެ ޝައުގުވެރިކަން އަބަދުވެސް އަޅުގަނޑުގެ ހިތުގައި އޮވެއެވެ. ފޯކައިދޫކޮއެގެ އާރޭ ބުނުމުގެ އިތުރަށް ފޯކައިދޫކޮއެގެ ވާހަކަ އިތުރަށް ދައްކާ އަޑެއް ނީވެއެވެ. މި ލިޔުމުގައި ފޯކައިދޫކޮއާ ބެހޭގޮތުން އެނގުނު ހުރިހާ މަޢުލޫމާތެއް ހިމެނޭތޯ މަސައްކަތް ކުރީމެވެ.\nފޯކައިދޫކޮއެ ދިރިއުޅުނީ ވައުރުލު ދޮންއަލިމަނިކާގެ ދޮންމަނިކާގެ ވާރު އަލިދީދީއާ އެއް ދުވަސްވަރެއްގައިކަން ވަނީ އެނގިފައެވެ. އަދި ވާރު އަލިދީދީ ފޯކައިދޫކޮއަށް ޅިއަނު ވިދާޅުވާ ކަމަށާއި ހިރިހަމާދި ކަލޭގެފާނުގެ މަރިޔަމްދީދީ އާއި ފޯކައިދޫ ކޮއެ ކައިވެނި ކުރި ކަމަށާއި އެ ކައިވެންޏަށް ކުއްޖަކު ނެތް ކަމަށް ވާރު އަލިދީދީގެ ހަސަން އަލިދީދީ (ކަރާންގޭ ހަސަން އަލިދީދީ) ގެ ފަރާތުން މަޢުލޫމާތު ލިބުނެވެ. އަދި ހިރިހަމާދި ކަލޭގެފާނު ފުވައްމުލަކު އައްޑޫ ގޭގައި އުޅުއްވާއިރު ހެނދުނުގެ ނާސްތާއަށް ދޯބެއަގެ އާއިލާގެ ހުރިހާ އެންމެން އެ ގެއަށް ދާކަމަށް ވެސް ހަސަން އަލިދީދީގެ ފަރާތުން އެނގުނެވެ.\nކޮންމެއަކަސް ފޯކައިދޫކޮއެގެ ވާހަކަ ސާފު ކުރުމުގެ ނިޔަތުގައި ހުއްޓައި އަޅުގަނޑުގެ އެކުވެރި ހެލަބެލިމާގޭ އަބުދުﷲ އިބުރާހީމް އާ ދެމީހުން މެދުގައި ދެކެވުނު ވާހަކައެއްގައި ފޯކައިދޫކޮއިގެ ވާހަކަ ވެސް ވަނީ ދެކެވިފައެވެ.\nއާދެ، ފޯކައިދޫކޮޔަކީ ފޯކައިދޫން ފުވައްމުލަކަށް އައި މީހެކެވެ. މީނާއަކީ މަސައްކަތްތެރި ހީވާގި މުރާލި މީހެކެވެ. ރަށު މީހުން އާންމުކޮށް ކުރާ ހުރިހާ މަސައްކަތެއް ކުރާ، މީހުންނާ ވަރަށް ގުޅޭ މީހެކެވެ. ރަށުގެ މީހުން އާންމުކޮށް ކުރާ މަސައްކަތުގެ އިތުރަށް ފޯކައިދޫކޮއި މަސްވެރިން މަހުން އައުމުން އެމީހުން ކައިރިއަށް ކާށި ހިފައިގެން ގޮސް ކާށި ދީފައި މަސް ގަތުމުގެ މަސައްކަތް ވެސް ކުރެއެވެ. ނަމަވެސް ރަށުގެ މީހުން އަހަރަކު އެއް ފަހަރު ކުރާ ސިލޯނު ދަތުރުކޮށެއް ނޫޅެއެވެ. މިހެން އުޅެނިކޮށް އެއް އަހަރެއްގެ އިރުވައި މޫސުމުގެ ފަހުކޮޅު ސިލޯނު ދަތުރަށް އޮޑިފަހަރު ތައްޔާރު ކުރުމުގެ މަސައްކަތުގައި މީހުން އަވަދިނެތި އުޅުނު ދުވަސްވަރު މީނާ ވާރުގެއަށް ދިއުމުން އެ ގެއިން ދިމާވި މީހަކު ސަމާސާއަކަށް ކޮބާ ކޮއި މި އަހަރު ވެސް ސިލޯނަށް ނުދާނަންހޭ އެހުމުން ނޫނެކޭ ތިމަން ވެސް ދާނަމޭ ބުނެފިއެވެ. ކޮންމެޔަކަސް އެ އަހަރު މޫސުން ލައިގަތުމުން އޮޑިފަހަރު ފުރިއިރު ކޮއި ވެސް އޮޑިއަކުން ސިލޯނަށް ހިނގައްޖެއެވެ. މީނާ އުޅެނީ އެހެން މީހުނާ ވަކިން ސިލޯނުގެ ތަފާތު ކާރުޚާނާތައް ހިންގާ ހިސާބުތަކުގައެވެ. އޮޑި ފުރަންވީއިރު ވެސް ކޮއި އޮޑިޔަށް މާކަ ގިނަ މުދަލެއް ނާރުވައެވެ. އެއްދުވަހު ކޮއި އޮޑިޔަށް އައިއިރު އައީ ސާމޯރެއް ހިފައިގެންނެވެ. މީހަކު ތީ ކީއްކުރާ އެއްޗެއްތޯ އެހުމުން ބުނިކަމަށް ވަނީ މިއީ ތިމަންނަ އޮޑީގެ ސާމޯރެވެ.\nއެ ދަތުރު ނިމި ރަށަށް އައުމަށް ފަހުވެސް މީނާ އުޅެމުން އައީ ކުރިންވެސް އުޅުނު ގޮތަށެވެ. ޖެހިގެން އައި އަހަރު ވެސް މީނާ ސިލޯނަށް ހިނގައްޖެއެވެ. މިފަހަރު ކުރީފަހަރާ ޚިލާފަށް އެއްގަމުގައި އުޅެފައި އައިސް މިފަހަރު ތިމަންނަޔަށް ވެސް މުދާކޮޅެއް އަރުވަން ޖާގަ ދޭންވާނެއޭ ބުނެފިއެވެ. މީނާ މިހެން ބުނުމުން މެދުވައް ކޮއެ އަށޭ އޮޑި ވެރި ފަރާތުން ބުނީ މީނާޔަށް ޖެއްސުން ކުރުމުގެ ގޮތުންނެވެ.\nކޮންމެޔަކަސް ޖެހިގެން އައި ދުވަހު ބޮޑެތި ލޮރީތަކެއްގައި އައި ބަޔަކު އޮޑިޔާ ދިމާލުން ތޮށި މައްޗަށް ހަނޑުލާއި، ހަކުރާއި، ފުށާއި، ހަވާދުގެ ބާވަތްތަކާއި، ދިވެހިބޭހުގެ ބާވަތްތަކާއި، ފުށްކަފަ އާއި، ކަރާސީނާއި، ތެލި ތަށި ފަދަ ތަކެތީގެ އިތުރުން އެތައް ބާވަތްތަކެއް ހިމެނޭގޮތަށް ގިނަ އަދަދެއްގެ މުދާ ބާލައިފައި ހިނގައްޖެއެވެ. އިރުކޮޅަކުން ކޮއި އައިސް ކޮއިގެ މުދާކޮޅު އޮޑިޔަށް އަރުވަން އެހީވާންވީނޫންހޭ އެހުމުން އޮޑީގެ އެންމެން ބައިވެރިވެ އޮޑިޔަށް މި ހުރިހާ މުދަލެއް އެރުވިއިރު ކޮޔަށް ލިބުނު ވައް ފުރި އެހެން ވައްތަކުގައި ވެސް މުދާ ޖަހަން ޖެހުނެވެ.\nމީނާއަށް މި ލިބުނު ކުއްލި މުއްސަނދިކަމުގެ ހަގީގަތާމެދު ވެސް އާދަޔާ ޚިލާފު ވާހަކައެއް ދެކެވޭކަމަށް ރަށުގެ ބައެއް ހަރުމީހުންގެ ފަރާތުންނާއި ފޯކައިދޫކޮއިގެ އާއިލާގެ މީހުންގެ ތެރެއިން ވެސް މައުލޫމާތު ލިބުނެވެ. އެ ވާހަކައަކީ ކޮއިގެ އެ ދަތުރު އެއްގަމަށް ފައިބައިގެން ހިނގަމުން ދަނިކޮށް އެނާޔަށް ދަބަހެއް ފެނުނު ވާހަކައެވެ. އެ ދަބަސް ފެނުމުން ދަބަސް އޮތް ދިމާލުން މަގުގެ އެއްކައިރީގައި މީނާގެ މަޑިސީލަ ހިފައިގެން އިނދެ އިރު އޮއްސި އެއް ދަން ހުސްވިއިރު ވެސް އެއްވެސް މީހެއްގެ ޚަބަރެއް ނުވުމުން ބެލިއިރު އެއީ ފައިސާ ދަބަހެކެވެ. މި ވާހަކަ މިގޮތަށް ކަރާންގޭ ހަސަން އަލިދީދީ ވެސް ކިޔައި ދެއްވިއެވެ. ކުރިން ދެންނެވި ސިލޯނު ދަތުރު ނިންމައި ރަށަށް އައުމަށްފަހު އޭނާއަކީ އަވަށުގެ އަދި ރަށުގެ މުއްސަނދީންގެ ތެރެއިން ފާހަގަކޮށްލެވޭ މީހެކެވެ. މީނާގެ ކޮށާރުފަތި ހުރީ މިހާރު ކަންވެރިގޭ ހުރި ތަނުގައި ކަމަށް އެ އާއިލާގެ މެންބަރެއް ކަމަށްވާ ދޯޅަނބުގޭ އަލިދީދީގެ ފަރާތުން މައުލޫމާތު ލިބުނެވެ. އެ ކޮށާރުތައް ފަހުން ފޯކައިދޫ ކޮއި ވިއްކާލީ ކަމަށާއި އެ ވިޔަފާރި ގަތް ފަރާތުން ފޯކައިދޫކޮޔަށް ކަންވެރިކަން ކުރީ ކަމަށް ބުނެ އާންމުން އެ ގެއަށް ކަންވެރިގެ ކިޔައި ނަން ހަރުކުރީ ކަމަށްވެސް އަލިދީދީ މައުލޫމާތު ދިނެވެ.\nފޯކައިދޫކޮއި އެފަހަރު ރަށަށް އައިސް އެންމެ ފުރަތަމަ ކުރި މަސައްކަތަކީ މަޝްހޫރު ފޯކައިދޫ އާރު (ކޮއެއާރު) ކޮނުމުގެ މަސައްކަތް ކުރުމެވެ. މަސައްކަތް ކުރުމަށްޓަކައި ވެރިކަމުގެ ފަރާތުން ހޯދާން ޖެހޭ ހުއްދަ ހޯދައިގެން މަސައްކަތް ފެށުމަށް ރައްޔިތުންނަށް ގޮވާލުމުން ވަރަށް ފޯރީގައި ރައްޔިތުންވަނީ މަސައްކަތުގައި ބައިވެރިވެފައެވެ. އެކަމުގެ ބޭނުންތެރިކަން ރައްޔިތުންނަށް އިހުސާސް ކުރެވޭތީއެވެ. ކޮއިގެ މުއްސަނދިކަމާއި ތަނަވަސްކަމުން ވެސްމެއެވެ. ކާނުގެ މަސައްކަތާއެކު މީނާ ދިޔައީ އޮޑިއެއް ބަނުމުގެ މަސައްކަތް ވެސް ކުރަމުންނެވެ. ކާނުގެ މަސައްކަތް ނިމި ފެން ބޭރު ކުރަން ފެށުމުން ކުރިޔަށްވުރެ ބޮޑަށް ރައްޔިތުން ވަނީ ކޮއިގެ ކިޔަމަނުގައިވެފައެވެ. މިދުވަސްވަރު ރަށުގައި މަސް ތަދުވުމުން މީނާ ރަށުގެ މަޝްހޫރު ބަންޑާރަ ކިޅިން ބޭނގު ހޯދަން އުޅުމުން ލިބޭގޮތެއް ނުވިއެވެ. މީނާ ރުޅިއައިސްގެން ރައްޔިތުން ގޮވައިގެން ގޮސް ހޯދަޑު ގިނިރާހިގެ އާއި ދިމާލުން ކުޅިއެއް ގޮތަށް ކޮނެ ސާފުކޮށް ހެދުމަށްފަހު އައްޑު އަތޮޅަށް ގޮސް ބޭނގު ޖަހައިގެން އައިސް އޭނާ ހެދި ކުޅިއަށް އަޅައިގެން އުޅުނު ވާހަކައަކީ މިހާރު ވެސް ހޯދަޑު އަވަށުގެ ބައެއް މުސްކުޅީން ދަންނަ ވާހަކައެކެވެ. ނަމަވެސް މިހާރު މި ކުޅި ވަނީ މުޅިން ހިކިފައެވެ.\nމި ވާހަކައިގެ އިތުރުން ވެސް، ފޯކައިދޫ ކޮއެ ހަތް އޮޑި ބަން ވާހަކަ އާއި އެއިގެ އެއްވެސް އޮޑިއެއް އަނބުރައި ރަށަށް ނާންނަ ވާހަކަ ވެސް ދޫދޫ މަތީން ކިޔަމުން އައިސްފައިވެއެވެ. އެންމެ ފަހުން އޭނާ ބަން އޮޑި ފުރަން ތައްޔާރުވުމުން ރަށުގެ ހަރު މީހަކު ކޮޔާއޭ މިރޭ އޮޑި ތިޔަ ފުރުވަނީ މިރެއަކީ "އަހަރި ވެރުން ވެރޭ ރޭ ނޫންހޭ" ބުނުމުން އަހަރި ވެރުން ވެރެން ތިމަންނަގެ އޮޑީގެ ދެމައްޔާ ދޭތެރެ ނޫން ތަނެއް އޮންނާނެ ކަމަށް ބުނެ ފުރުވި އޮޑި ވެސް ކުރިން ފުރި ހަ އޮޑި އަށް ވީގޮތަށް ފުރުމުގެ ފަހުން އެއްވެސް ޚަބަރެއް ނުވެއެވެ. އޭގެ ފަހުން ކޮއި ވެސް އެ މަސައްކަތް ހުއްޓާލީއެވެ. "އަހަރި ވެރުން" މި ބަހަކީ ހިޖުރީ އަހަރު ފެށޭ ރެއަށް ނިސްބަތްކޮށް ރަށުގެ މުސްކުޅިން ބޭނުންކުރި ބަހެކެވެ. އެމީހުން ގަބޫލު ކުރާގޮތުގައި އަހަރުގެ ފުރަތަމަ ރޭ އާދަޔާ ޚިލާފު ކޮންމެވެސް ބޮޑު ކަމެއް ދިމާވާނެއެވެ. އޭރު މީނާއަކީ ރަށުގައި ބޭނުންކުރާ ވަދު ދޯންޏާއި މަސް ދޯނިފަހަރުގެ އިތުރަށް ބޮއްކުރާ ފަހަރުވެސް ދުއްވި މީހެކެވެ.\nފޯކައިދޫކޮޔާ ބެހޭގޮތުން އިތުރަށް ހޯދުނު ހޯދުމުން އެނގުނު ގޮތުގައި އޭނާ އަކީ ފުވައްމުލަކު ދިގުވާނޑު އަވަށު ބާށާނޑު ކިޔާ ގޭގައި އެދުވަސްވަރު އުޅުނު ބާށާނޑު މަރިޔާ މީރުބަހުރު ހަސަންފުޅާ އިނދެގެން ލިބުނު ދަރިންގެ ތެރެއިން ފާތިޔަ މިލަދުންމަޑުލު ފޯކައިދޫ ހުސޭނާއި އިނދެގެން ލިބުނު ދަރިންގެ ތެރެއިން ދަރިއެކެވެ. މީނާ ފުވައްމުލަކަށް އައުމުން އޭނާޔަށް ފޯކައިދޫ ކޮއި ކިޔައި ނަން ހަރުކުރީއެވެ. މީނާގެ އަރަބި ނަން އެނގޭ ގޮތެއް ނުވިއެވެ. ފޯކައިދޫ ކޮއި މިރަށުން އިނީ މަލްގަނޑި ކެއުޅުގެ ހައްވާފާނުގެ މަލްގަނޑި ދިޔެ އާ އެވެ. މި ދެމީހުން ދިރިއުޅުމަށް އެޅި ގެއަކީ ފުވައްމުލަކު ދޯބެއަގެ އެވެ. މި ގޭގެ ބަދިގެއަކީ ދެވަނައަށް މިރަށުގައި ރޭނި އިމާރާތެވެ. މި އިމާރާތް ރޭނީ އުވައިގެ ބަދަލުގައި އަޅިން ކަމުގައި ވެސް ދޯޅަނބުގޭ އަލިދީދީގެ ފަރާތުން މައުލޫމާތު ލިބުނެވެ. މިހާރު މިބަދިގެ ފެންނާކަށް ނެތެވެ. ނަމަވެސް ފޯކައިދޫ ކޮއެގެ ހުސޭނު ރޭނި ގޭގެ ތަންކޮޅެއް ފެންނަން އެބަހުއްޓެވެ.\nމި ގެއަށް ދޯބެއަގެ ކިޔުނީ ފޯކައިދޫކޮއި ވާހަކަ ދައްކާއިރު މުޚާތަބު ކުރާ މީހާގެ އުމުރަށް ބެލުމެއް ނެތި ދައްކާ ވާހަކަ ނިންމާލަމުން "ދޯ ބޭބޭ" ކިޔާތީއެވެ. ފޯކައިދޫކޮއި އާ މަލްގަނޑި ދިއެގެ ދަރީންގެ ތެރެއިން އާއިލާ އެނގެނީ ދޯބެއަގެ ހުސޭނު އާއި ދޯބެއަގެ ދައިތަ އާއި ދޯބެއަގެ ރެކިދިއެގެ އެވެ. ދައިތަގެ އާއިލާއަކީ ފުވައްމުލަކު ދިގުވާނޑު ހުސޭނުގެ މޫސާ ކަލޯ އާއި އަހުމަދު ކަލޯ އާއި ކުދުކަލޯ (އަލީ) އެވެ. ހުސޭނުގެ މޫސާކަލޯ މާހުގޭ އެޅަކާނލޯދައިތަ އާ އިނދެގެން ލިބުނީ މުހަންމަދު މޫސާ (މިސްކިތްމަގު ކެލާގޭ މުހަންމަދުބެ) އާއި ފާތިމަތު މޫސާ އެވެ. މި ދެބެއިންގެ ވެސް ދަރިފަސްކޮޅު އެބަ އޮތެވެ. އަލްމަރުހޫމް ކެލާގޭ މުހަންމަދުބެއަ އަކީ އުމުރުގެ ގިނަ ދުވަސްތައް ކުދީންނަށް ގުރުއާން ކިޔަވައިދިނުމުގައި ހޭދަކުރެއްވި ގުރުއާނުގެ އިލްމުވެރިއެކެވެ. 1992 ވަނަ އަހަރު ތައުލީމަށް ޚިދުމަތްކުރުމުގެ ރޮނގުން ހިތްވަރުދިނުމުގެ އިނާމު ލިބިފައިވާ މަރުހޫމް މުހަންމަދުބެ ވަނީ 58 އަހަރަށްވުރެ ދިގު މުއްދަކަށް ކުދީންނަށް ގުރުއާނުގެ އިލްމު އުނގަންނައި ދީފައެވެ. ފަންސާސް ފަސް ދޮޅަސް ކުދީން އަބަދުވެސް އެ ގެއަށް ކިޔަވަން ދެއެވެ. އަޅުގަނޑަށް ވެސް މުހަންމަދުބޭގެ މި ޚިދުމަތް ފެނުމުގެ ނަސީބު ލިބުނެވެ. ކެލާގޭ މުހަންމަދުބެގެ ހަނދާނީ ގުރުއާން މުބާރާތް މި ނަމުގައި ރާއްޖޭގެ މިހާރުގެ ނާއިބު ރައީސް ފައިސަލް ނަސީމްގެ ފައިސަލް ފައުންޑޭޝަނުން ވަނީ ގުރުއާން މުބާރާތްތަކެއް ވެސް ބާއްވާފައެވެ.\nފޯކައިދޫ ކޮއިގެ ހުސޭނުގެ ކުދީން ރޭނި ގެއިން މިހާރު ފެންނާން ހުރި ފާރު --- ވަން ފޮޓޯ: މުނީރު\nހުސޭނުގެ މުހަންމަދުކަލޯ ކައިވެނި ކުރީ ހާޖީ ބަންޑާރައިންގެ އިބުރާހީމް ފާމުލަދޭރި ކިލަގެފާނުގެ ހުނުބޮލިއެ ހުސޭން ދީދީގެ ފުނާޑު ގަނޑުވަރު ސަންފާ ދީދީގެ ސީނިއަމާގެ މޫސާ ދީދީގެ ވަލިގެ އާއިޝަތު ދީދީއާ އެވެ. މި ދެމަފިރިންގެ ދަރިންނަކީ ހުސޭނުގެ އަހުމަދު ދީދީ އާއި ހުސޭނުގެ އާމިނަތު ދީދީ އެވެ. އަހުމަދު ދީދީގެ ދަރިފަސްކޮޅެއް ނެތެވެ. އާމިނަތު ދީދީގެ ދަރިފަސްކޮޅު އެބައޮތެވެ. ހުސޭނުގެ ކުދުކަލޯ އަލީ ދަޑިމަގު މިސްކިތް ދޮށުގޭ ފާތިމާފާނާއި އިނދެގެން ލިބުނީ އާއިޝަތު އަލީ އާއި ޒުލައިޚާ އަލީ އެވެ. މި ޒުލައިޚާ އަލީ ދަޑިމަގު ދޮންބަގީޗާގޭ (ހުސޭންބެއަގެ) އަލި ދީދީއާ އިނދެގެން ދަރިފަސްކޮޅު އެބަ އޮތެވެ. ހުސޭނުގެ ކުދުކަލޯ މާހުގޭ ކުދުކޮއަގެ މަރިޔަމް ދިޔެއާ ކައިވެނި ކޮށްގެން އުފެދުނު ދަރިކޮޅު އޮތީ ދަޑިމަގު ރަތްފުސްގޭގައެވެ. ފޯކައިދޫކޮއަގެ ފިރިހެންދަރި ދޯބެއަގެ ހުސޭނު ކައިވެނި ކުރީ ހާޖީ ބަންޑާރައިންގެ އިބުރާހިމް ފާމުލަދޭރި ކިލަގެފާނުގެ ހަސަން ދީދީގެ ފެނާތުރެ ދޮންދީދީގެ މަރިޔަމް ދީދީގެ (މި މަރިޔަމް ދީދީ އަކީ ހިރިހަމާދި ކަލޭގެފާނުގެ ދަރިއެކެވެ) ދަލޭކާ ދީދީއާ އެވެ. މި ކައިވެންޏަށް ދޯބެއަގެ މުހަންމަދު ދީދީ އާއި އައިސާ ދީދީ އާއި އަހުމަދު ދީދީ ލިބި މި މީސްމީހުންގެ ދަރިފަސްކޮޅު އެބަ އޮތެވެ. ދޯބެއަގެ މުހަންމަދު ދީދީގެ ދަރިކޮޅު ގ.ދ ގައްދޫ އާއި ސ. ހިތަދޫ އަދި ފުވައްމުލަކުގައި ވެސް އެބަ އޮތެވެ. ދޯބެއަގެ އައިސާ ދީދީގެ ދަރިންނަކީ ހޯދަޑު މާލެހި ކިޔާ ގެއަށް ނިސްބަތްވާ އަލި ދީދީ، ޙައްވާ ދީދީ، މަރިޔަމްދީދީ، އާމިނަތު ދީދީ، އަދި ފާތިމަތު ދީދީ އެވެ. ދޯބެއަގެ އަހުމަދު ދީދީ ފުރަތަމަ ކައިވެނި ކުރީ އިސްދޫ ދަރިކޮޅުގެ7ވަނަ އަލިރަސްގެފާނުގެ 10 ވަނަ ހަސަން ރަސްގެފާނުގެ އިބުރާހީމް މަނިކުފާނުގެ ހުސޭން މަނިކުފާނުގެ އަލި މަނިކުފާނުގެ (ހުޅުދޫ ރަހާ) ބޮނޑޮރަހާގެ މަރިޔަމް މަނިކުފާނުގެ އައިސާ މަނިކުފާނުގެ ދޭލިގޭ އިބުރާހީމް ތައްޚާނުގެ ސަންފާ މަނިކެއާ އެވެ. މި ބަނޑަށް ލިބުނީ ރަޖީނާގޭ އިބުރާހީމް ދީދީ އެވެ. އަހުމަދު ދީދީ ދެވަނައަށް ކައިވެނި ކުރީ މުހަންމަދު ޣިޔާސުއްދީނުގެ އިބުރާހީމް ފާމުލަދޭރި ކިލަގެފާނުގެ ކަރައްޔެ މުހަންމަދު ދީދީގެ އިބުރާހިމް ދީދީގެ މުހަންމަދު ދީދީގެ ކަރައްޔެ މަރިޔަމް ދީދީއާ އެވެ. މި ބަނޑަށް ލިބުނީ ދޯބެއަގެ ހުސޭން އަހުމަދު ދީދީ (ފެހިއަލި ހުސޭން ދީދީ) ދޯބެއަގެ ސަޢީދު (ދިގުވާނޑު ފިނިރޯޅި ސަޢީދު) ހޯދަޑު ދޯބެއަގެ އަލިދީދީ (ދޯޅަނބުގޭ އަލި ދީދީ) އެވެ. އަދި ހޯދަޑު އެޅަމީހާގެ ހައްވާފާނާ އިނދެގެން ވެސް ކުއްޖަކު ލިބި އެ ފަރާތުގައި ވެސް އާއިލާ އެބަ އޮތެވެ. ދޯބެއަގެ ރެކިދިއެގެ މަރިޔަމްދިއެ އާއި މިރަށު ބޮޑުމަގުގޭ މޫސާ އަހުމަދު އިނދެގެން ހަތް ފިރިހެން ކުދީން ލިބުނެވެ. އެއީ އިބުރާޙިމް މޫސާ ހޯދަޑު ހަރުމަލުގެ، އަލީމޫސާ ހޯދަޑު މާބުރުގެ، މުހަންމަދު މޫސާ ހޯދަޑު ސަރުސޫނުމާގެ، އަހުމަދު މޫސާ ހޯދަޑު ވައިފިލާގެ، ހަމީދު މޫސާ ހޯދަޑު ނީލޯފަރުގެ، ހުސޭން މޫސާ ހޯދަޑު މޫސުން، ހަސަން މޫސާ ހޯދަޑު މުގުރިގެ އެވެ. މި ހުރިހާ ފަރާތެއްގެ ވެސް އާއިލާ އެބަ އޮތެވެ. ފުވައްމުލަކު އުތުރު ދާއިރާގެ ރައްޔިތުންގެ މަޖިލީހުގެ މެންބަރު މުޙަންމަދު ރަޝީދަކީ ހަރުމަލުގޭ އިބުރާހިމް މޫސާގެ އަލީ އިބުރާހީމްގެ ބެއިފުޅެކެވެ. ހަރުމަލުގޭ އިބުރާހިމް މޫސާގެ މުހަންމަދު އިބުރާހީމަކީ 1985 އިން 2005 އަށް ގާޟީކަން ކުރެއްވި ބެއިފުޅެކެވެ. އޭނާ ގާޟީކަން ކުރެއްވެވި ރަށްރަށުގެ ތެރޭގައި ދ. މީދޫއާއި ކ. މާފުށްޓާއި، ހުވަދު އަތޮޅު ކޮލަމާފުށި ހިމެނެއެވެ. 2008 ގައި އިންތިޚާބު ކުރެވުނު ކައުންސެލަރުންގެ ތެރެއިން އިބުރާހިމް ފިކުރީ ހުސޭނަކީ މަތީގައި ބަޔާން ކުރެވުނު ދޯބެއަގެ ހުސޭންދީދީގެ ބެއިފުޅެކެވެ. އިބުރާހިމް ފިކުރީ ވަނީ ފުވައްމުލަކު އޮފީސް ހިންގަވާފައެވެ. މީގެ އިތުރުން ވެސް އަވަށާއި ރަށަށް ފާހަގަކޮށްލެވޭ ޚިދުމަތްތަކެއް ކުރައްވާފައެވެ.\nމިހިސާބުން ފޯކައިދޫކޮއި އުޅުނު ދުވަސްވަރަކާ މެދު ވެސް ވިސްނުން ހިންގަންޖެހެއެވެ ފުވައްމުލަކު ހިރިހަމާދި ކަލޭގެފާނާ ބެހޭގޮތުން ގ.ދ ތިނަދޫ އަބުދުﷲ ހިލްމީ ލިޔުއްވެވި ލިޔުމުގައި ހިރިހަމާދި ކަލޭގެފާނުގެ މަރިޔަމްދީދީ ދޯބެއަގޭގައި ހުރިކަން އެނގެއެވެ. ކުރިން ދެންނެވި ކަރާންގޭ ހަސަން އަލިދީދީގެ ބަސްފުޅަށް މި ލިޔުމުން ބާރު ލިބެއެވެ. އެހެންކަމުން ފޯކައިދޫކޮއެ އުޅެފައި ވަނީ މީގެ 180 ވަރަކަށް އަހަރު ކުރިން 1840 ގައިކަމަށް ބެލެވިދާނެއެވެ. 1904 އިން ފެށިގެން 1922 ވަނަ އަހަރު ފާއިތުވިއިރު ވެސް ވާރުވެރިޔަކީ ވާރު އަލިދީދީ އެވެ. އެހެންކަމުން ވާރު އަލިދީދިގެ ދައްތަ އާއި ފޯކައިދޫކޮއި ދޯބެއަ ކައިވެނިކޮށްގެން އެ ދެ އާއިލާ އެކީގައި އުޅުމުގެ ފުރުސަތު އަބައޮތެވެ.\nފޯކައިދޫކޮއެ ފަދަ ޝަޚުޞިއްޔަތަކާ ބެހޭ ގޮތުން ތަފާތު އެކި ވާހަކަތައް ހުންނާނެ އެވެ. އެހެންކަމުން، އިތުރު ދިމަދިމާއިން އިތުރު ދިރާސާ ކުރަން ޖެހެއެވެ. މި މަސައްކަތަކީ އެ ކަމުގެ ފެށުން ކަމުގައި ބައްލަވައިގެން އިތުރު ބެއިފުޅުން އިތުރަށް ދިރާސާ ކުރައްވާނެ ކަމަށް އުއްމީދު ކުރަމެވެ. ކޮންމެޔަކަސް މީގެ 180 ވަރަކަށް އަހަރު ކުރިން ފޯކައިދޫކޮއި ދޯބެއަ އަކީ ހޯދަޑު އަވަށުގައި ހުރި އެންމެ ފޯރާ ތަނަވަސް މީހާ ކަމަށް ވީ ފަދައިން މިއަދު 2021 ގައި ވެސް އެ އަވަށުގައި ތިބި އެންމެ ފޯރާ ތަނަވަސް މީހުންނަކީ އެ އާއިލާގެ މެންބަރުންކަން ފާހަގަކުރެވެއެވެ.\nފޯކައިދޫކޮއި އާ ގުޅުން ހުރި އާއިލާތަކާ ބެހޭ މައުލޫމާތަކީ ވިދުވަރުގޭ އަލްމަރުހޫމް އަލިދީދީގެ ފަރާތުން ދަޑިމަގު ޑޭޒީ އައްޝައިޚު ހުސައިން ނަޝާތު އިބުރާހީމަށް ލިބިވަޑައިގެންނެވި މައުލޫމާތުގެ މައްޗަށް ބިނާކޮށް ޝައިޚު ޙުސޭން ނަޝާތު އިބުރާހީމް އަޅުގަނޑަށް ދެއްވި މައުލޫމާތެވެ. ފޯކައިދޫ ކޮއެގެ ޢާއިލާއިން ފުވައްމުލަކަށް ތަފާތު ޚިދުމަތްތަކެއް ކޮށްދެއްވާފައިވާކަން ތާރީޚު ދިރާސާ ކުރުމުން އެނގެއެވެ. މާތް ﷲ މި ހުރިހާ ފަރާތްތަކެއްގެ ފާފަ ފުއްސަވައި ރަޙުމަތް ލައްވާށިއެވެ.\nޤައުމަކަށް ކުރި ޚިދުމަތެއް މީހާގެ ނަން މަތިވެރިވެދާށި\nއައުކަމާ ތާޒާކަމާ ފެހިކަން ނަމަށް ދާއިމުވެދާށި\nގުޅޭ ޓެގު ޏ. ފުވައްމުލައް މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ފުވައްމުލައް ސިޓީ ދިވެހިރާއްޖޭގެ ތާރީޚު


ތަޖުރިބާތަކުގެ އަލީގައި ހަމްނާގެ ޓާގެޓަކީ ކާމިޔާބާއި ރެކޯޑް\n12 ނޮވެންބަރު 2021 - 15:27 0\nހަމްނާ "އަދަދު" އަށް ދިން ހާއްސަ އިންޓަވިއު.-- ވީޑިއޯ: އާއިމް ޒަމީރު/ އަދަދު\nއުމުރުން 12 އަހަރުގައި ހަމްނާ އަހުމަދު، ގައުމީ ފެތުންތެރިންގެ ސްކޮޑުގައި ހިމެނި، 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ވާދަކޮށްލަން ފުރުސަތު ލިބުނެވެ. އެ މުބާރާތުގައި ހަމްނާ ކުރަން ޖެހުނީ މުޅިން އާ ތަޖުރިބާތަކެކެވެ. މުސްތަގުބަލުގައި ކާމިޔާބު ހޯދަން ދުނިޔޭގެ އެކި ގައުމުތަކުގެ މޮޅު ފެތުންތެރިން ވާދަކުރާ އެ މާހައުލަށް ހޭނެން ޖެހޭނެކަން އެ ދުވަހު ވެސް ހަމްނާ ގަބޫލުކުރި އެވެ. އެ އަޒުމުގައި ކުރި މަސައްކަތުން މިއަދު ހަމްނާ އަކީ ރާއްޖޭގައި މި ވަގުތު ހުރި އެންމެ ކުޅަދާނަ އެއް ފެތުންތެރިޔާ އެވެ.\nއިންޑިއާގައި ކުޑައިރު ތައުލީމް ހާސިލްކުރަމުން ދިޔައިރު، ސްކޫލުގައި މާއްދާއެއް ގޮތަށް ފެތުން އޮންނާތީ ހަމްނާގެ ވެސް ވިސްނުން ހުރީ އެކަމުން ކުރިއަށް ދިއުމަށެވެ. އުމުރުން އެންމެ ހަތަރު އަހަރުގައި ފެތުމުގެ ތެރެއަށް ނުކުތް ހަމްނާ އަށް ވަނީ ޒުވާން އުމުރުގައި އިންޑިއާގެ ސްޓޭޓް މުބާރާތަކުން ދެ ވަނަ ލިބިފަ އެވެ. ހަމްނާގެ ކިބައިގައި ވާދަވެރި މާހައުލެއްގައި ފެތުމުގެ ހުނަރު ހުރިކަން ފާހަގަކުރެވި އެ ސްކޫލުން ވެސް ހަމްނާ އަށް ބާރު އެޅީ ކިޔެވުމެކޭ އެއްވަރަށް ކެރިއަރެއް ބިނާކުރަން ފެތުމުން ކުރިއަށްދާށެވެ.\n"(އިންޑިއާ) ސްކޫލުން ވަރަށް އެންކަރޭޖް ކުރި ވަރަށް ސްވިމިންގައި ބައިވެރިވާން،" ފެތުން ފެށުނު ގޮތުގެ ހަނދާނާ ބެހޭގޮތުން ހަމްނާ "އަދަދު" އަށް ބުންޏެވެ.\nހަމްނާ "އަދަދު" އަށް އިންޓަވިއު ދެނީ.-- ފޮޓޯ: ހުސެއިން ޝަޔާހު/ އަދަދު\nޒުވާން އުމުރުގައި މުބާރާތްތަކުގައި ވެސް ފަތަން ފަށައި ކުރިއެރުން ފާހަގަކުރެވެން ފެށުމާ އެކު ފެތުމުގެ ތެރެއަށް ހަމްނާގެ ހިތްދޫވި އެވެ. ކެރިއަރެއްގެ ގޮތުގައި ދެކިގެން ފެތުމާ މެދު ވިސްނަން ފަށައި، ކުރު މުއްދަތެއްގެ ތެރޭގައި އުމުރުން 12 އަހަރުގައި ގައުމީ ޓީމުގައި ހިމެނި ރާއްޖެ ތަމްސީލްކުރުމުގެ ފުރުސަތުގެ ބޭނުންހިފައި ކުރިއަށް ދާން ފެށީ ފަސް ބެލުމުގެ އެއްވެސް ވިސްނުމެއް ނެތި އެވެ.\n"ގިނައިން އިންޓަނޭޝަނަލް މުބާރާތްތަކަށް ދާ ވަރަކަށް ޔޫ ނޯ ދި އެރީނާ (ވާދަކުރަން ޖެހޭ މާހައުލު އެނގޭނެ). ކޮންމެ މުބާރާތެއްގައި ވެސް އެއްގޮތް ވާނެ އެކަން. ދެން ލޮކޭޝަންގެ ތަފާތު ވަނީ. އެ ގޮތަށް ވަރަށް ކޮމްފޮޓަބަލްވޭ ފަހުން،" ބައިނަލްއަގުވާމީ މުބާރާތްތަކަށް ހޭނުނު ގޮތާ ބެހޭގޮތުން ހަމްނާ ބުންޏެވެ.\nއިންޓަނޭޝަނަލް މުބާރާތްތަކުގެ ބޮޑު ދެ ހަނދާނެއް ހަމްނާ އެބައޮތެވެ. އެއީ 2016 ވަނަ އަހަރު ލަންކާގައި ބޭއްވި ސައުތު އީސްޓް އޭޝިއަން ގޭމްސް އާއި 2019 ގައި ނޭޕާލްގެ ކަތުމަންޑޫގައި އޮތް މުބާރާތެއްގެ ކަންކަމެވެ. އެ ދެ މުބާރާތުގައި ވެސް ރެކޯޑެއް ހެދުމަށް ހަމްނާ އަށް މަދުވީ 14 މިލި ސެކަންޑްސް އެވެ.\n"އުއްމީދަކީ ކުރިއަށް އޮތްތަނުގައި އެ ރެކޯޑް ހެދުން،" ހަމްނާ ބުންޏެވެ.\nބައިނަލްއަގުވާމީ ކޮންމެ އެތުލީޓަކަށް ވެސް އެންމެ ދަށްކޮށް ދިޔަ އަހަރަކީ 2020 ވަނަ އަހަރެވެ. ކޮވިޑް-19ގެ ސަބަބުން ޓްރެއިނިން އަށް ހުރަސްއެޅި ގިނަ ޓްރެއިނިން ސެޝަންތައް އޮންލައިންކޮށް ގެންދަން ޖެހުނެވެ. ހަމްނާ ވެސް ކުރިމަތިލީ އެ ކަންކަމާ އެވެ.\nހުޅުމާލޭ ސްވިމިން ޕޫލުގައި ހަމްނާ ފަތަނީ: މާލޭ ފަތާ ޓްރެކްގައި ފެތުމަށް ފަހު ޕޫލުގައި ފަތަން ލިބުމުން ބޮޑެތި ފަސޭހަތަކެއްވި.-- ފޮޓޯ: ހުސެއިން ޝަޔާހު/ އަދަދު\nކޮވިޑްގެ އެ ދިގު މެދުކެނޑުމަށް ފަހު ސްވިމިން އެސޯސިއޭޝަނުން ދާދި ފަހުން ރަސްމީކޮށް ހަރަކާތްތައް ފެށީ ރާއްޖޭގެ އެންމެ މޮޅު ފެތުންތެރިންނަށް ހާއްސަ ކޮށްގެން ކުރިއަށް ގެންދިޔަ ޗެމްޕިއަން އޮފް ޗެމްޕިއަންސް މުބާރާތުންނެވެ. އެ މުބާރާތުގައި ވާދަކުރީ 2019 ވަނަ އަހަރުގެ މުބާރާތްތަކުން އެންމެ ރަނގަޅު ނަތީޖާ ނެރުނު ފެތުންތެރިންނެވެ.\n"މުބާރާތެއް ނެތީމަ ވަރަށް ފޫހިވެފައި ހުރީ. އެއީ ހަމައެކަނި ޓްރެއިނިން ކޮށްލަ ކޮށްލައި ތިބީ. މުބާރާތެއް އައުމުން ހިތްހަމަޖެހުނު ވާދަކޮށްލަން ފުރުސަތު ލިބުނީމަ،" ހަމްނާ ބުންނެވެ.\nގައުމީ ފެތުމުގެ މުބާރާތުން 2019 ވަނަ އަހަރު އެއް ވަނަ ހޯދި އަންހެން ފެތުންތެރިޔާގެ ޓްރޮފީ ލިބުނު ހަމްނާ އަށް ޗެމްޕިއަން އޮފް ޗެމްޕިއަންސް މުބާރާތް ދިޔައީ ވަރަށް ވެސް ކާމިޔާބު ކޮށެވެ. ޗެމްޕިއަނުންގެ މުބާރާތުގައި ހަމްނާ ވަނީ 13 އިވެންޓްގައި ވާދަކޮށް 12 އިވެންޓުން ރަން މެޑަލް ހޯދައިފަ އެވެ. ހަމްނާ އަށް ރަން މެޑަލް ނުލިބުނީ އޭނާ ވާދަކުރި 100 މީޓަރު ބަޓަފްލައި އިވެންޓްގަ އެވެ. މި އިވެންޓްގައި ހަމްނާ ޑިސްކޮލިފައިވެ، ވަނަ އަކާ ހަމައަށް ދެވޭ ގޮތެއްނުވި އެވެ.\nޗެމްޕިއަނުންގެ މުބާރާތުގައި ލިބުނު ކާމިޔާބީން ހިތްވަރު ހޯދައި ހަމްނާ ހުރީ އެ އަށް ވުރެ ބޮޑު އަޒުމެއްގަ އެވެ. އެއީ އަންނަ މަހު ޔުނައިޓެޑް އަރަބް އެމިރޭޓްސް (ޔޫއޭއީ)ގައި ބާއްވާ ދުނިޔޭގެ ފެތުމުގެ މުބާރާތުގައި ރަނގަޅު ހިސާބަކަށް ދިއުމަށެވެ. އެ މުބާރާތުން ފުރުސަތު ހޯދަން ހަމްނާ ވަނީ ޓްރަޔަލްސްގައި ރަނގަޅު ޓައިމިން އެއްގައި ނިންމައިފަ އެވެ.\nޗެމްޕިއަންސް މުބާރާތުގެ ތެރެެއިން ހަމްނާ: އެ މުބާރާތުގައި ހަމްނާ ވަނީ ބޮޑެތި ކާމިޔާބީތަކެއް ހޯދާފައި.-- ފޮޓޯ: ހުސެއިން ޝަޔާހު/ އަދަދު\n"ޗެމްޕިއަން އޮފް ޗެމްޕިއަންސްގައި ކޮމްޕީޓްކޮށްފައި (ވާދަކޮށްފައި) ޓްރަޔަލްސްގައި ފަތަން ޗާންސް ލިބުނީމަ އިނގޭ މި ވަގުތު މި ހުރެވެނީ ކޮން ހިސާބެއްގައި ކަމެއް. ފެތޭނީ ކިހާ ޓައިމަކުންތޯ އެސްޓިމޭޓް ކުރެވޭނެ. ހޯޕިން (އުއްމީދުކުރަނީ) ޑިސެމްބަރުގައި އިރާދަކުރެއްވިއްޔާ ރެކޯޑް ބްރޭކް ކުރެވޭނެ ކަމަށް،" ހަމްނާ ބުންޏެވެ.\nހަމްނާ ދެކޭގޮތުގައި މިހާރު ހުރި ހިސާބަށް އާދެވުމުގައި އޭނާ އަށް ކޯޗުކޮށްދިން ކޮންމެ ކޯޗެއްގެ ވެސް ބައިވެރިވުން އެބައޮތެވެ. އެ ގޮތުން ޔޫތު ޑިވެލޮޕްމަންޓް ޕްރޮގްރާމް (ވައިޑީޕީ) ތެރެއިން އޭނާ އަށް އިރުޝާދުދިން ކޯޗުންގެ އިތުރުން ގައުމީ ޓީމުގައި އޭނާ އަށް ކޯޗުކޮށްދިން ފަރާތްތަށް ހިމެނެ އެވެ.\n"މި ހުރިހާ ކޯޗުންގެ އެހީ ނުލިބި މިހާރު މި ހުރި ހިސާބަށް ނާދެވޭނެ،" ދާދި ފަހުން ނިމުނު ބާ 2000 ފަރަމަންތާ ޗެލެންޖްގެ ވޯޓާ ސްޕޯޓްސް މުބާރާތުގެ އެންމެ މޮޅު އަންހެން އެތުލީޓުގެ މަގާމު ހޯދި ހަމްނާ ބުންޏެވެ.\nކޯޗުންގެ އިތުރުން ހަމްނާ އެންމެ ބޮޑަށް ފާހަގަކުރީ އޭނާގެ މަންމަގެ ނަމެވެ. އެއީ ފަތަން ގޮސް ކާމިޔާބު ހޯދޭ ވަރަށް މަސައްކަތް ކުރަން އެންމެ ބޮޑަށް ބާރު އަޅަން އެންމެ ފުރަތަމަ ދުވަހުން ފެށިގެން ވަރުބަލިކަމެއް ނެތި މަންމަ މަސައްކަތްކުރާތީ އެވެ. މީގެ އިތުރުން ފުރުސަތުތައް ފަހިކޮށްދީ ކުރިއަށްދާން މަގުކޮށައިދޭތީ ހަމްނާ ވަނީ ސްވިމިން އެސޯސިއޭޝަނަށް ވެސް ޝުކުރު އަދާކޮށްފަ އެވެ.\nހަމްނާ އަހުމަދު (ސްވިމިން)\nއެއް ވަނަ ފެތުންތެރިންނަކީ އާން އާއި ހަމްނާ\nއާން: ފަސް އެނބުރި ބެލުމެއް ނެތި ހޯދީ "ފެންމުތުގެ ޝަރަފް"\nއިމްއާން، ފުލުފުލުގައި ގައުމީ ތިން ރެކޯޑެއް އާކޮށްފި